ഇന്ത്യൻ ക്രിക്കറ്റ് ടീം പരിശീലകനെ തെരഞ്ഞെടുക്കുന്നതിന് മുന്നോടിയായി ഉപദേശകസമിതി അംഗവും മുൻ നായകനുമായ സൌരവ് ഗാംഗുലി നടത്തിയ പരാമർശങ്ങൾക്ക് അതേഭാഷയിൽ മറുപടി നൽകി ഇന്ത്യൻ ടീമിന്റെ മുൻ പരിശീലകൻ ഗ്രെഗ് ചാപ്പൽ രംഗത്തെത്തി . ഇന്ത്യൻ ക്രിക്കറ്റ് ടീമിന്റെ പരിശീലക സ്ഥാനത്തേക്ക് മുമ്പ് ഗ്രെഗ് ചാപ്പലിനെ ശുപാർശ ചെയ്തതു പോലുള്ള അബദ്ധം ഇനി ആവർത്തിക്കില്ലെന്നായിരുന്നു ഗാംഗുലിയുടെ പരാമർശം . എന്നാൽ ഗാംഗുലിയുടെ സ്വാർഥതയും നായകനെന്ന നിലയിലുള്ള കടുംപിടുത്തങ്ങളുമാണ് തങ്ങൾക്കിയിലെ തമ്മിലടിക്ക് കാരണമായതെന്ന് ചാപ്പൽ ഒരു ദേശീയ ദിനപത്രത്തിലെഴുതിയ കോളത്തിൽ വ്യക്തമാക്കി . ഇത്തരം സ്വാർഥരായ കളിക്കാർക്ക് പകരം ടീമിനെ ആത്മാർഥമായി സേവിക്കുന്ന കളിക്കാരായിരുന്നു ഇന്ത്യക്കുണ്ടായിരുന്നെങ്കിൽ അവരെ തോൽപ്പിക്കുക അസാധ്യമായേനെ എന്നും ചാപ്പൽ പറഞ്ഞു . പലപ്പോഴും വിജയത്തിനായി കഠിനാധ്വാനം ചെയ്യുന്നതിന് പകരം കുറുക്കുവഴികൾ തേടാനായിരുന്നു ഇന്ത്യൻ ടീം ശ്രമിച്ചതെന്നും ചാപ്പൽ പറഞ്ഞു . എന്റെ നിയമനം ഇന്ത്യൻ ക്രിക്കറ്റിൽ വലിയ മാറ്റങ്ങൾ ഉണ്ടാക്കുമെന്നാണ് പ്രതീക്ഷിച്ചിരുന്നത് . എന്നാൽ മാറ്റം വരുത്താൻ പറ്റിയ കളിക്കാർ എനിക്ക് വേണമായിരുന്നു . അല്ലാതെ ക്യാപ്റ്റന്റെ മാത്രം നിർദേശങ്ങളല്ല . കളിക്കുകയും മാതൃകപാരമായി നയിക്കുകയും ചെയ്യുന്നൊരാൾ . എന്നാൽ ദ്രാവിഡ് ക്യാപ്റ്റനാകുന്നതുവരെ അത് സംഭവിച്ചില്ല . ദ്രാവിഡിന്റെ കാലത്ത് ഇന്ത്യ നേടിയ ചില മഹത്തായ വിജയങ്ങൾ തലപ്പത്തെ മാറ്റം കൊണ്ട് മാത്രം ഉണ്ടായതായിരുന്നു . സ്വാഭാവിക പ്രതിഭകളെ അതുപോലെ രാജ്യാന്തര ക്രിക്കറ്റിലേക്ക് കളിക്കാൻ വിടാതെ അവരെ മികച്ച , ക്രിക്കറ്റർമാരാക്കുകയായിരുന്നു തന്റെ ലക്ഷ്യമെന്നും അത് ഉൾക്കൊള്ളാൻ ഇന്ത്യക്കായില്ലെന്നും ചാപ്പൽ പറഞ്ഞു . ഇപ്പോൾ പരിശീലകനായി തെരഞ്ഞെടുക്കപ്പെട്ട അനിൽ കുംബ്ലെയ്ക്ക് ടെസ്റ്റ് ക്യാപ്റ്റൻ വിരാട് കൊഹ്ലിയുമൊത്ത് മികച്ച കൂട്ടുക്കെട്ടുണ്ടാക്കാനാവുമെന്നും ചാപ്പൽ പറഞ്ഞു . കളിക്കുന്ന കാലത്ത് ടീമിലെ മറ്റ് പല കളിക്കാരെക്കാളും ടീമിനോട് പ്രതിബദ്ധതയും ആത്മാർപ്പണവുമുള്ള താരമായിരുന്നു കുംബ്ലെയെന്നും അതേ മികവ് പരിശീലകനാവുമ്പോഴും പുറത്തെടുക്കുമെന്നാണ് പ്രതീക്ഷിക്കുന്നതെന്നും ചാപ്പൽ പറഞ്ഞു .


ട്രെയിനുകൾ എവിടെ എത്തിയെന്ന് കൃത്യമായി യാത്രക്കാരെ അറിയിക്കാനുള്ള ജി . പി . എസ് സംവിധാനം ഏർപ്പെടുത്താൻ റെയിൽവെ തീരുമാനിച്ചു . നിലവിൽ റെയിൽവെ വെബ്സൈറ്റും മൊബൈൽ ആപ്പും വഴി ട്രെയിനുകളുടെ വിവരങ്ങൾ നൽകുന്നുണ്ടെങ്കിലും ഇത് കൃത്യമല്ല . ഈ സാഹചര്യത്തിൽ ഓരോ ട്രെയിനിലും ജി . പി . എസ് സംവിധാനം ഏർപ്പെടുത്തുന്നത് യാത്രക്കാർക്ക് അനുഗ്രഹമാകും . തത്സമയ കൃത്യതാ നിരീക്ഷണ സിവിധാനം ( real - time punctuality monitoring and analysis - RPMA ) ആദ്യ ഘട്ടമായി ഡെൽഹി - ഹൌറ , ഡൽഹി - മുംബൈ റൂട്ടിൽ ഫെബ്രുവരി മുതൽ നിലവിൽ വരും . എത്രയും വേഗം സംവിധാനം പ്രാവർത്തികമാക്കാൻ 16 റെയിൽവേ സോണുകളോടും കേന്ദ്ര റെയിൽവെ മന്ത്രി പിയൂഷ് ഗോയൽ ആവശ്യപ്പെട്ടിട്ടുണ്ട് . ഒക്ടോബറിൽ തന്നെ ഇതിന്റെ പരീക്ഷണം വിജയികരമായി പൂർത്തിയാക്കിയിരുന്നു . ഇപ്പോൾ നിലവിലുള്ള നാഷണൽ ട്രെയിൻ എൻക്വയറി സിസ്റ്റം അനുസരിച്ച് ഓരോ ട്രെയിനും ഓരോ സ്റ്റേഷനുകളിൽ എത്തുമ്പോഴാണ് വിവരങ്ങൾ ഇന്റർനെറ്റിൽ അപ്ഡേറ്റ് ചെയ്യപ്പെടുന്നത് . അതത് സ്റ്റേഷൻ മാസ്റ്റർമാരാണ് ഇത് ചെയ്യുന്നത് . ഇതിന് പകരം ട്രെയിനുകൾ ഓടുമ്പോൾ തന്നെ അപ്പപ്പോഴുള്ള വിവരങ്ങൾ യാത്രക്കാർക്ക് മുൻകൂട്ടി അറിയാൻ ജി . പി . എസ് സംവിധാനം സഹായിക്കും .


കൊച്ചി കേന്ദ്രീകരിച്ച് പ്രമുഖ നടിമാരെ തട്ടിക്കൊണ്ട് പോയി ആക്രമിച്ച സംഭവങ്ങളുടെ ചുരുളഴിയുന്നു . ഏറ്റവുമൊടുവിൽ സുനിൽ കുമാർ എന്ന പൾസർ സുനി ആസൂത്രണം ചെയ്ത തട്ടിക്കൊണ്ട് പോകലിന് മുൻപും ഇത്തരം സംഭവങ്ങൾ നടന്നിരുന്നുവെന്നത് സംബന്ധിച്ച പുതിയ വിവരങ്ങളാണ് പൊലീസിന് കിട്ടുന്നത് . നടൻ ദിലീപിന്റെ അറസ്റ്റിന് ശേഷം പൊലീസ് അന്വേഷണവുമായി ഏറെ മുന്നോട്ട് പോകുമ്പോഴാണ് ഏഴ് വർഷം മുൻപ് നടന്ന സംഭവങ്ങൾ പോലും വെളിച്ചത്ത് വരുന്നത് . 2011ൽ ഒരു നടിയെ തട്ടിക്കൊണ്ടുപോയി ആക്രമിക്കാനുള്ള ശ്രമം നടന്നുവെന്ന് കാണിച്ച് ജോണി സാഗരിക നൽകിയ പരാതി പ്രകാരം എറണാകുളം സെൻട്രൽ പൊലീസ് കഴിഞ്ഞ ദിവസമാണ് കേസെടുത്തത് . ഷൂട്ടിങ് ആവശ്യത്തിനായി എറണാകുളം സൌത്ത് റെയിൽവെ സ്റ്റേഷനിൽ വന്നിറങ്ങിയ നടിയാണ് അന്ന് ഇരയായത് . പൾസർ സുനിയുടെ നേതൃത്വത്തിലുള്ള സംഘമായിരുന്നു അന്നും ഇതിന് പിന്നിൽ . എന്നാൽ മറ്റൊരു നടിയെ തട്ടിക്കൊണ്ട് പോകാനുള്ള പദ്ധതിയായിരുന്നെങ്കിലും ആളുമാറി . പിന്നീട് ഇത് തിരിച്ചറിഞ്ഞ് ഇവരെ ടെംപോ ട്രാവലർ വാഹനത്തിൽ നിന്ന് വഴിയിൽ ഇറക്കിവിടുകയായിരുന്നു . നടി തന്റെ ഭർത്താവിനെ വിളിച്ച് അപ്പോൾ തന്നെ കാര്യങ്ങൾ അറിയിക്കുകയും ചെയ്തു . ഈ കേസിലും ഒന്നാം പ്രതിയായ പൾസർ സുനിയെ കാക്കനാട് ജില്ലാ ജയിലിലെത്തി പൊലീസ് അറസ്റ്റ് രേഖപ്പെടുത്തി . ഇയാളെ കസ്റ്റഡിയിൽ വിട്ടുതരണമെന്ന് ആവശ്യപ്പെട്ട് കോടതിയിൽ അപേക്ഷ നൽകിയിട്ടുണ്ടെന്ന് എ . സി . പി ലാൽജി പറഞ്ഞു . അന്ന് ടെംപോ ട്രാവലർ ഓടിച്ചിരുന്ന കണ്ണൂർ പാടിച്ചാൽ സ്വദേശി സുനീഷ് അടക്കം മൂന്ന് പേർ കേസിൽ പിടിയിലായിട്ടുണ്ട് . ഒന്നാം പ്രതിയായ സുനിൽ കുമാറിനെ ചോദ്യം ചെയ്താൽ മാത്രമേ കേസിൽ എത്ര പ്രതികളുണ്ടെന്ന് അറിയാൻ കഴിയൂ . സംഭവവുമായി ബന്ധമുണ്ടെന്ന് സംശയിക്കപ്പെടുന്ന നാല് പേരെ ഉടൻ അറസ്റ്റ് ചെയ്യുമെന്നും പൊലീസ് അറിയിക്കുന്നു . ഇപ്പോൾ അറസ്റ്റിലായ പ്രതികളെ ചോദ്യം ചെയ്തപ്പോഴാണ് 2010ൽ നടന്ന മറ്റൊരു തട്ടിക്കൊണ്ട് പോകൽ സംബന്ധിച്ച വിവരങ്ങൾ പൊലീസിന് കിട്ടിയത് . ഇതിന് പിന്നിലും സുനിൽ കുമാറിന്റെ സംഘമായിരുന്നു . പ്രമുഖ നടിയെ തട്ടിക്കൊണ്ട് പോകാനായി പൾസർ സുനി അടക്കമുള്ള സംഘം കാസർകോഡ് ജില്ലയിലെ ചെറുവത്തൂരിൽ എത്തിയിരുന്നെവെന്നാണ് അറസ്റ്റിലായിവർ നൽകുന്ന വിവരം . ഇവരും സുനിൽ കുമാറിനൊപ്പം അന്നുണ്ടായിരുന്നു . രണ്ട് പുതിയ സംഭവങ്ങൾ കൂടെ വെളിച്ചത്തുവന്നതോടെ നടികളെ തട്ടിക്കൊണ്ട് പോയ സംഭവങ്ങളെക്കുറിച്ചെല്ലാം വിശദമായ അന്വേഷണമാണ് പൊലീസ് നടത്താനൊരുങ്ങുന്നത് .


സമാധാന നോബേൽ സമ്മാന ജേതാവ് മുഹമ്മദ് യുനസിന്റെ ' ഗ്രാമീൺ ബാങ്ക് ' എന്ന ആശയം കടമെടുത്ത് 27 വർഷങ്ങൾക്ക് മുൻപ് കെ . പോൾ തോമസ് തുടങ്ങിയ ഇസാഫ് ഇന്ന് മലയാളികൾക്ക് ആകെ അഭിമാനിക്കാവുന്ന നേട്ടം സ്വന്തമാക്കിയിരിക്കുകയാണ് . ഇസാഫ് സ്മോൾ ഫിനാൻസ് ബാങ്ക് ഇനി മുതൽ ' അത്ര സ്മോൾ ബാങ്കല്ല ' , കേരളം ആസ്ഥാനമായ അഞ്ചാം സ്വകാര്യ ഷെഡ്യൂൾഡ് ബാങ്കാണ് . റിസർവ് ബാങ്കിന്റെ ഷെഡ്യൂൾഡ് ബാങ്ക് ലൈസൻസ് ലഭിച്ചതോടെ ഇസാഫ് ബാങ്ക് കുറഞ്ഞകാലം കൊണ്ട് ഫെഡറൽ ബാങ്ക് , സൌത്ത് ഇന്ത്യൻ ബാങ്ക് എന്നിവയുടെ നിരയിലേക്ക് ഉയർന്നിരിക്കുന്നു . മൈക്രോ ഫിനാൻസിൽ നിന്ന് 2017 മാർച്ചിൽ സ്മോൾ ഫിനാൻസ് ബാങ്കായി മാറിയ ഇസാഫ് വെറും രണ്ട് വർഷം കൊണ്ടാണ് റിസർവ് ബാങ്കിന്റെ ഷെഡ്യൂൾഡ് ബാങ്ക് ലൈസൻസ് നേടിയെടുത്തത് . ഷെഡ്യൂൾഡ് ബാങ്കായി മാറിയാലും ' ഇസാഫ് പഴയ ഇസാഫ് ' തന്നെയായിരുക്കുമെന്നാണ് ബാങ്കിന്റെ സ്ഥാപകനും സിഇഒയുമായ കെ . പോൾ തോമസ് പറയുന്നത് . സാധാരണക്കാരന് ഏത് സമയത്തും സഹായം ചോദിക്കാവുന്ന ഉറ്റസഹൃത്താണ് ഇസാഫ് , അത് ഇനിയും അങ്ങനെ തന്നെയായിരിക്കും . ബാങ്ക് വലുതാകുന്നതോടെ ഉപഭോക്താക്കൾക്കായുളള സേവനങ്ങളും വിപുലീകരിക്കും . എല്ലാ ഉപഭോക്താക്കളുടെയും വീട്ടുപടിക്കൽ സേവനമെത്തിക്കുക , സത്രീകളുടെ ബാങ്കായി മാറുക , സർവീസ് ചാർജില്ലാതെ മൈക്രോ എടിഎം സേവനങ്ങൾ നൽകുക , തുടങ്ങി ഇസാഫ് ബാങ്കിന്റെ വരും കാല പ്രവർത്തന ശൈലിയെക്കുറിച്ച് കെ . പോൾ തോമസ് ഏഷ്യാനെറ്റ് ന്യൂസ് ഓൺലൈനോട് സംസാരിക്കുന്നു . കേരളത്തിലെ മറ്റ് ബാങ്കുകളിൽ നിന്ന് ഇസാഫ് എങ്ങനെ വ്യത്യാസപ്പെട്ടിരിക്കുന്നു ? കേരളത്തിൽ ബാങ്കുകൾ അനേകമുണ്ട് . എന്നാൽ , സാധാരണക്കാരന് അവൻ ആഗ്രഹിക്കുന്ന സേവനം എവിടെ നിന്നും ലഭിക്കുന്നില്ല . ഇന്ത്യയിലെ മറ്റ് സ്ഥലങ്ങളിൽ നിന്ന് വ്യത്യസ്തമായി കേരളം അണ്ടർ ബാങ്കിങ് ഏരിയ ആണെന്ന് പറയുന്നത് ഇതിനാലാണ് . ഇസാഫ് സാധാരണക്കാരുടെ ബാങ്കാണ് . ഇസാഫ് സ്മോൾ ഫിനാൻസ് ബാങ്ക് ഷെഡ്യൂൾഡ് ബാങ്ക് ആകുമ്പോൾ പ്രവർത്തന രീതി എങ്ങനെയാവും ? ഇസാഫ് രൂപീകൃതമായത് മുതൽ ഇന്നുവരെ പ്രവർത്തന രീതിയിൽ കാതലായ മാറ്റങ്ങളില്ല . ആ പ്രവർത്തന രീതിക്ക് ലഭിച്ച അംഗീകാരമാണ് ഷെഡ്യൂൾഡ് ബാങ്ക് പദവി . അതിനാൽ പ്രവർത്തന രീതിയിൽ ഇനിയും മാറ്റങ്ങളുണ്ടാകില്ല . ഷെഡ്യൂൾഡ് ആകുന്നതോടെ ' ഫണ്ടിംഗിന് ' കുറച്ചുകൂടി സാധ്യതകൾ കൂടും . ഷെഡ്യൂൾഡ് ആകുന്നതോടെ സർട്ടിഫിക്കറ്റ് ഓഫ് ഇഷ്യൂവിങ് , ഇന്റർ ബാങ്ക് ബോറോയിങ്ങ്സ് എന്നിവയും ഞങ്ങൾക്ക് സാധിക്കും . സോഷ്യൽ ബാങ്ക് എന്ന രീതിയിലാണ് ഇസാഫ് തുടങ്ങിയത് , മുഖ്യധാര ബാങ്കിങുമായി ബന്ധപ്പെടാൻ സാധിക്കാത്തവർ , ചെറുകിട കച്ചവടക്കാർ , സ്ത്രീകളുടെ സ്വയം സഹായ സംഘങ്ങൾ , തുടങ്ങിയവർക്ക് വിവിധതരത്തിലുള്ള സേവനങ്ങൾ നൽകുകയാണ് ഇസാഫിന്റെ ഉദ്ദേശം . സ്ത്രീകൾക്കായുളള ഇസാഫിന്റെ പ്രവർത്തനങ്ങൾ ഇസാഫ് സ്ത്രീകൾക്ക് പ്രഥമ പരിഗണന നൽകുന്ന ബാങ്കാണ് , ശരിക്കും ഇത് സ്ത്രീകളുടെ ബാങ്ക് തന്നെയാണ് . ഇപ്പോൾ തന്നെ കേരളത്തിൽ 10 ലക്ഷം സ്ത്രീകൾ ഞങ്ങളുടെ സംഘങ്ങളിൽ അംഗങ്ങളായിട്ടുണ്ട് . സ്ത്രീകളെ സംരംഭങ്ങൾ തുടങ്ങാനായി പ്രോത്സാഹിപ്പിക്കുകയെന്നത് ഇസാഫിന്റെ നയമാണ് . സ്ത്രീകൾ അംഗങ്ങളായുളള സംഘങ്ങളിൽ നിന്ന് വളർന്ന് വരുന്ന സംരഭങ്ങൾക്ക് കൂടുതൽ സഹായം നൽകും . ഷെഡ്യൂൾഡ് ബാങ്ക് ആകുന്നതോടെ കുറെക്കൂടി സേവനങ്ങൾ സ്ത്രീകൾക്കായി തയ്യാറാക്കും . ഷെഡ്യൂൾഡ് ആയി മാറുമ്പോഴും ഒരു സ്ത്രീ സൌഹാർദ്ദ ബാങ്കായി ഇസാഫ് തുടരും . മിക്ക ബാങ്കുകളും എടിഎം സേവനങ്ങൾ നൽകാൻ മടികാണിക്കുന്ന കാലത്ത് ഇസാഫിന്റെ ഇതിനോടുളള സമീപനം എന്താകും ? ഇസാഫിൻറെ പ്രവർത്തനം കൂടുതലും ഗ്രാമീണ മേഖലയിലാണ് ശ്രദ്ധ കേന്ദ്രീകരിച്ചിരിക്കുന്നത് . അതിനാൽ പണമായിട്ടുളള ഇടപാടുകളാണ് ഞങ്ങളുടെ ഉപഭോക്താക്കൾക്ക് കൂടുതൽ . മിനിമം ബാലൻസ് വേണമെന്ന വ്യവസ്ഥ പോലും ഞങ്ങൾക്കില്ല . ഞങ്ങൾ എടിഎം സേവനങ്ങൾക്ക് കുറവ് വരുത്തില്ല . എന്നാൽ , എടിഎമ്മിനോടൊപ്പം ഗുണഭോക്താക്കൾക്കായി പുതിയ സംവിധാനം നടപ്പാക്കാനാണ് ഞങ്ങൾ ആഗ്രഹിക്കുന്നത് . മൈക്രോ എടിഎം എന്നാണ് ആ പുതിയ സംവിധാനത്തിൻറെ പേര് . ഏജൻസി ബാങ്കിങിൻറെ ചുവടുപിടിച്ചാണ് ഇത് നടപ്പാക്കുന്നത് . ഉൾപ്രദേശങ്ങളിലാകും മൈക്രോ എടിഎമ്മുകൾ സ്ഥാപിക്കുക . ഇതിലൂടെ ചെറിയ തുകകൾ പിൻവലിക്കാനും നിക്ഷേപിക്കാനും കഴിയും . ഇത്തരം മൈക്രോ എടിഎമ്മുകളിൽ നിങ്ങൾക്ക് സേവനങ്ങൾ നൽകാൻ ഞങ്ങളുടെ പ്രതിനിധി ( ഏജൻറ് ) എപ്പോഴുമുണ്ടാകും . ഇത്തരം സേവനങ്ങൾക്ക് പ്രത്യേക നിരക്കുകൾ ഈടാക്കില്ല . എടിഎമ്മിലൂടെ പണമിടപാട് നടത്താൻ അറിയാത്തവർക്ക് പോലും എളുപ്പത്തിൽ മൈക്രോ എടിഎമ്മിൽ നിന്ന് പണമിടപാട് നടത്താം . ഏത് ബാങ്കിൻറെ കാർഡും ഇവിടെ ഉപയോഗിക്കാം . ഇതിലൂടെ നിരവധി പേർക്ക് തൊഴിൽ നൽകാനും ഇസാഫിന് കഴിയും . ഇത്തരം കേന്ദ്രങ്ങളിൽ ഇസാഫിൻറെ ഉപഭോക്താക്കളിൽ നിന്ന് സർവീസ് ചാർജുകൾ ഈടാക്കില്ല . നിലവിൽ നൽകുന്ന ഡോർ സ്റ്റെപ്പ് ബാങ്കിങ് ( വീട്ടുപടിക്കൽ ബാങ്കിങ് ) ഇതോടെ കുറച്ചുകൂടി വ്യാപിപ്പിക്കും . ' വീട്ടുപടിക്കൽ സേവനം ' വിശദമാക്കാമോ ? ഉപഭോക്താക്കൾക്കും ബാങ്കിനും ഏറ്റവും സൌകര്യപ്രദമായ സംവിധാനമാണിത് . നിലവിൽ നൽകി വരുന്ന ഈ സേവനം അടുത്തു തന്നെ എല്ലാ ഗ്രാമങ്ങളിലും എത്തും . ഇത് ഏജൻസി ബാങ്കിങ് എന്ന സങ്കേതവുമായി ബന്ധപ്പെടുത്തിയാണ് ചെയ്യുന്നത് . ആഫ്രിക്കയിലൊക്കെ ഏജൻസി ബാങ്കിങ് വളരെ വിജയം കണ്ട ഒരു മോഡലാണ് . ഇവിടെ വോഡഫോൺ മുന്നോട്ടുവെച്ച എം - പെസ സേവനങ്ങൾ ഇതിന് ഉദാഹരണമാണ് . പുതിയതായി ഞങ്ങൾക്ക് ലഭിച്ച ബാങ്കിങ് ലൈസൻസിനോടുകൂടി ഈ ആശയം ചേർക്കുന്നതോടെ ഇത് വലിയ വിജയമാകുമെന്നാണ് പ്രതീക്ഷ . ഒരിക്കലും ഇല്ല , ഇപ്പോൾ 400 ശാഖകൾ ഇസാഫ് ബാങ്കിനുണ്ട് . അഞ്ഞൂറ് ശാഖകളാണ് ഞങ്ങളുടെ ടാർഗറ്റ് അതിനാൽ പുതിയ ശാഖകൾ താമസിയാതെ ഉണ്ടാകും . ഓരോ അഞ്ച് കിലോ മീറ്റർ ചുറ്റളവിലും ശാഖയായോ മൈക്രോ എടിഎമ്മായോ ഞങ്ങളുടെ സാന്നിധ്യമുണ്ടാകും . ശാഖകൾ ശരിക്കും ഒരു ചെലവേറിയ മോഡലാണ് . ഏജന്റ് ബാങ്കിങ് കൂടുതലായി വരുന്നതോടെ ഭാവിയിൽ ശാഖകൾ കുറച്ച് മതിയാകും . നോബേൽ ജേതാവ് പ്രൊഫ . മുഹമ്മദ് യുനസിന്റെ സ്വാധീനം ഷെഡ്യൂൾഡ് ബാങ്ക് ആകുന്നതോടെ ആസ്ഥാനം കേരളത്തിന് പുറത്തേക്ക് മാറുമോ ? ഇസാഫ് കേരളത്തിൻറെ ബാങ്കാണ് , തൃശൂർ മണ്ണുത്തിയിലാണ് ഞങ്ങൾ തുടങ്ങിയത് . അത് അവിടെ തന്നെ തുടരും . കേരളം ആസ്ഥാനമാക്കി ദേശീയ തലത്തിൽ വളരുകയാണ് ഞങ്ങളുടെ ലക്ഷ്യം . മുൻപ് ബാങ്ക് വലുതാകുമ്പോൾ ആസ്ഥാനം മാറ്റുക എന്ന പതിവുണ്ടായിരുന്നു . എന്നാൽ , ഇപ്പോഴതിന്റെ ആവശ്യമില്ല . ടെക്നോളജി ഒക്കെ വികസിച്ചില്ലേ , മുംബൈയിൽ ആവശ്യങ്ങൾ നിറവേറ്റാനുളള ഓഫീസുകളുണ്ടാകും . കേരളത്തെ സംബന്ധിച്ച് ടാലന്റ്സിനെ കിട്ടാൻ ബുദ്ധിമുട്ടാണ് . നമ്മുടെ നാട്ടിൽ ഹർത്താലുകൾ പോലെയുളള പ്രശ്നങ്ങളുണ്ടാകുമ്പോൾ ബാങ്കിൻറെ പ്രവർത്തനം പ്രശ്നത്തിലാകാറുണ്ട് . ശാഖ അടച്ചിടാം പക്ഷേ , ഹെഡ് ഓഫീസ് അടച്ചിടാൻ കഴിയില്ലല്ലോ ? . . . അതിനാൽ ബാംഗ്ലൂരിൽ ബാങ്കിന് ആധുനിക സജീകരണങ്ങളോടെ മറ്റൊരു ഓഫീസുണ്ടാകും . സഹകരണ മേഖലയും ഇസാഫും തമ്മിൽ ഞാൻ 18 വർഷം സഹകരണ മേഖലയിൽ പ്രവർത്തിച്ച വ്യക്തിയാണ് . അടിസ്ഥാനപരമായി ഞാൻ ഒരു സഹകാരിയാണ് . ഞങ്ങളുടെ കീഴിലുളള സംഘങ്ങൾ സഹകരണ പ്രസ്ഥാനത്തിന്റെ മൂല്യങ്ങളെ അടിസ്ഥാനമാക്കിയാണ് പ്രവർത്തിക്കുന്നത് . വായ്പ പലിശ നിർണ്ണയ രീതിയിൽ റിസർവ് ബാങ്ക് കൊണ്ടുവരാൻ പോകുന്ന പുതിയ മാറ്റങ്ങളെ എങ്ങനെ കാണുന്നു ? ഞങ്ങൾ അതിനെപ്പറ്റി പഠിച്ച് വരുകയാണ് . ബാങ്ക് വായ്പയുടെ പലിശയിൽ അത് വലിയ വ്യത്യാസം വരുത്തില്ലെന്നാണ് എന്റെ നിഗമനം . റിപ്പോയിലുണ്ടാകുന്ന വ്യത്യാസത്തിന്റെ ഗുണഫലം ഉപഭോക്താവിന് നൽകണം എന്നാണ് ആർബിഐയുടെ നിർദ്ദേശം ഞങ്ങളുടെ പ്രവർത്തന രീതിയും ഇതിന് സമാനമാണ് . ഇസാഫിൻറെ സിഎസ്ആർ പ്രവർത്തനങ്ങൾ മൂന്ന് വർഷത്തിനുളളിൽ ഐപിഒ ഉണ്ടാകും . വിപണിയുടെ അവസ്ഥയും കൂടി നോക്കി 2021 സെപ്റ്റംബറിന് മുൻപ് ഇസാഫിൻറെ ഐപിഒ നടക്കും .


ഫ്ലിപ്പ്കാർട്ട് വഴി ഓഡർ ചെയ്ത റെഡ്മീ നോട്ട് 5 പ്രോയ്ക്ക് പകരം കൊറിയറിൽ വന്നത് മെഴുകുതിരി പെട്ടി . മലപ്പുറം കുന്നമ്പ്രത്താണ് സംഭവം . ഫനാൻ കുന്നമ്പ്രം എന്ന വ്യക്തിയാണ് കഴിഞ്ഞ ബുധനാഴ്ച ഫ്ലിപ്പ്കാർട്ടിലൂടെ റെഡ്മീ നോട്ട് 5 പ്രോ ഓഡർ ചെയ്തതത് . ഇതിൻറെ തുകയായ 14,999 രൂപ അപ്പോൾ തന്നെ ഡെബിറ്റ് കാർഡ് വഴി അടച്ചു . ഇതിനെ തുടർന്ന് ശനിയാഴ്ച രാവിലെയാണ് കൊറിയർ ലഭിച്ചത് . കൊറിയർ സ്വീകരിച്ച് തുറന്ന് നോക്കിയപ്പോഴാണ് മെഴുക് തിരിപെട്ടി കണ്ടത് . ഇതിൽ കുറേ മെഴുകുതിരിയും ഒരു അലക്ക് സോപ്പും ആണ് ഉണ്ടായിരുന്നത് . അപ്പോൾ തന്നെ കൊറിയർ ഏജൻസിയെ സമീപിച്ചെങ്കിലും അവർ കൈമലർത്തുകയാണ് എന്നാണ് ഫനാൻ പറയുന്നത് . ഇതിനെ തുടർന്ന് ഫ്ലിപ്പ്കാർട്ട് അധികൃതരുമായി ബന്ധപ്പെട്ടപ്പോൾ സംഭവത്തിൽ അന്വേഷണം നടത്താം എന്ന് പറഞ്ഞു . വിൽപ്പനക്കാർക്കാണോ , കൊറിയർ ഏജൻസിക്കാണോ പിഴവ് പറ്റിയതെന്ന് അന്വേഷണ ശേഷം മാത്രമേ പറയാൻ സാധിക്കൂ എന്നാണ് ഫ്ലിപ്പ്കാർട്ട് നിലപാട് . റീഫണ്ടിംഗും അതിന് ശേഷം മാത്രമായിരിക്കും നടക്കുക എന്നാണ് ഫ്ലിപ്പ്കാർട്ട് ഫനാനോട് പറഞ്ഞത് . ഇതേ സമയം സംഭവത്തിൽ എന്തെങ്കിലും നടപടി ഇല്ലെങ്കിൽ നിയമനടപടി സ്വീകരിക്കും എന്നാണ് ഫനാനും കൂട്ടരും പറയുന്നത് .


രാജ്യത്തെ പൊതുമേഖല ബാങ്കുകൾ വീണ്ടും ലയനത്തിനൊരുങ്ങുന്നു . 21 ബാങ്കുകളെ 12 ആക്കി ചുരുക്കാനാണ് കേന്ദ്രസർക്കാരിന്റെ നീക്കം . അതേസമയം , പഞ്ചാബ് സിന്ധ് ബാങ്ക് , ആന്ധ്ര ബാങ്ക് തുടങ്ങിയവയെ മേഖല ബാങ്കുകളാക്കി നിലനിർത്തും . സ്റ്റേറ്റ് ബാങ്ക് ഓഫ് ഇന്ത്യയിൽ അഞ്ച് അസോസിയേറ്റ് ബാങ്കുകളെ ലയിപ്പിച്ച നടപടി വിജയകരമാണെന്ന് കണ്ടെത്തിയതിനെ തുടർന്നാണ് കേന്ദ്ര സർക്കാർ കൂടുതൽ ലയനത്തിനൊരുങ്ങുന്നത് . വലിയ പൊതുമേഖലാ ബാങ്കുകളായ പഞ്ചാബ് നാഷണൽ ബാങ്ക് , ബാങ്ക് ഓഫ് ബറോഡ എന്നിവയിൽ ചെറിയ പൊതു മേഖലാ ബാങ്കുകൾ ലയിപ്പിക്കാണ് ശ്രമം . അതേസമയം , പഞ്ചാബ് സിന്ധ് ബാങ്ക് , ആന്ധ്ര ബാങ്ക് തുടങ്ങിയവയെ മേഖല ബാങ്കുകളാക്കി നിലനിർത്തും . കേരളത്തിന്റെ സ്വന്തം എസ്ബിടിയെ എസ്ബിഐയിൽ ലയിപ്പിച്ചപ്പോൾ വലിയ പ്രതിഷേധം ഉയർന്നിരുന്നു . പ്രദേശിക തലത്തിൽ നിന്ന് ഇതുപോലുള്ള പ്രതിഷേധം ഉയരാതിരിക്കാനാണ് ലയനത്തിന്റെ രണ്ടാംഘട്ടത്തിൽ നിന്ന് മേഖലാ ബാങ്കുകളെ മാറ്റി നിർത്തുന്നതെന്നാണ് സൂചന . ലയനം പൂർത്തിയായാൽ സ്റ്റേറ്റ് ബാങ്ക് ഓഫ് ഇന്ത്യയ്ക്ക് പിന്നിൽ രണ്ടാമതായി പഞ്ചാബ് നാഷണൽ ബാങ്ക് വളരും . ഓറിയന്റൽ ബാങ്ക് ഓഫ് കൊമേഴ്സ് , കോർപ്പറേഷൻ ബാങ്ക് , ഇന്ത്യൻ ബാങ്ക് എന്നിവയെ പിഎൻബിയിൽ ലയിപ്പിച്ചേക്കും . കാനാറ ബാങ്ക് മൂന്നാമനാകും . സിൻഡിക്കേറ്റ് ബാങ്ക് , ഇന്ത്യൻ ഓവർസീസ് ബാങ്ക് , യൂറോ ബാങ്ക് എന്നിവ കാനറയിൽ ചേരും . യുണിയൻ ബാങ്ക് ഓഫ് ഇന്ത്യ , ബാങ്ക് ഓഫ് ഇന്ത്യ , ബാങ്ക് ഓഫ് ബറോഡ എന്നിവ പട്ടികയിലെ തുടർന്നുള്ള സ്ഥാനങ്ങളിൽ ഇടംപിടിയ്ക്കും . കിട്ടാക്കടം തിരിച്ച് പിടിക്കാനുള്ള നടപടികൾ പ്രാവർത്തികമാക്കിയാൽ ലയന നടപടികളുമായി സർക്കാർ മുന്നോട്ടുപോകും . നടപ്പ് സാമ്പത്തിക വർഷം ഒരു ലയനമെങ്കിലും പൂർത്തിയാക്കാനാണ് കേന്ദ്രസർക്കാറിന്റെ ശ്രമം .


ഓസ്ട്രേലിയൻ പര്യടനത്തിൽ ടെസ്റ്റിൽ മികച്ച പ്രകടനമാണ് റിഷഭ് പന്ത് കാഴ്ചവെച്ചത് . എന്നാൽ വെറ്ററൻ താരം എം എസ് ധോണി നിൽക്കേ ഏകദിന ടീമിൽ പന്തിന് സ്ഥാനമുറപ്പിക്കാൻ കഴിയുമോ എന്ന് വ്യക്തമല്ല . ഇത് പന്തിൻറെ ലോകകപ്പ് പ്രതീക്ഷകളും സംശയത്തിലാക്കുന്നു . ധോണിക്കാണ് ആദ്യ പരിഗണനയെന്ന് മുഖ്യ സെലക്ടർ എംഎസ്കെ പ്രസാദ് നേരത്തെ വ്യക്തമാക്കിരുന്നു . എന്നാൽ മുഖ്യ സെലക്ടർ ഇപ്പോൾ നൽകുന്ന സൂചനകളനുസരിച്ച് റിഷഭ് പന്ത് ലോകകപ്പിൽ കളിക്കും . ലോകകപ്പിനായി മത്സരരംഗത്തുള്ള വിക്കറ്റ് കീപ്പർമാരിൽ ഒരാളാണ് പന്ത് . പരിഗണിക്കുന്ന മൂന്ന് വിക്കറ്റ് കീപ്പർമാരും ( ധോണി , പന്ത് , കാർത്തിക് ) മികവ് കാട്ടുന്നുണ്ട് . ഇന്ത്യയുടെ ലോകകപ്പ് പദ്ധതികളിൽ പന്തിൻറെ പേര് ഉറപ്പായും പരിഗണനയിലുണ്ടെന്നും എംഎസ്കെ പ്രസാദ് വ്യക്തമാക്കി . ഓസ്ട്രേലിയയ്ക്കും ന്യൂസീലൻഡിനുമെതിരായ ഏകദിന പരമ്പരകളിൽ നിന്ന് പന്തിന് വിശ്രമനുവദിച്ചതിന് കാരണവും പ്രസാദ് വ്യക്തമാക്കി . ജോലിഭാരം മൂലം താരങ്ങൾക്ക് വിശ്രമം അനുവദിക്കുന്നത് സാധാരണമാണ് . അടുത്തിടെ മൂന്ന് ടി20കളും നാല് വമ്പൻ ടെസ്റ്റുകളും പന്ത് കളിച്ചു . താരത്തിന് ചില പരുക്കുകളുമുണ്ട് . കൂടുതൽ കരുത്തോടെ പന്ത് തിരിച്ചെത്തുമെന്നാണ് പ്രതീക്ഷയെന്നും അദേഹം പറഞ്ഞു .


അയച്ച സന്ദേശങ്ങൾ തിരിച്ചെടുക്കാൻ കഴിയുന്ന ഫീച്ചറായിരുന്നു വാട്ട്സ്ആപ്പ് ഒടുവിലായി അവതരിപ്പിച്ച ഗംഭീര ഫീച്ചർ . ‘ഡിലീറ്റ് ഫോർ എവരിവൺ’ എന്നറിയപ്പെടുന്ന ഫീച്ചർ ഐഒഎസ് , ആൻഡ്രോയിഡ് ആപ്പുകളിൽ റോൾ ഔട്ട് ചെയ്തിട്ടുണ്ട് . ആർക്കാണോ മെസേജ് അയച്ചത് അവർ മെസേജ് വായിക്കുന്നതിന് മുമ്പ് , അയച്ച് ഏഴുമിനിറ്റിനുള്ളിൽ തന്നെ അത് ഡിലീറ്റ് ചെയ്യാൻ അയച്ച വ്യക്തിയെ സഹായിക്കുന്ന ഈ ഫീച്ചർ പുതിയ അപ്ഡേറ്റിൽ ലഭ്യമായി തുടങ്ങിയിട്ടുണ്ട് . എന്നാൽ തിരികെ വിളിച്ച ഈ സന്ദേശങ്ങൾ നമുക്ക് വീണ്ടെടുക്കാൻ കഴിയുമെന്നാണ് പുതിയ റിപ്പോർട്ട് . അയച്ചയാൾ സന്ദേശം തിരികെ വിളിച്ചാലും എളുപ്പത്തിൽ ഇത് തിരിച്ചെടുക്കാൻ കഴിയുന്ന വിധം നമ്മുടെ ഫോണിൽ തന്നെ ഉണ്ടെന്നാണ് അവകാശവാദം . ഫോണിലെ നോട്ടിഫിക്കേഷൻ ലോഗിലാണ് സന്ദേശം ഉണ്ടാവുക . 7 . 0 നൌഗട്ടോ അതിലും ഉയർന്ന വേർഷനുകളോ ഉപയോഗിക്കുന്ന ആൻഡ്രോയിഡ് ഉപയോക്താക്കൾ നോട്ടിഫിക്കേഷൻ ഹിസ്റ്ററി ( Notification History ) എന്ന ആപ്പ് ഡൌൺലോഡ് ചെയ്യുകയാണ് വേണ്ടത് . എന്നാൽ ഡിലീറ്റ് ചെയ്ത ടെക്സ്റ്റ് സന്ദേശങ്ങൾ മാത്രമാണ് ഈ ആപ്പ് ഉപയോഗിച്ച് വായിക്കാൻ കഴിയുക . ഫോട്ടോയോ വിഡിയോയോ തിരിച്ചെടുക്കാൻ സാധിക്കില്ല . മാത്രമല്ല ആദ്യത്തെ 100 അക്ഷരങ്ങളാണ് കാണാൻ കഴിയുക . കൂടാതെ ചുരുങ്ങിയ മണിക്കൂറുകൾക്ക് വേണ്ടി മാത്രമാണ് ഈ സന്ദേശം സേവ് ആവുക . റീസ്റ്റാർട്ട് ചെയ്താൽ ഇത് ഡിലീറ്റാകും . ഗൂഗിൾ പ്ലേ സ്റ്റോറിൽ നിന്ന് ഡൌൺലോഡ് ചെയ്യുന്ന ആപ്പിൽ ഡിലീറ്റ് ചെയ്ത സന്ദേശങ്ങൾ പ്രത്യക്ഷപ്പെടും . ഇതിനായി ഹോം സ്ക്രീനിൽ ആദ്യം അൽപനേരം പ്രസ് ചെയ്ത് പിടിക്കണം . എന്നിട്ട് വിഡ്ജെറ്റ്സ് ക്ലിക്ക് ചെയ്യുക . പിന്നാലെ ആക്ടിവിറ്റീസ് ക്ലിക്ക് ചെയ്താൽ നോട്ടിഫിക്കേഷനുകൾ പ്രത്യക്ഷമാകും . ചിത്രങ്ങൾ , ടെക്സ്റ്റ് , ജിഫ് ചിത്രങ്ങൾ , വിഡിയോ എന്നിവയെല്ലാം ഡിലീറ്റ് ചെയ്യാൻ കഴിയുന്ന ഡിലീറ്റ് ഫോർ എവരിവൺ’ എന്ന പുതിയ ഫീച്ചറായിരുന്നു വാട്ട്സ്ആപ്പ് അവതരിപ്പിച്ചത് . നിങ്ങൾ വ്യക്തികൾക്കോ ഗ്രൂപ്പുകളിലേക്കോ അയയ്ക്കുന്ന മെസേജുകൾ ഡിലീറ്റ് ചെയ്യാൻ കഴിയും . അയച്ച മെസേജ് ഒരിക്കൽ ഡിലീറ്റ് ചെയ്തു കഴിഞ്ഞാൽ ‘ദിസ് മെസേജ് വാസ് ഡിലീറ്റഡ്’ എന്നാകും മെസേജ് ലഭിച്ചവരുടെ ചാറ്റ് ബോക്സിൽ കാണുക . അയച്ച മെസേജുകൾ എഡിറ്റ് ചെയ്ത് തിരുത്തി അയയ്ക്കുന്നതിനുള്ള ഫീച്ചർ പുറത്തിറക്കാനും വാട്സാപ്പിന് പദ്ധതിയുണ്ട് . റിപ്പോർട്ടുകൾ പ്രകാരം ഈ ഫീച്ചർ നിലവിലുണ്ടെങ്കിലും അത് ഡിസേബിൾഡ് ആക്കിവച്ചിരിക്കുകയാണ് .


ആരും ശ്രദ്ധിക്കാതെ ഇരുന്നപ്പോൾ പോലും അവൻ നിശബ്ദ വിപ്ലവം നയിക്കുകയായിരുന്നു . പതിയെ പതിയെ ആ കുറിയ മനുഷ്യൻ ഓരോ ഇന്ത്യക്കാരൻറെയും മനസിൻറെ വടക്ക് കിഴക്കേ അറ്റത്ത് കൂട് കൂട്ടി . ഇപ്പോൾ ലിയോണൽ മെസിക്കൊപ്പം ഗോൾ വേട്ടയിൽ എത്തി നിൽക്കുമ്പോൾ ലോക ഫുട്ബോളിൽ ഇന്ത്യയുടെ മേൽവിലാസം ഇനി സുനിൽ ഛേത്രി എന്ന് കുറിക്കപ്പെടും . ടീമിൻറെ മത്സരങ്ങൾ കാണാനായി ആരാധകരോട് സ്റ്റേഡിയത്തിലെത്താൻ പ്രതിഭയുടെ ഔന്നത്യത്തിൽ നിൽക്കുന്ന ആ താരം പറഞ്ഞപ്പോൾ ഇന്ത്യ ഒന്നായി മുംബെെ അരീനയിൽ മനസ് കൊണ്ടെങ്കിലും എത്തി . അതിനുള്ള സ്നേഹം ഗോളുകളായി ഒഴുകിയപ്പോൾ ഇൻറർകോണ്ടിനെൻറൽ കപ്പ് ആണ് നീലപ്പടയ്ക്ക് സ്വന്തമായത് . 102 മത്സരങ്ങളിൽ 64 ഗോളുകൾ , കണക്കിലെ കളിയിൽ ലോക ഫുട്ബോളിൽ നിലവിൽ കളിക്കുന്ന മുൻനിര സ്ട്രെെക്കർമാരെ എല്ലാം പിന്നിലാക്കിയാണ് ഛേത്രിയുടെ കുതിപ്പ് . ഛേത്രിക്കൊപ്പം 64 ഗോളുകളുമായി മറ്റൊരു താരം കൂടെയുണ്ട് , സാക്ഷാൽ മെസി . അതിന് മുന്നിൽ ക്രിസ്റ്റ്യാനോ റൊണാൾഡോ മാത്രം . മെസി 124 മത്സരങ്ങളിൽ നിന്നാണ് ഈ നേട്ടം സ്വന്തമാക്കിയതെന്ന് പറയുമ്പോൾ ഛേത്രിയുടെ പ്രതിഭ എത്രത്തോളമെന്ന് മനസിലാക്കാം . മത്സരങ്ങൾ കുറച്ച് കളിച്ചതിനാൽ മെസിക്കും മുകളിലാണ് ഛേത്രിയുടെ സ്ഥാനം . രാജ്യാന്തര ഫുട്ബോളിലെ ഗോൾ വേട്ടക്കാരുടെ പട്ടികയിൽ 18 - ാം സ്ഥാനത്താണ് ഛേത്രി ഇപ്പോൾ . 2007ലെ നെഹ്റു കപ്പ് നേടി തരുന്നതിൽ തുടങ്ങുന്നതാണ് ഇന്ത്യൻ ഫുട്ബോളിലെ ' ഛേത്രി ' വസന്തം . പത്തു വർഷത്തിന് ശേഷം അന്ന് ഇന്ത്യ നെഹ്റു കപ്പിൽ മുത്തമിടുമ്പോൾ ടൂർണമെൻറിൽ നാലു ഗോളുകൾ ഛേത്രി കുറിച്ചിരുന്നു . അടുത്തത് ഇന്ത്യ വേദിയൊരുക്കിയ എഎഫ്സി ചലഞ്ച് കപ്പ് . സ്വന്തം നാട്ടുകാർക്ക് മുന്നിൽ ആ കീരീടം നീലപ്പട ഉയർത്തുമ്പോൾ ടീമിൻറെ ടോപ് സ്കോറർ ആയത് മറ്റാരുമല്ലായിരുന്നു . 24 വർഷത്തിന് ശേഷം ഏഷ്യൻ കപ്പിനുള്ള യോഗ്യതയാണ് ആ കിരീട നേട്ടം രാജ്യത്തിന് സമ്മാനിച്ചത് . 2007ന് ശേഷം 2009ലെയും 2012ലെയും നെഹ്റു കപ്പ് , 2011ലെയും 2016ലെയും സാഫ് ചാമ്പ്യൻഷിപ്പ് എന്നിങ്ങനെ ദേശീയ ടീമിനായി ഛേത്രി തകർത്ത് കളിച്ച ടൂർണമെൻറുകൾ , ഇന്ത്യയുടെ കിരീട വരൾച്ചകൾ മാറ്റിയെടുത്തു . ഐ - ലീഗിലും പിന്നീട് ഐഎസ്എല്ലിലും ആ ബൂട്ടുകൾ നിറയൊഴിച്ചപ്പോൾ യൂറോപ്പിലെ വമ്പൻ താരങ്ങൾക്ക് മുന്നിൽ ഇന്ത്യൻ ഫുട്ബോളിനെപ്പറ്റിയുള്ള ധാരണകളാണ് മാറിമറിഞ്ഞത് . എഎഫ്സി കപ്പ് കളിക്കുന്ന ആദ്യ ടീമായി 2016ൽ ബംഗളൂരു എഫ്സി മാറുമ്പോൾ നെടുനായകത്വം വഹിച്ചതും ഛേത്രി തന്നെ . ഇനി ഏഷ്യൻ കപ്പിനായി കാത്തിരിക്കാം . സ്വപ്നങ്ങൾ നിറച്ച പന്തുമായി ഛേത്രിയെത്തുമ്പോൾ മെസി പോലും ചിലപ്പോൾ പിന്നിലായേക്കാം . ഫിഫ റാങ്കിംഗിൽ ഇന്ന് ഇന്ത്യ 97 - ാം സ്ഥാനത്ത് എത്തി നിൽക്കുന്നെങ്കിൽ അതിൽ ഛേത്രിയുടെ പങ്ക് മറ്റാരെക്കാളും ഒരു പടിയെങ്കിലും മുമ്പിലായിരിക്കും . ഇന്ത്യൻ ഫുട്ബോൾ കണ്ട മികച്ച സ്ട്രെെക്കർമാരുടെ പട്ടികയിൽ ഐ . എം . വിജയനും , ബെെച്ചുംങ് ബൂട്ടിയക്കുമൊപ്പം , അല്ലെങ്കിൽ അവരെക്കാൾ ഒരു പടി മുകളിൽ വാഴ്ത്തപ്പെടാൻ അർഹതയുള്ള താരമാണ് ഛേത്രി . ഇന്ത്യൻ ഫുട്ബോളിൽ ഒരു നവവിപ്ലവം ആരംഭിക്കുമ്പോൾ അതിലെ മുന്നണി പോരാളിയും ഛേത്രി തന്നെയാണ് .


ഏഷ്യാ കപ്പിൽ പാക്കിസ്ഥാനെ എട്ട് വിക്കറ്റിന് തകർത്ത് ഇന്ത്യ രണ്ടാം ജയം സ്വന്തമാക്കി . ജയത്തോടെ ഇന്ത്യ സൂപ്പർ ഫോറിൽ ഇടം കണ്ടെത്തി . ബംഗ്ലാദേശാണ് സൂപ്പർ ഫോറിൽ ഇന്ത്യയുടെ ആദ്യ എതിരാളി . ടോസ് നേടി ബാറ്റിങ് ആരംഭിച്ച പാക്കിസ്ഥാൻ 43.1 ഓവറിൽ 162ന് എല്ലാവരും പുറത്തായി . മറുപടി ബാറ്റിങ് ബാറ്റിങ്ങിൽ 29 ഓവറിൽ ഇന്ത്യ രണ്ട് വിക്കറ്റ് മാത്രം നഷ്ടത്തിൽ ലക്ഷ്യം മറികടന്നു . ക്യാപ്റ്റൻ രോഹിത് ശർമ അർധ സെഞ്ചുറി നേടി . 163 റൺസ് വിജയലക്ഷ്യത്തിലേക്ക് ഇന്ത്യ വേഗത്തിൽ ബാറ്റ് വീശി . ഓപ്പണർമാർമാരായ രോഹിത് ശർമയും ( 39 പന്തിൽ 52 ) , ശിഖർ ധവാനും ( 54 പന്തിൽ 46 ) മികച്ച തുടക്കം നൽകി . മൂന്ന് സിക്സും നാല് ഫോറും അടങ്ങുന്നതായിരുന്നു ക്യാപ്റ്റന്റെ ഇന്നിങ്സ് . ഓപ്പണർമാർ 86 റൺസ് കൂട്ടിച്ചേർത്തു . രോഹിത്ത് പുറത്തായ ശേഷം ക്രീസിലെത്തിയ അമ്പാട്ടി റായുഡു ( 46 പന്തിൽ 31 ) ശ്രദ്ധയോടെ ബാറ്റ് വീശി . ഇതിനിടെ ധവാൻ പുറത്തായെങ്കിലും ദിനേശ് കാർത്തികും ( 37 പന്തിൽ 31 ) റായുഡുവും വിജയം അനായാസമാക്കി . ഷദാബ് ഖാനും ഫഹീം അഷ്റഫും ഓരോ വിക്കറ്റ് വീഴ്ത്തി . നേരത്തെ , മൂന്ന് വിക്കറ്റ് വീതമെടുത്ത കേദാർ ജാദവ് , ഭുവനേശ്വർ കുമാർ എന്നിവരാണ് പാക്കിസ്ഥാനെ തകർത്തത് . 47 റൺസെടുത്ത ബാബർ അസമാണ് പാക്കിസ്ഥാന്റെ ടോപ് സ്കോറർ . ഷൊയ്ബ് മാലിക് 43 റൺസെടുത്തു . തുടക്കത്തിൽ തന്നെ പാക്കിസ്ഥാന്റെ തകർച്ച തുടങ്ങിയിരുന്നു . സ്കോർബോർഡിൽ മൂന്ന് റൺസ് മാത്രമുള്ളപ്പോൾ ഓപ്പണർമാരായ ഇമാം ഉൾ ഹഖിനേും ( 2 ) , ഫഖർ സമാൻ ( 0 ) എന്നിവരെ ഭുവനേശ്വർ പുറത്താക്കി . പിന്നീട് ഒത്തുച്ചേർന്ന , ബാബർ അസം ( 62 പന്തിൽ 47 ) , ഷൊയ്ബ് മാലിക്ക് ( 67 പന്തിൽ 48 ) എന്നിവരിലൂടെ റൺനില മെച്ചപ്പെടുത്തി . എന്നാൽ കുൽദീപ് യാദവിന്റേയും കേദാർ ജാദവിന്റേയും ബൌളിങ് പാക്കിസ്ഥാനെ തകർച്ചയിലേക്ക് തള്ളിവിട്ടു . നാലാം വിക്കറ്റിൽ മാലിക്ക് - അസം സഖ്യം 82 റൺ കൂട്ടിച്ചേർത്തു . എന്നാൽ അസമിനെ മനോഹരമായ ഒരു പന്തിൽ കുൽദീപ് വിക്കറ്റ് തെറിപ്പിച്ചു . പിന്നാലെ എത്തിയത് ക്യാപ്റ്റൻ സർഫറാസ് അഹമ്മദ് . സർഫറാസിനെ ആവട്ടെ കേദാറും മടക്കി . ബൌണ്ടറി ലൈനിൽ സബ് ഫീൽഡർ മനീഷ് പാണ്ഡെയുടെ മനോഹരമായ ക്യാച്ച് . വലിയ ഷോട്ടിന് മുതിർന്ന സർഫറാസിനെ ബൌണ്ടറി ലൈനിൽ പാണ്ഡ്യ പിടിച്ചു . ക്യാച്ചിനിടെ താരത്തിന്റെ നിയന്ത്രണം വിട്ടെങ്കിലും പന്ത് വായുവിലേക്കിട്ട് താരം വീണ്ടും കൈപ്പിടിയിലൊതുക്കി . ആറ് റൺസ് മാത്രമായിരുന്നു ക്യാപ്റ്റന്റെ സമ്പാദ്യം . റണ്ണൌട്ടിന്റെ രൂപത്തിൽ ഷൊയ്ബ് മാലിക്ക് ( 67 പന്തിൽ 43 ) മടങ്ങിയതോടെ മത്സരം ഇന്ത്യയുടെ വരുതിയിലായി . അമ്പാട്ടി റായുഡുവിന്റെ നേരിട്ടുള്ള ഏറിൽ മാലിക്ക് റണ്ണൌട്ടായി . പിന്നാലെ ആസിഫ് അലി ക്രീസിൽ . ഒമ്പത് റൺസെടുത്ത ജാദവിനെ കട്ട് ചെയ്യാനുള്ള ശ്രമത്തിൽ ധോണിക്ക് ക്യാച്ച് നൽകി . എട്ട് റൺസെടുത്ത ഷദാബ് ഖാനെ ജാദവിന്റെ തന്നെ പന്തിൽ ധോണി സ്റ്റംപ് ചെയ്ത് പുറത്താക്കി . ഇതോടെ പാക്കിസ്ഥാൻ 33 ഓവറിൽ 121ന് ഏഴ് എന്ന നിലയിലേക്ക് തകർന്നു . പിന്നീട് എല്ലാം ചടങ്ങ് പോലെയായിരുന്നു ഇന്ത്യക്ക് . അഷ്റഫ് ( 21 ) അമീർ ( 18 * ) എന്നിവർ ചെറുത്ത് നിൽക്കാൻ ശ്രമിച്ചെങ്കിലും അധികം പിടിച്ചു നിൽക്കാൻ സാധിച്ചില്ല .


ആപ്പിൾ ഫോൺ ഉപയോഗിക്കുന്നവരും ഉപയോഗിക്കാനാഗ്രഹിക്കുന്നവരും അറിഞ്ഞിരിക്കേണ്ട പ്രത്യേകതകൾ - 1 . ഫോൺ അൺലോക്ക് ചെയ്യാതെ വാട്സ് ആപ്പ് , എസ്എംഎസ് മറുപടികൾ നൽകാനാകും . നോട്ടിഫിക്കേഷൻ താഴേക്ക് വലിക്കുക . ടെക്സ്റ്റ് നോട്ടിഫിക്കേഷൻ സ്വൈപ്പ് ചെയ്താൽ റിപ്ലേ ബട്ടൺ കാണാനാകും . 2 . നിങ്ങൾ ഒരു ആപ്ലിക്കേഷൻ ഉപയോഗിക്കുമ്പോഴും നോട്ടിഫിക്കേഷൻ ഡ്രോവറിൽനിന്ന് മെസേജിന് മറുപടി കൊടുക്കാനാകും . 3 . സെറ്റിംഗ്സ് - ജനറൽ - യൂസേജ് - ബാറ്ററി യൂസേജ് - ഏത് ആപ്ലിക്കേഷനാണ് ബാറ്ററി കൂടുതൽ ഉപയോഗിക്കുന്നതെന്ന് കാണാനാകും . 4 . ഹാരിപോട്ടർ സിനിമയിലെ സ്വയം ഇല്ലാതാകുന്ന മെസേജുകൾ ഓർമ്മയില്ലേ . അതേപോലെ ഓഡിയോ , വീഡിയോ മെസേജുകൾ . സെറ്റിംഗ്സിലെ മെസേജെന്ന ഓപ്ഷന്റെ താഴെ എക്സ്പയർ എന്ന തിൽ സമയം നൽകി അയച്ച് ആവശ്യമുള്ള സമയം കഴിഞ്ഞ് സ്വയം ഇല്ലാതാക്കാം . , 5 . എവിടെയാണെന്ന മെസേജിന് മറുപടി നൽകാൻ മെസേജ് ത്രെഡിന്റെ മുകളിലെ ഡീറ്റെയിലിൽ ക്ലിക്ക് ചെയ്താൽ ഷെയർ മൈ കറന്റ് ലൊക്കേഷനെന്ന ഓപ്ഷൻ ലഭിക്കും . 6 . നിങ്ങളുടെ യാത്രകൾ സുഹൃത്തുക്കൾക്ക് ട്രാക്ക് ചെയ്യാനായി നൽകാം . മെസേജ് ത്രെഡിലെ ഡീറ്റയിൽസിലെ ഷെയർ മൈ ലൊക്കേഷൻ എന്നതിൽ ക്ലിക്ക് ചെയ്യുക . 7 . മെസേജ് ഫോർവേഡ് ചെയ്യാനും എളുപ്പമാണ് . മെസേജിൽ ഡബിൾ ടാപ്പ് ചെയ്യുക . മോർ ഓപ്ഷൻ വരും അവിടെ മെസേജിലെ ഏതു ഭാഗവും ഫോർവേഡ് ചെയ്യാനാകും . 8 . സിരിയെ നിങ്ങളുടെ പേര് വിളിക്കുന്നത് പഠിപ്പിക്കാം . ഐഒഎസിലെ പേഴ്സണൽ അസിസ്റ്റന്റ് നിങ്ങളെ സംബോധന ചെയ്യുന്നത് തൃപ്തികരമല്ലെങ്കിൽ പ്രൊനൌൺസിയേഷൻ പറഞ്ഞുകൊടുക്കാം . 9 - ബാറ്ററി സേവ് ചെയ്യാനായി ഗ്രേ സ്കെയിൽ മോഡ് - സെറ്റിംഗ്സ് - ആസെസിബിലിറ്റി - ഗ്രേസ്കെയിൽ . ഇനി നോക്കൂ . 10 . ബാറ്ററി ലോ ആയി വിഷമിച്ചിരിക്കുമ്പോൾ എയർപ്ലേൻ മോഡിലിട്ട് ചാർജ്ജ് ചെയ്യൂ . പെട്ടെന്ന് ബാറ്ററി ഫുൾ ആകും . 11 . മെഡിക്കൽ ഐഡി ഐഒഎസ് എട്ടിലെ ഹെൽത്ത് ആപ്പിൽ ഉണ്ടെങ്കിൽ ഫോൺ അൺലോക്ക് ചെയ്യാതെ എമർജൻസി ബട്ടണിൽനിന്ന് എമർജൻസി മെഡിക്കൽ വിവരങ്ങൾ എടുക്കാനാകും .


അനിൽ കുംബ്ലെയുടെ ഇന്ത്യൻ ടീം പരിശീലക സ്ഥാനം തെറിച്ച സംഭവം നടകീയ അന്ത്യത്തിലേക്കെന്ന് സൂചന . പരിശീലക സ്ഥാനത്ത് നിന്നും അനിൽ കുംബ്ലെ രാജിവെച്ചതിന് പിന്നാലെ ടീം നായകൻ വിരാട് കോലിയെയും നായകസ്ഥാനത്ത് നിന്നും പുറത്താക്കിയേക്കുമെന്ന് വിവിധ സ്പോട്സ് വെബ്സൈറ്റുകൾ റിപ്പോർട്ടു ചെയ്യുന്നു . ബിസിസിഐ വൃത്തങ്ങളെ ഉദ്ദരിച്ചാണ് മാധ്യമങ്ങൾ ഇക്കാര്യം റിപ്പോർട്ട് ചെയ്യുന്നത് . ടീമിലെ പ്രശ്നങ്ങളെല്ലാം പരിഹരിച്ച് ഒരുമിച്ച് മുന്നോട്ട് പോകണമെന്ന ബിസിസിഐയുടെയും ക്രിക്കറ്റ് ഉപദേശ സമിതിയുടേയും എല്ലാം ഉപദേശം കോലി ഒരുനിലയ്ക്കും അംഗീകരിക്കാത്തതാണ് കുംബ്ലെയുടെ പുറത്താകലിന് വഴിവെച്ചത് . ബിസിസിഐ പ്രതിനിധികളും ക്രിക്കറ്റ ഉപദേശക സമിതിയും ഇക്കാര്യത്തിൽ പലവട്ടം കോലിയോട് ചർച്ച നടത്തിയിരുന്നു . എന്നാൽ കുംബ്ലെ രാജിവെച്ചില്ലെങ്കിൽ താൻ പുറത്ത് പോകും എന്ന കടുത്ത നിലപാടാണ് കോഹ്ലി എടുത്തത് . ഇതോടെ കുംബ്ലെയെ ഒഴിവാക്കാനല്ലാതെ മറ്റൊരു മാർഗവും ബിസിസിഐയ്ക്ക് മുന്നിലുണ്ടായിരുന്നില്ല . ഇതോടെയാണ് വെസ്റ്റിൻഡീസിനെതിരെ പരമ്പരയ്ക്ക് ശേഷം കോഹ്ലിയ്ക്കും പുറത്തേക്കുളള വഴി തുറന്നേക്കുമെന്ന് ബിസിസിഐ അധികൃതർ സൂചിപ്പിക്കുന്നത് . നായകനെന്ന നിലയിൽ ചെറിയ തെറ്റുകൾ പോലും കോലിയ്ക്കെതിരെ നിലപാട് സ്വീകരിക്കാൻ ഇടയാക്കുമെന്നും ബിസിസിഐ വൃത്തങ്ങൾ പറയുന്നു . വെസ്റ്റിൻഡീസിനെതിരെ പരമ്പരയ്ക്ക് ശേഷം ശ്രീലങ്കൻ പര്യടനത്തിനാണ് ടീം ഇന്ത്യ പോകുക . പുതിയ സാഹചര്യത്തിൽ ശ്രീലങ്കൻ പര്യടനത്തിൽ കോലി നായകനായി ഉണ്ടാകുമോയെന്ന കാര്യം ഇനി കാത്തിരുന്ന് കാണേണ്ടത് . അതെസമയം മറുവശത്ത് ആരാധകരിൽ നിന്നും കടുത്ത രോഷമാണ് കോഹ്ലി നേരിടുന്നത് . കോഹ്ലിയ്ക്ക് പകരം ധോണിയെ നായകനായി മടക്കി കൊണ്ട് വരണമെന്നാണ് ആരാധകരുടെ ആവശ്യം . ഇക്കാര്യം ആവശ്യപ്പെട്ട് സോഷ്യൽ മീഡിയയിൽ വൻ തോതിൽ പ്രചരണം നടക്കുന്നുണ്ട് .


ജെറ്റ് എയർവേയ്സിന്റെ ഗ്രൌണ്ട് സ്റ്റാഫിനെതിരെ രൂക്ഷവിമർശനവുമായി നടൻ ദുൽഖർ സൽമാൻ . ജെറ്റ് എയർവേയ്സ് അധികൃതർ യാത്രക്കാർക്ക് അസ്വസ്ഥത ഉണ്ടാക്കുന്ന രീതിയിലാണ് പെരുമാറുന്നതെന്ന് ദുൽഖർ ട്വീറ്റ് ചെയ്തു . പല വിമാനത്താവളങ്ങളിലും കൌണ്ടറുകളിലും കവാടങ്ങളിലും തനിക്ക് മോശം അനുഭവം ഉണ്ടായിട്ടുണ്ടെന്നും ദുൽഖർ കൂട്ടിച്ചേർത്തു . വളരെ മോശമായും അപമാനിക്കുന്ന തരത്തിലുമാണ് ജെറ്റ് എയർവേയ്സ് ജീവനക്കാർ യാത്രക്കാരോട് പെരുമാറുന്നത് . അവരുടെ പെരുമാറ്റവും സംസാരവും യാത്രക്കാരെ വേദനിപ്പിക്കുന്നതാണ് . പ്രത്യേക അവകാശങ്ങൾ നേടാനോ ക്യൂ ഒഴിവാക്കാനോ ഞാൻ ശ്രമിച്ചിട്ടില്ല . ഞാൻ താര പരിവേഷത്തിൽ അഭിരമിക്കുന്ന ആളല്ല . ഇന്ന് എന്റെ കൺമുന്നിലാണ് ഒരു യാത്രക്കാരിയോട് അവർ മോശമായി പെരുമാറിയത് . മുൻപ് കുഞ്ഞുമായി പോകുമ്പോൾ എന്റെ കുടുംബത്തിനും ഇതേ അനുഭവം ഉണ്ടായിട്ടുണ്ടെന്നും ദുൽഖർ കൂട്ടിച്ചേർത്തു . ദുൽഖറിനെ അനുകൂലിച്ച് നിരവധി പേർ രം ഗത്തെത്തിയിട്ടുണ്ട് .


കെന്റക്കിയിലെ ലെക്സിംഗ്ടണിലുള്ള ഒരു റെസ്റ്റോറന്റിൽ ഭക്ഷണം കഴിച്ചുകൊണ്ടിരിക്കെയാണ് ട്രിനിറ്റി ഗേയ്ക്ക് വെടിയേറ്റത് . കഴുത്തിനാണ് വെടിയേറ്റത് . വെടിയേറ്റ ട്രിനിറ്റിയെ ആശുപത്രിയിൽ എത്തിച്ചെങ്കിലും മരണം സംഭവിക്കുകയായിരുന്നു . രണ്ടു വാഹനങ്ങളിലായി എത്തിയ സംഘങ്ങൾ പരസ്പരം വെടിയുതിർക്കുന്നതിനിടെയായിരുന്നു സംഭവം . റെസ്റ്റോറന്റിന് പുറത്ത് വാഹനം പാർക്ക് ചെയ്യുന്നതുമായി ബന്ധപ്പെട്ട തർക്കമാണ് വെടിവെയ്പ്പിലേക്ക് നയിച്ചത് . വെടിവെയ്പ്പിൽ ഇരുസംഘത്തിലുംപെട്ടവർക്ക് പരിക്കേറ്റിട്ടുണ്ട് . വെടിവെയ്പ്പിന് ശേഷം ഒരു സംഘം അവിടെനിന്ന് കടന്നുകളഞ്ഞു . അവർക്കായി തെരച്ചിൽ തുടരുകയാണെന്ന് പൊലീസ് അറിയിച്ചു . മകളുടെ മരണം ടൈസൻ ഗേ സ്ഥിരീകരിച്ചതായി പ്രാദേശിക മാധ്യമങ്ങൾ റിപ്പോർട്ട് ചെയ്യുന്നു . അവൾക്ക് അതിജീവിക്കാനായില്ലെന്നും , താൻ ആകെ അസ്വസ്ഥനാണെന്നും ടൈസൻ ഗേ പറഞ്ഞതായാണ് റിപ്പോർട്ട് . അമേരിക്കയിലെ അറിയപ്പെടുന്ന അത്ലറ്റായി വളർന്നുവരികയായിരുന്നു ട്രിനിറ്റി ഗേ . ലഫായറ്റെ ഹൈസ്കൂളിലെ വിദ്യാർത്ഥിനിയായിരുന്ന ട്രിനിറ്റി ഗേ , ഹ്രസ്വദൂര ഓട്ടങ്ങളിലൊക്കെ മികച്ച പ്രകടനം നടത്തിവരുകയായിരുന്നു . ഭാവിയിൽ അമേരിക്കയെ പ്രതിനിധീകരിച്ച് ഒളിംപിക്സിൽ പങ്കെടുക്കാൻ ട്രിനിറ്റിക്ക് സാധിക്കുമെന്ന പ്രതീക്ഷയിലായിരുന്നു പരിശീലകരും ടൈസൻ ഗേയുമൊക്കെ . ലണ്ടൻ ഒളിംപിക്സിൽ നൂറ് മീറ്റർ റിലേയിൽ സ്വർണം നേടിയ അമേരിക്കൻ ടീമിൽ അംഗമായിരുന്നു ടൈസൻ ഗേ . എന്നാൽ ഉത്തേജകമരുന്ന് ഉപയോഗിച്ചതായി തെളിഞ്ഞതിനെ തുടർന്ന് ആ മെഡൽ അധികൃതർ തിരിച്ചുവാങ്ങിയിരുന്നു .


എച്ച്എംഡി ഗ്ലോബലിൻറെ നോക്കിയ ഫോണുകളുടെ ഇന്ത്യയിലെ വിലയിൽ വൻ കുറവ് വരുത്തി . 1000 രൂപ മുതലാണ് വിവിധ ഫോണുകൾക്ക് വില കുറച്ചിരിക്കുന്നത് . നോക്കിയ 3.1 ൻറെ 3ജിബി , 32 ജിബി പതിപ്പിന് മുൻപ് നൽകിയ 11,999 രൂപയിൽ നിന്നും 1000 രൂപ കുറച്ച് 10,999 രൂപയ്ക്ക് ലഭിക്കും . മെയ് മാസത്തിലാണ് ഈ ഫോൺ ഇന്ത്യയിൽ ഇറങ്ങിയത് . നോക്കിയ 3.1 ൽ ആൻഡ്രോയ്ഡ് ഓറീയോ ആണ് ഓപ്പറേറ്റിംഗ് സിസ്റ്റം . 5 . 2 ഇഞ്ച് എച്ച്ഡി പ്ലസ് ആണ് ഇതിൻറെ സ്ക്രീൻ വലിപ്പം . 720x1440 പിക്സലാണ് ഫോണിൻറെ റെസല്യൂഷൻ . ഒക്ടാകോർ മീഡിയ ടെക്ക് എംടി 6750 എസ്ഒസിയാണ് ഈ ഫോണിൻറെ ചിപ്പ് . അതേ സമയം നോക്കിയ 5.1 3ജിബി റാം പതിപ്പിൻറെ പുതിയ വില 12,999 രൂപയാണ് ഈ ഫോണിൻറെ വിലയിൽ 1500 രൂപയുടെ കുറവാണ് വരുത്തിയിരിക്കുന്നത് . ഇത് പോലെ തന്നെ നോക്കിയ 6.1 ൻറെ 3ജിബി , 4ജിബി പതിപ്പുകളുടെ വിലയിൽ യഥാക്രമം 1500 രൂപയുടെയും 1000 രൂപയുടെയും കുറവ് വരുത്തിയിട്ടുണ്ട് . 3ജിബി പതിപ്പിന് 16,999 രൂപയായിരിക്കും പുതിയ വില . 4ജിബി പതിപ്പിന് 18,999 രൂപയ്ക്ക് ലഭിക്കും .


രണ്ടു ദിവസമായി സിപിഎമ്മിനെതിരെ നടൻ ശ്രീനിവാസന്റെ പേരിൽ നിരവധി ട്വീറ്റുകൾ പ്രചരിച്ചിരുന്നു . എന്നാൽ ഒരു സോഷ്യൽ മീഡിയയിലും തനിക്ക് അക്കൌണ്ട് ഇല്ലെന്നും വ്യാജ പ്രചരണങ്ങൾക്ക് എതിരെ പരാതി നൽകുമെന്നും ശ്രീനിവാസൻ asianetnews . tvയോട് പറഞ്ഞു . ട്വിറ്ററിലോ ഫേസ്ബുക്കിലോ എനിക്ക് അക്കൌണ്ടില്ല . എനിക്കു വേണ്ടി സോഷ്യൽ മീഡിയ പേജ് നോക്കാൻ ആരെയും എൽപ്പിച്ചിട്ടുമില്ല . ഇപ്പോൾ എന്റെ പേരിലുള്ള വ്യാജ അക്കൌണ്ടിൽ പറയുന്നതരത്തിൽ ഒരു അഭിപ്രായവും എനിക്കില്ല . എന്തിനാണ് ആൾക്കാർ ഇങ്ങനെ ദ്രോഹിക്കുന്നത് . ഒരു പണിയുമില്ലാത്തവരായിരിക്കും . അടുത്തകാലത്ത് ഇങ്ങനെ കുറേ സംഭവങ്ങൾ നടക്കുന്നു . ഇത് വലിയ ദ്രോഹമാണ് . ഉടൻതന്നെ ഇതിനെതിരെ ഞാൻ പരാതി നൽകും . ഐജി മനോജ് എബ്രഹാമിന് പരാതി കൊടുക്കാനാണ് ഞാൻ ആലോചിക്കുന്നത് . മുമ്പ് ഇങ്ങനെ ഒരു സംഭവമുണ്ടായപ്പോൾ അന്ന് ഡിജിപി ആയിരുന്ന ടി പി സെൻകുമാറിന് പരാതി നൽകിയിരുന്നു . കുറച്ചു നാളുകൾക്കു ശേഷം എനിക്ക് പൊലീസിന്റെ കത്ത് കിട്ടി . ആ അക്കൌണ്ട് യുഎസിൽ നിന്ന് കൈകാര്യം ചെയ്യുന്നതാണെന്നും അതിനാൽ കേരള പൊലീസിന്റെ പരിധിക്കു പുറത്തുള്ള കാര്യമാണ് എന്നുമായിരുന്നു കത്തിൽ പറഞ്ഞിരുന്നത് . എന്തായാലും ഇങ്ങനെയുള്ള ദ്രോഹികൾക്കെതിരെ നിയമപരമായി മുന്നോട്ടുപോകും - ശ്രീനിവാസൻ asianetnews . tvയോട് പറഞ്ഞു . Sreenivasan @ Sreeni - theActor എന്ന പേരിലാണ് വ്യാജ അക്കൌണ്ടുള്ളത് . ഇതുവരെ ഈ പേജിൽ നിന്ന് ഇരുപതോളം ട്വീറ്റുകളാണ് ചെയ്തിരിക്കുന്നത് . അധികവും സിപിഎമ്മിന് എതിരെയുള്ളതും . കിലോയ്ക്ക് 300 രൂപ വിലയുള്ള ബീഫ് പട്ടിണി പാവങ്ങളുടെ ഭക്ഷണമാണെന്ന് പറഞ്ഞ ഒരു മുഖ്യമന്ത്രി നമുക്കുണ്ട് എന്നായിരുന്നു ഒരു ട്വിറ്റ് . അട്ടപ്പാടിയിൽ കുഞ്ഞുങ്ങൾ പോഷകാഹാര കുറവ് മൂലം മരിക്കുമ്പോൾ രാഷ്ട്രീയത്തിലെ സരോജ്കുമാരൻമാർ ബീഫ് ഫെസ്റ്റിവൽ നടത്തി ഉള്ളവനെ പരിപോഷിപ്പിക്കുകയാണെന്നാണ് മറ്റൊരു ട്വീറ്റ് . കഴിഞ്ഞ രണ്ടു ദിവസമായി കേരളത്തിലുടെ നീളം രാഷ്ട്രീയ അക്രമങ്ങൾ തുടരുകയാണ് ആഭ്യന്തര വകുപ്പ് ഉറങ്ങുകയാണോ ഉറക്കം നടിക്കുകയാണോയെന്നും ട്വീറ്റ് ചെയ്തിരിക്കുന്നു . നോട്ട് നിയന്ത്രണം വന്നപ്പോൾ ഒരു കോലാഹലം തന്നെയുണ്ടായി ഞാനും കരുതി ലോകാവസാനമുണ്ടാകുമെന്നു ATMമ്മിൽ മരിച്ചു വീഴുന്നവരുടെ എണ്ണം കാത്ത് ചാനലുകൾ എന്നും ട്വീറ്റ് ചെയ്തിരിക്കുന്നു . പ്രതിപക്ഷത്തിന് എതിരെയും ഒരു ട്വീറ്റിൽ പരാമർശിച്ചിരിക്കുന്നു . മന്ത്രിയുടെ സഹോദരനും ഭരണകക്ഷിMLAയും ഭൂമി കൈയേറ്റം നടത്തിയെന്ന് ആരോപിച്ചിട്ടു പ്രതിപക്ഷംമുങ്ങി . മുൻCMന്റെ സിൽബന്ധിയുടെ കൈയേറ്റം മുന്നിലുണ്ട് എന്നാണ് ട്വീറ്റ് ചെയ്തിരിക്കുന്നത് .


പൊതുമേഖലാ ടെലികോം കമ്പനിയായ ബി . എസ് . എൻ . എൽ ബ്രോഡ്ബാൻഡ് ഇന്റർനെറ്റിൻറെ വേഗത വർദ്ധിപ്പിക്കുന്നു . ജിയോ അടക്കമുള്ള കമ്പനികൾ ഉയർത്തിയ വെല്ലുവിളി അതിജീവിച്ച് വിപണിയിൽ പിടിച്ചുനിൽക്കാനാണ് നെറ്റ് വേഗത ഉയർത്താൻ ബി . എസ് . എൻ . എൽ തീരുമാനിച്ചത് . നവംബർ ഒന്നു മുതൽ ഇത് പ്രാബല്യത്തിൽ വരും . ഇപ്പോൾ രണ്ട് എം . ബി . പി . എസ് വേഗതയുള്ള പ്ലാനുകളുടെ വേഗം എട്ട് എം . ബി . പി . എസ് ആക്കി മാറ്റും . എട്ട് എം . ബി . പി . എസ് വേഗത്തിലുള്ള പ്ലാനുകൾ 10 എം . ബി . പി . എസിലേക്കുമാണ് ഉയർത്തുന്നത് . പുതിയ വേഗത്തിലേക്കു ബ്രോഡ്ബാൻഡ് കണക്ഷനുകൾ ഉയർത്താൻ എല്ലാ സർക്കിളുകൾക്കും നിർദ്ദേശം നൽകി . എന്നാൽ നിരക്കിൽ വ്യത്യാസമൊന്നും വരില്ല . പുതിയ തീരുമാനങ്ങളിലൂടെ ഉപഭോക്താക്കളുടെ കൊഴിഞ്ഞുപോക്ക് തടയുന്നതിനൊപ്പം കൂടുതൽ പേരെ ആകർഷിക്കാനും കഴിയുമെന്നാണ് കമ്പനിയുടെ കണക്കുകൂട്ടൽ . 249 രൂപയുടെ അൺലിമിറ്റഡ് ബ്രോഡ്ബാൻഡ് പ്ലാനിൽ രണ്ട് എം . ബിയാണ് ഇപ്പോഴത്തെ വേഗം . ഇത് എട്ട് എം . ബിയായി മാറും . മാസത്തിൽ അഞ്ച് ജി . ബിയുടെ ഫെയർ യൂസേജ് പരിധി അങ്ങനെ തന്നെ നിലനിൽക്കും . അഞ്ച് ജി . ബിക്ക് ശേഷം ഒരു എം . ബി . പി . എസ് ആയിരിക്കും വേഗത . 499 , 545 , 650 രൂപയുടെ പ്ലാനുകളിലെല്ലാം ഇപ്പോൾ രണ്ട് എം . ബി . പി . എസ് ആണ് വേഗത . ഇതെല്ലാം എട്ട് ആയി ഉയരും . എന്നാൽ എല്ലാ പ്ലാനുകളിലും ഫെയർ യൂസേജ് പരിധി കഴിഞ്ഞാൽ ഒരു എം . ബി . പി . എസ് ആയി വേഗത കുറയും . ഫെയർ യൂസേജിൽ വർദ്ധനവ് വരില്ല . നിലവിൽ എട്ട് എം . ബി . പി . എസ് വേഗത ലഭിച്ചിരുന്ന പ്ലാനുകൾ 10 എം . ബി . പി . എസിലേക്ക് ഉയർത്തും . ഫെയർ യൂസേജ് പരിധി കഴിഞ്ഞാൽ ഇവയുടെ വേഗം രണ്ട് ജി . ബി . പി . എസ് . ആയി മാറും . നിലവിൽ നാല് എം . ബി . പി . എസ് സ്പീഡ് ലഭിക്കുന്ന പ്ലാനുകളും പത്ത് എം . ബി . പി . എസ് വേഗതയിലേക്ക് മാറും .


ആഗോളവിപണിയുടെ ചുവടുപിടിച്ച് ഇന്ത്യൻ ഓഹരിവിപണിയിലും ഉണർവ് . ഇന്ന് വ്യാപാരം തുടങ്ങിയപ്പോൾ സെൻസെക്സ് 300 പോയിന്റോളമാണ് ഉയർന്നത് . നിഫ്റ്റി 10800 ന് മുകളിലെത്തി . ബാങ്കിംഗ് , ഐടി , മെറ്റൽ തുടങ്ങിയ ഓഹരികളിലെല്ലാം നേട്ടം പ്രകടമാണ് . റിലയൻസ് , ടിസിഎസ് , ഇൻഫോസിസ് , യെസ് ബാങ്ക് , സൺ ഫാർമ , ഇന്ത്യബുൾസ് തുടങ്ങിയ ഓഹരികൾക്ക് ഇന്ന് വലിയ നേട്ടമാണ് ഉണ്ടായത് . പവർ ഗ്രിഡ് , ഭാരതി എയർടെൽ , കൊടക് മഹീന്ദ്ര , ഏഷ്യൻ പെയിന്റ്സ് , എച്ച്പിസിഎൽ , ഭാരത് പെട്രോളിയം എന്നിവ ഓഹരികൾ നഷ്ടം നേരിട്ടു . ആഗോളവിപണിയിൽ ക്രൂഡ് ഓയിൽ വില വീണ്ടും ഉയർന്നുതുടങ്ങി . ബ്രെൻഡ് ക്രൂഡ് ഓയിൽ ബാരലിന് 54.60 ഡോളറാണ് ഇന്നത്തെ നിരക്ക് . ആഭ്യന്തര കറൻസിയുടെ മൂല്യം ഉയർന്നിട്ടും ഡോളറിനെതിരെ രൂപയുടെ മൂല്യത്തിൽ ഇടിവ് സംഭവിച്ചു . ഡോളറിനെതിരെ 13 പൈസയാണ് ഇന്ന് ഇടിവുണ്ടായത് . ഡോളറിനെതിരായ വിനിമയത്തിൽ 70.20 എന്ന നിലയിലാണ് ഇന്ന് ഇന്ത്യൻ രൂപയുടെ നിരക്ക് .


ഓസ്ട്രേലിയക്കെതിരായ ആദ്യ ടി20ക്കുള്ള അവസാന തയ്യാറെടുപ്പുകളിലാണ് ഇന്ത്യൻ ടീം . ടീമിലെ യുവ സ്പിന്നർ യുസ്വേന്ദ്ര ചാഹലും തയ്യാറെടുപ്പുകളിൽ ഒട്ടും കുറവ് വരുത്തിയില്ല . ബ്രിസ്ബേനിൽ വർക്കൌട്ട് നടത്തുന്നതിൻറെ ദൃശ്യങ്ങൾ ചാഹൽ ഇൻസ്റ്റാഗ്രാമിലൂടെ പങ്കുവെച്ചു . ഈ ദൃശ്യങ്ങൾ സമൂഹമാധ്യമങ്ങളിൽ വലിയ ചിരി പടർത്തി . വിൻഡീസ് ഇതിഹാസം ക്രിസ് ഗെയിലും ആരാധകർക്കൊപ്പം ചാഹലിനെ ട്രോളാൻ കൂടി . എന്നാൽ അൽപം അതിരുകടന്ന പ്രതികരണമായിരുന്നു ഗെയിലിൻറെ ഭാഗത്തുനിന്നുണ്ടായത് . ബ്രിസ്ബേനിൽ നാളെയാണ് മത്സരം . മത്സരത്തിനുള്ള ഇന്ത്യയുടെ 12 അംഗ സംഘത്തിൽ ചാഹലിനെയും ഉൾപ്പെടുത്തിയിട്ടുണ്ട് .


ഇതുവരെ വിൻഡോസ് 10 ഉപയോക്താക്കൾക്ക് മാത്രം ലഭ്യമായിരുന്ന മൈക്രോ സോഫ്റ്റ് എഡ്ജ് ബ്രൌസർ ആൻഡ്രോയിഡ് , ഐഓഎസ് സ്മാർട്ഫോൺ ഉപയോക്താക്കൾക്കും താമസിയാതെ ലഭ്യമാവും . സേവനങ്ങൾ കൂടുതൽ ആളുകളിലേക്ക് വ്യാപിപ്പിക്കുക എന്ന ലക്ഷ്യത്തോടെ എഡ്ജിന്റെ സ്മാർട്ഫോൺ പതിപ്പുകൾ പുറത്തിറക്കാനൊരുങ്ങുകയാണ് കമ്പനി . റീഡിങ് ലിസ്റ്റ് , ഫേവറൈറ്റ്സ് , ന്യൂ ടാബ് പേജ് തുടങ്ങി മൈക്രോ സോഫ്റ്റ് എഡ്ജിന്റെ എല്ലാ ഫീച്ചറുകളും ഐഓഎസ് , ആൻഡ്രോയിഡ് സ്മാർട്ഫോൺ ആപ്ലിക്കേഷനുകളിലും ലഭ്യമാവും . ഒരാൾ ഉപയോഗിക്കുന്ന എല്ലാ ഉപകരണങ്ങളിലെയും എഡ്ജ് ബ്രൌസറുകൾ തമ്മിൽ ബന്ധിപ്പിക്കാൻ ( sync ) സാധിക്കുമെന്നും കമ്ബനി അറിയിച്ചു . മൈക്രോസോഫ്റ്റ് വെബ്സൈറ്റിൽ വിൻഡോസ് ബീറ്റാ ടെസ്റ്റിങ് പ്രോഗ്രാമുകൾക്ക് മാത്രമായി വിൻഡോസ് എഡ്ജിന്റെ സ്മാർട്ഫോൺ പതിപ്പുകളുടെ പ്രിവ്യൂ നൽകിയിട്ടുണ്ട് . ഐഓഎസ് ഫോണുകൾക്കായുള്ള മൈക്രോസോഫ്റ്റ് എഡ്ജ് വെബ്കിറ്റ് എഞ്ചിൻ അടിസ്ഥാനമാക്കിയാണ് തയ്യാറാക്കിയിരിക്കുന്നത് . ക്രോമിയം ബ്രൌസർ പ്രൊജക്റ്റിലെ ബ്ലിങ്ക് റെൻഡറിങ് എഞ്ചിൻ അടിസ്ഥാനമാക്കിയാണ് ആൻഡ്രോയിഡ് എഡ്ജ് ബ്രൌസർ തയ്യാറാക്കിയത് . വിൻഡോസിന്റെ മുൻ പതിപ്പുകളിൽ ഉണ്ടായിരുന്ന ഇന്റർനെറ്റ് എക്സ്പ്ലോറർ എന്ന ബ്രൌസറിൻറെ പിൻഗാമിയാണ് എഡ്ജ് . ഒരുപാട് മാറ്റങ്ങളോടെ പുറത്തിറക്കിയ മൈക്രോസോഫ്റ്റിന്റെ അവസാന പതിപ്പായ വിൻഡോസ് 10 - ലാണ് ഇന്റർനെറ്റ് എക്സ്പ്ലോററിന് പകരം എഡ്ജ് ബ്രൌസർ ആദ്യമായി അവതരിപ്പിച്ചത് .


ഒരുകോടി വിറ്റുവരവുളള ചെറുകിട സ്ഥാപനങ്ങൾക്കാണ് ജിഎസ്ടി ഇളവ് . ഇവർ 3 മാസത്തിനിടെ റിട്ടേൺ സമർപ്പിച്ചാൽ മതിയെന്ന് ധനമന്ത്രി തോമസ് ഐസക് അറിയിച്ചു . ജ്വല്ലറികൾക്കും ജിഎസ്ടിയിൽ ഇളവ് നൽകി . 2 ലക്ഷം രൂപ വരെയുളള ആഭരണങ്ങൾ വാങ്ങാൻ ഇനി പാൻ കാർഡ് വേണ്ട . അതേസമയം കയറുൽപ്പന്നങ്ങൾക്ക് 5 % നികുതി ഏർപ്പെടുത്തിയെന്നും തോമസ് ഐസക് പറഞ്ഞു . സ്വർണ രത്ന വ്യാപാാരികൾക്കും ഇളവ് . ഇവരെ കളളപ്പണനിരോധന നിയമത്തിൽ നിന്നും ഒഴിവാക്കി . കയറുൽപ്പന്നങ്ങൾക്കും വില കുറയും . കയറുൽപ്പന്നങ്ങൾക്ക് ജിഎസ്ടി 12 ശതമാനത്തിൽ നിന്ന് 5 ശതമാനമാക്കും . ഹോട്ടൽ ജിഎസ്ടിയുടെ ആശങ്ക പരിഹരിക്കാൻ കമ്മറ്റി രൂപീകരിക്കും . 10 ദിവസത്തിനകം കമ്മറ്റി റിപ്പോർട്ട് സമർപ്പിക്കുമെന്നും തോമസ് ഐസക് പറഞ്ഞു . നോൺ എ സി ഹോട്ടലുകളുടെയും ജിഎസ്ടി കുറയും . കൂടാതെ എസി ഹോട്ടലുകളുടെ ജിഎസ്ടി 18 % നിന്നും 12 ആക്കാൻ കമ്മറ്റി രൂപികരിക്കും . ഗൃഹോപകരണങ്ങളുടെ വിലയും കുറയുമെന്നും മന്ത്രി അറിയിച്ചു


ഇന്ത്യൻ ക്രിക്കറ്റ് ടീം നായകൻ വിരാട് കോഹ്ലിയും കാമുകി ബോളിവുഡ് നടി അനുഷ്ക ശർമയും അടുത്തയാഴ്ച വിവാഹിതരാകുമെന്ന് റിപ്പോർട്ടുകൾ . പ്രമുഖ ദേശീയമാധ്യമങ്ങളാണ് ഇതു സംബന്ധിച്ച് റിപ്പോർട്ട് ചെയ്തത് . ഉടൻ തന്നെ ഇരുവരും ഇറ്റലിക്കു പറക്കുമെന്നും മിലാനിലായിരിക്കും വിവാഹചടങ്ങെന്നുമാണ് റിപ്പോർട്ടുകൾ . കോഹ്ലിയുടെയും അനുഷ്കയുടെയും അടുത്ത സുഹൃത്തുക്കളും കുടുംബാംഗങ്ങളും മാത്രമായിരിക്കും വിവാഹത്തിൽ പങ്കെടുക്കുകയെന്നും ക്രിക്കറ്റ് താരങ്ങൾക്കായി ഡിസംബർ 21 ന് മുംബൈയിൽ വിവാഹസത്കാരം നടത്തുമെന്നും റിപ്പോർട്ടിൽ വ്യക്തമാക്കുന്നു . അനുഷ്കയ്ക്കായി പ്രമുഖ ഫാഷൻ ഡിസൈനർ സബ്യസാചി മുഖർജി പ്രത്യേക വിവാഹവസ്ത്രം ഒരുക്കിയതായും ഇതിനായി അവർ അനുഷ്കയുടെ വീട്ടിലെത്തിയിരുന്നുവെന്നും സൂചനകളുണ്ട് . അതേസമയം വാർത്തകൾ തെറ്റാണെന്ന് അനുഷ്കയോടടുത്ത വൃത്തങ്ങൾ പ്രതികരിച്ചു . വിവാഹത്തെക്കുറിച്ചുള്ള റിപ്പോർട്ടുകൾ അസംബന്ധമാണെന്നും അതിൽ ഒട്ടും സത്യമില്ലെന്നും നടിയുടെ വക്താവ് വാർത്താ ഏജൻസിയായ പിടിഐയോട് പറഞ്ഞു . എന്തായാലും വിവാഹവാർത്ത കാട്ടുതീ പോലെ പരന്നതോടെ സോഷ്യൽ മീഡിയയും ഉണർന്നുകഴിഞ്ഞു . കോഹ്ലിക്കും അനുഷ്കയ്ക്കും ആശംസകളറിയിച്ചുകൊണ്ടുള്ള സന്ദേശങ്ങളുടെ പ്രവാഹമാണ് ട്വിറ്ററിൽ .


അണ്ടർ 19 ലോകകപ്പ് ഫൈനലിൽ ഇന്ത്യക്ക് 217 റൺസ് വിജയലക്ഷ്യം . ഭേദപ്പെട്ട സ്കോറിലേക്ക് കുതിക്കുകയായിരുന്ന ഓസ്ട്രേലിയയെ ഇന്ത്യൻ പേസർമാർ എറിഞ്ഞൊതുക്കുകയായിരുന്നു . ടോസ് നേടി ബാറ്റിംഗ് തുടങ്ങിയ ഓസീസിന് 47.2 ഓവറിൽ 10 വിക്കറ്റ് നഷ്ടത്തിൽ 216 റൺസെടുക്കാനെ കഴിഞ്ഞുള്ളൂ . 102 പന്തിൽ 76 റൺസെടുത്ത ജൊനാഥൻ മെർലോയാണ് ഓസീസിൻറെ ടോപ് സ്കോറർ . പരം ഉപ്പൽ ( 34 ) , ജാക്ക് എഡ്വേർഡ്സ് ( 28 ) , നഥാൻ മക്സ്വീനി ( 23 ) എന്നിങ്ങനെയാണ് മറ്റുയർന്ന സ്കോറുകൾ . ഇന്ത്യയ്ക്കായി ഇഷാൻ പോരൽ , ശിവ സിംഗ് , കമലേഷ് നാഗർകോട്ടി , അനുകുൽ റോയി എന്നിവർ രണ്ടും ശിവം മണി ഒരു വിക്കറ്റും വീഴ്ത്തി . ഓപ്പണർമാരെ മടക്കി ഇഷാൻ പോരെൽ തുടക്കത്തിൽ ഇന്ത്യയ്ക്ക് മുൻതൂക്കം നേടിക്കൊടുത്തു . ടീം സ്കോർ 32 ൽ നിൽക്കേ 14 റൺസെടുത്ത ഓപ്പണർ മാക്സും 52ൽ നിൽക്കേ സഹഓപ്പണർ ജാക്ക് എഡ്വേർഡും ( 28 ) പോരെലിന് വിക്കറ്റ് നൽകി മടങ്ങി . പിന്നാലെ 13 റൺസെടുത്ത നായകൻ ജാസൺ സംഗയെ പേസർ നാഗർകോട്ടി മടക്കുമ്പോൾ മൂന്നിന് 59 എന്ന നിലയിൽ ഓസീസ് തകർന്നു . എന്നാൽ നാലാം വിക്കറ്റിൽ ജൊനാഥൻ മെർലോയും ഉപ്പലും ചേർന്ന് തകർച്ചയിൽ നിന്ന് ഓസീസിനെ കരകയറ്റി . ടീം സ്കോർ 134ൽ നിൽക്കേ കൂട്ടുകെട്ട് പൊളിച്ച് ഉപ്പലിനെ ( 34 ) റിട്ടേൺ ക്യാച്ചിലൂടെ പുറത്താക്കി അനുകുൽ റോയി ഇന്ത്യയ്ക്ക് ബ്രേക്ക് ത്രൂ നൽകി . 23 റൺസെടുത്ത നഥാനെ റിട്ടേൺ ക്യാച്ചിലൂടെ ശിവ സിംഗ് മടക്കിയതോടെ അഞ്ച് വിക്കറ്റിന് 185 എന്ന നിലയിലായി ഓസ്ട്രേലിയ . എന്നാൽ ആറാം വിക്കറ്റിൽ ജൊനാഥനൊപ്പം ചേർന്ന വിൽ സതർലൻഡിന് പിടിച്ചുനിൽക്കാനായില്ല . സതർലൻഡ് അഞ്ച് റൺസ് മാത്രമടുത്ത് ശിവ സിംഗിന് മുന്നിൽ കീഴടങ്ങി . പിന്നാലെ 76 റൺസുമായി മികച്ച ഇന്നിംഗ്സ് കളിച്ച ജൊനാഥൻ മെർലോയോ അൻകുൽ റോയി മടക്കിയതാണ് മത്സരത്തിൽ നിർണായകമായത് . അതോടെ ഏഴ് വിക്കറ്റിന് 212 റൺസ് എന്ന നിലയിൽ തകർന്ന ഓസീസിൻറെ ഇന്നിംഗ്സ് 2016ൽ അവസാനിച്ചു . വിക്കറ്റ് കീപ്പർ ബാക്സറ്റർ സാക് ( 13 ) എവൻസ് , റയാൻ ഹാർഡ്ലി എന്നിവർ ഓരോ റൺസെടുത്തും പുറത്തായി .


വൈഫൈ സംവിധാനത്തിന്റെ വേഗത നൂറു മടങ്ങ് വർധിപ്പിക്കാൻ സഹായിക്കുന്ന സാങ്കേതിക വിദ്യ ഹോളണ്ടിലെ ശാസ്ത്രജ്ഞന്മാർ കണ്ടെത്തി . ഹാനികരമല്ലാത്ത രീതിയിൽ ഇൻഫ്രാറെഡ് രശ്മികളെ ഉപയോഗിച്ചാണ് ഈ സൂപ്പർ വേഗത സാധ്യതമാക്കുന്നത് . ഒരേ സമയം എത്ര പേർ നെറ്റ് വർക്ക് ഷെയർ ചെയ്താലും വേഗതയിൽ കാര്യമായ കുറവുണ്ടാകില്ലെന്നതാണ് ഈ സാങ്കേതിക വിദ്യയുടെ ഏറ്റവും വലിയ പ്രത്യേകത . പലപ്പോഴും കുറഞ്ഞ വേഗത മൂലം പലരും വൈഫൈ കണക്ഷൻ ഒഴിവാക്കി വയേർഡ് കണക്ഷനുവേണ്ടി ശ്രമിക്കുകയാണ് പതിവ് . കൂടാതെ വയർലെസ് രീതിയിൽ കണക്ട് ചെയ്യുമ്പോൾ കൂടുതൽ ഡാറ്റ ഉപയോഗിക്കപ്പെടുന്നുവെന്ന പരാതിയും വ്യാപകമാണ് . ഇതിനെല്ലാം പരിഹാരമായാണ് ഐന്തോവൻ യൂനിവേഴ്സിറ്റി ഓഫ് ടെക്നോളജിയിലെ ശാസ്ത്രജ്ഞന്മാർ ഈ സാങ്കേതിക വിദ്യ മുന്നോട്ടു വെയ്ക്കുന്നത് . സെക്കന്റിൽ 40 ജിഗാബൈറ്റ് വരെ ഡാറ്റ ഷെയർ ചെയ്യാൻ സാധിക്കും . ഇൻഫ്രാറെഡ് രശ്മികൾ എല്ലാ ഉപകരണങ്ങളിലും പ്രത്യേകം ലഭിക്കുമെന്നതിനാൽ ഷെയർ ചെയ്യപ്പെടുമ്പോഴുള്ള പ്രശ്നങ്ങൾ ഉണ്ടാകുന്നില്ല . ശരീരത്തിന് തീർത്തും ഹാനികരമല്ലാത്ത രശ്മികൾ ഉപയോഗിക്കുന്നതിനാൽ കണ്ണുകൾക്ക് ഇതുകൊണ്ട് യാതൊരു ഉപദ്രവും ഉണ്ടാകില്ലെന്ന് ശ്ാസ്ത്രജ്ഞർ ഉറപ്പ് നൽകുന്നു . നെറ്റ് വർക്കുമായി ഘടിപ്പിച്ച ഓരോ ഡിവൈസിന്റെയും പൊസിഷൻ ട്രാക്ക് ചെയ്ത് അവിടേക്ക് രശ്മികൾ എത്തിക്കാൻ സാധിക്കാം . ഇതിന്റെ വേവ് ലെങ്തും ഇഷ്ടാനുസരണം ക്രമീകരിക്കാൻ സാധിക്കും . താരതമ്യേന ചെലവ് കുറഞ്ഞ ഈ രീതി വാണിജ്യാടിസ്ഥാനത്തിൽ ഉടൻ തന്നെ നടപ്പാക്കി തുടങ്ങുമെന്നാണ് കരുതുന്നത് .


പതിറ്റാണ്ടുകളുടെ ഓർമ്മ തുളുമ്പുന്ന രാഗിണി . ന്യൂജനറേഷന്റെ രക്തം തിളപ്പിക്കുന്ന സായ് പല്ലവി . പഴയതും പുതിയതുമായ മുപ്പത്തിയഞ്ചോളം മലയാള ചലച്ചിത്ര നടികൾ ഒരുമിച്ചണിനിരക്കുകയാണ് ഒരൊറ്റ ഗാനത്തിൽ . അജിത് നമ്പ്യാർ സംവിധാനം ചെയ്യുന്ന ' ഒരു മലയാളം കളർപടം ' എന്ന ചിത്രത്തിലെ ' സാ പാസാ ഗോവിന്ദാ ' എന്നു തുടങ്ങുന്ന ഗാനമാണ് വാക്കുകളിലെ നടീചലനങ്ങൾ കൊണ്ട് ശ്രദ്ധേയമാകുന്നത് . നവമാധ്യമങ്ങളിൽ തരംഗമായി മാറിയ ഗാനത്തിന് ചില കോണുകളിൽനിന്ന് വിമർശനങ്ങളുമുണ്ടായിട്ടുണ്ട് . ചിത്രത്തിലെ നായികയെ പാടിപ്പുകഴ്ത്തുന്ന നായകനും കൂട്ടരുമാണ് ഗാനരംഗത്ത് . രാഗിണിയാണോ റാണി ചന്ദ്രയാണോ മഞ്ജു വാര്യരാണോ തുടങ്ങി വിവിധ കാലങ്ങളിലെ നായികനടിമാരെ അനുസ്മരിക്കുന്ന രസകരമായ തെരുവു നൃത്തരംഗം . ഇത്രയും നടിമാരുടെ പേരുകൾ ഒരുമിച്ച് കോർത്തിണക്കി പാട്ടെഴുതിയത് ഒരു ഹൈസ്കൂൾ മാസ്റ്ററാണ് . കണ്ണൂർ ജില്ലയിലെ പട്ടാനൂർ സ്വദേശിയായ മുരളീധരൻ . കവിയും ഗാനരചയിതാവുമായ മുരളീധരൻ പട്ടാന്നൂരിന്റെ ആദ്യസിനിമാ സംരംഭമാണ് ഒരു മലയാളം കളർപടം . നായികമാരുടെ പേരുകൾ കോർത്തിണക്കി ഒരു പാട്ടെഴുതുകയെന്നത് ഒരു കൌതുകമായിരുന്നുവെന്ന് മുരളീധരൻ പട്ടാന്നൂർ പറയുന്നു . പഴയകാല നടിമാരുടെയും പുതിയകാല നടിമാരുടെയും പേരുകൾ വരികളിലൂടെ കോർത്തിണക്കി കൊണ്ടുവരിക എന്നത് അത്ര എളുപ്പമായിരുന്നില്ല . അവർക്ക് അവരുടേതായ വിശേഷണങ്ങൾ ഉണ്ടല്ലോ ? അവർ മലയാള സിനിമയ്ക്കു നൽകിയ സംഭാവനകൾ കൂടി അനുസ്മരിച്ചുകൊണ്ടു വേണമല്ലോ എഴുതാൻ . പിന്നെ ഇതിൽ പ്രതിപാദിച്ചിരിക്കുന്ന എല്ലാ നടിമാർക്കും എന്നെന്നും ഓർക്കാൻ ഒരേയൊരു ഗാനം എന്ന നിലയ്ക്കുമാണ് എഴുതിയിരിക്കുന്നതെന്നും മുരളീധരൻ പട്ടാന്നൂർ പറയുന്നു . ആദ്യത്തെ ഭാഗങ്ങൾ എഴുതിയ ശേഷം ഈണമിടുകയായിരുന്നു . പിന്നീട് ഈണത്തിനനുസരിച്ച് എഴുതി . ഒരു ഗാനത്തിനു തന്നെ രണ്ടു രീതിയിലും പ്രവർത്തിക്കാൻ കഴിഞ്ഞതിന്റെ കൌതുകത്തിലുമാണ് മുരളീധരൻ പട്ടാന്നൂർ . മിഥുൻ ഈശ്വറാണ് ഈണക്കാരൻ . മിഥുൻ ഈശ്വറും നിത്യാ ബാലഗോപാലും ചേർന്നാണ് ഗാനം ആലപിച്ചിരിക്കുന്നത് . നക്ഷത്രങ്ങൾ , പൂമ്പാറ്റ തുടങ്ങിയ കവിതാസമാഹാരങ്ങളും മുരളീധരൻ പട്ടാന്നൂർ എഴുതിയിട്ടുണ്ട് .


മാധ്യമ പ്രവർത്തകയോട് സഭ്യമല്ലാത്ത രീതിയിൽ സംസാരിച്ച ഐപിഎല്ലിൽ ബംഗലൂരു റോയൽ ചലഞ്ചേഴ്സ് താരം ക്രിസ് ഗെയിൽ വീണ്ടും പുലിവാല് പിടിച്ചു . ഐപിഎൽ മത്സരങ്ങൾക്കിടെ നടത്തിയ ഒരു അഭിമുഖത്തിലാണ് ഗെയിൽ ബ്രിട്ടീഷ് പത്രമായ ' ദ് ടൈംസി ' ന്റെ ലേഖികയായ ഷാർലറ്റ് എഡ്വേർഡ്സിനോട് സഭ്യമല്ലാത്ത രീതിയിൽ സംസാരിച്ചതെന്നാണ് ആരോപണം . തന്നെ കാണാൻ നല്ലതായത് കൊണ്ടാണ് യുവതികൾ പണം എറിഞ്ഞ് തന്റെയൊപ്പം വരുന്നതെന്ന് ഗെയിൽ പറഞ്ഞു . ലോകത്ത് ഏറ്റവും വലിയ ബാറ്റ് തന്റെ പക്കലാണെന്നും നിങ്ങൾക്കത് എടുക്കാനാവുമോ എന്നും ചോദിച്ച ഗെയിൽ നിങ്ങൾക്കത് രണ്ടുകൈയു ഉപയോഗിച്ചേ പൊക്കാനാവൂ എന്നും വനിതാ മാധ്യമപ്രവർത്തകയോട് പറഞ്ഞു . എത്ര കറുത്ത വർഗക്കാരോടൊപ്പം ലൈംഗിക ബന്ധത്തിൽ ഏർപ്പെട്ടിട്ടുണ്ടെന്ന് വനിതാ മാധ്യമപ്രവർത്തകയോട് ചോദിച്ച ഗെയിൽ ഒന്നിലധികം പേരോടൊപ്പം ലൈംഗിക ബന്ധത്തിൽ ഏർപ്പെട്ടിട്ടുണ്ടോ എന്നും ചോദിച്ചു . ഇതിനുപുറമെ നിങ്ങൾ ഇത്തരത്തിൽ ലൈംഗിക ബന്ധത്തിൽ ഏർപ്പെട്ടിട്ടുണ്ടെന്ന് താൻ വാതുവെയ്ക്കുന്നുവെന്നും ഗെയ്ൽ പറഞ്ഞതായി മാധ്യമ പ്രവർത്തക വ്യക്തമാക്കി . ജമൈക്കക്കാർ ലൈംഗികത ആസ്വദിക്കുന്നവരാണെന്നും അവിടുത്തെ സ്ത്രീകളും അത്തരത്തിലുള്ളവരാണെന്നും ഗെയിൽ പറഞ്ഞു . ലോകത്തെ എല്ലാ സ്ത്രീകൾക്കും ലിംഗനീതി ഉണ്ടാവുന്നതിനൊപ്പം അവർക്കിഷ്ടമുള്ളത് ചെയ്യാനുള്ള സ്വാതന്ത്ര്യവുമുണ്ടാവണമെന്നും ഗെയിൽ പറയുന്നുണ്ട് . സ്വവർഗ ലൈംഗികത ആസ്വദിക്കുന്നവർക്ക് അത് ആവാമെന്നും ഈ ലോകത്ത് എന്തും ചെയ്യാനുള്ള സ്വാതന്ത്ര്യമുണ്ടെന്നും ഗെയിൽ പറയുന്നു . ഇതാദ്യമായിട്ടല്ല ഗെയിൽ വനിതാ മാധ്യമ പ്രവർത്തകരോട് അപമര്യാദയായി പെരുമാറുന്നത് . ഈ വർഷം ജനുവരിയിൽ ഓസ്ട്രേലിയയിലെ ബിഗ് ബാഷ് ലീഗിനിടെ ചാനൽ 10ന്റെ അവതാരകയായ മെലാനി മഗ്ലഗാനെ അപമാനിച്ച ഗെയ്ലിന് പിഴശിക്ഷ കിട്ടിയിരുന്നു . വെടിക്കെട്ട് ബാറ്റിംഗിനെക്കുറിച്ച് ചോദിക്കാൻ ചെന്ന ടി വി അവതാരകയോട് നിനക്ക് ഒരു അഭിമുഖം തരാൻ വേണ്ടിയാണ് ഞാൻ അങ്ങനെ കളിച്ചത് . നിന്റെ കണ്ണുകൾ വളരെ മനോഹരമാണ് എന്നൊക്കെയായിരുന്നു ഗെയ്ൽ മറുപടി പറഞ്ഞത് .


ലോകത്തിലെ ഏറ്റവും വലിയ മൊബൈൽ ഫോൺ നിർമ്മാണ് ഫാക്ടറി അധികം വൈകാതെ ഇന്ത്യയിൽ പ്രവർത്തിച്ചുതുടങ്ങും . ഉത്തർപ്രദേശിലെ നോയിഡയിലുള്ള സെക്ടർ 81ൽ 35 ഏക്കർ സ്ഥലത്ത് സാംസങാണ് ഭീമൻ ഫാക്ടറി സ്ഥാപിച്ചിരിക്കുന്നത് . നിലവിലുള്ള സാംസങിന്റെ നിർമ്മാണ യൂണിറ്റിനോട് അനുബന്ധിച്ചാണ് ഫാക്ടറിയുടെ നിർമ്മാണ പ്രവർത്തനങ്ങൾ പൂർത്തിയായത് . നേരത്തെയുള്ള ഫാക്ടറിയിൽ നിന്ന് 1997 മുതൽ ഇവിടെ നിന്ന് സാംസങ് ടെലിവിഷനുകൾ നിർമ്മിക്കുന്നുണ്ട് . 2005ൽ മൊബൈൽ ഫോൺ നിർമ്മാണ യൂണിറ്റ് കൂടി ഇവിടെ ആരംഭിച്ചു . കൊറിയ ആസ്ഥാനമായി പ്രവർത്തിക്കുന്ന സാംസങ് നോയിഡയിലെ ഫാക്ടറി വിപുലമാക്കുന്നതിന് കഴിഞ്ഞ വർഷം 49.15 ബില്യൻ രൂപയാണ് നീക്കിവെച്ചത് . ഇതോടെ ഉത്പ്പാദനം ഇരട്ടിയാകുമെന്നാണ് പ്രതീക്ഷിക്കപ്പെടുന്നത് . നിലവിൽ 67 മില്യൺ സ്മാർട്ട് ഫോണുകളാണ് സാംസങ് ഇന്ത്യൻ വിപണിയിലെത്തിക്കുന്നത് . ഇത് 120 മില്യനായി ഉയർത്തും . മൊബൈൽ ഫോണുകൾക്ക് പുറമെ റഫ്രിജറേറ്ററുകൾ , ഫ്ലാറ്റ് ടെലിവിഷൻ സെറ്റുകൾ എന്നിവയും പുതിയ പ്ലാന്റിൽ നിന്ന് ഇന്ത്യ വിപണിയിലെത്തും . വിപണിയുടെ ആവശ്യം മനസിലാക്കി അതിവേഗത്തിൽ ഉൽപ്പന്നങ്ങൾ ഉപഭോക്താക്കളിലേക്ക് എത്തിക്കുകയാണ് കമ്പനിയുടെ ലക്ഷ്യം . നിലവിൽ നോയിഡക്ക് പുറമെ തമിഴ്നാട്ടിലെ ശ്രീപെരുമ്പത്തൂരിലും സാംസങിന് പ്ലാന്റുണ്ട് . ഇതിന് പുറമെ അഞ്ച് ഗവേഷക കേന്ദ്രങ്ങളും ഒരു ഡിസൈൻ സെന്ററും കമ്പനിക്ക് ഇന്ത്യയിലുണ്ട് . എല്ലാത്തിലും കൂടി 70,000 പേർ ജോലി ചെയ്യുന്നുമുണ്ട് . 1 , 50 , 000ലധികം റീട്ടെയിൽ വിൽപ്പന കേന്ദ്രങ്ങളും സാംസങിന് രാജ്യത്തുണ്ട് .


ഐപിഎല്ലിൽ റോയൽ ചലഞ്ചേഴ്സ് ബംഗലൂരുവിനെതിരെ കൊൽക്കത്ത നൈറ്റ് റൈഡേഴ്സിന് 177 റൺസ് വിജയലക്ഷ്യം . ടോസ് നഷ്ടപ്പെട്ട് ആദ്യം ബാറ്റ് ചെയ്ത ബംഗലൂരു അവസാന ഓവറുകളിൽ മൻദീപ് സിംഗിന്റെ തകർപ്പനടികളുടെ കരുത്തിലാണ് മികച്ച സ്കോർ കുറിച്ചത് . മൻദീപ് 18 പന്തിൽ നാല് ബൌണ്ടറിയുടെയും രണ്ട് സിക്സറുകളുടെയും കരുത്തിൽ 37 റൺസടിച്ചു . വിനയ്കുമാർ എറിഞ്ഞ അവസാന ഓവറിൽ 16 റൺസടിച്ച ബംഗലൂരുവിന് പക്ഷെ അവസാന മൂന്ന് പന്തിലും സ്കോർ ചെയ്യാനായില്ല . തുടക്കത്തിലെ ക്വിന്റൺ ഡീകോക്കിനെ ( 4 ) നഷ്ടമായ ബംഗലൂരുവിന് ബ്രണ്ടൻ മക്കല്ലത്തിന്റെ തകർപ്പനടികളാണ് കരുത്തായത് . 27 പന്തിൽ 44 റൺസടിച്ച മക്കല്ലം പുറത്തായശേഷം കരുതലോടെ കളിച്ച ക്യാപ്റ്റൻ വിരാട് കോലിയും തകർത്തടിച്ച ഡിവില്ലിയേഴ്സും ചേർന്ന് ബംഗലൂരുിവിനെ മികച്ച സ്കോറിലേക്ക് നയിച്ചു . 23 പന്തിൽ ഒരു ബൌണ്ടറിയും അഞ്ച് സിക്സറും പറത്തിയ ഡിവില്ലിയേഴ്സ് ടോപ് ഗിയറിലായതോടെ ബംലൂരു 200 കടക്കുമെന്ന് തോന്നിച്ചെങ്കിലും ഡിവില്ലിയേഴ്സിനെ നിതീഷ് റാണ് വീഴ്ത്തിയതോടെ ബംഗലൂരുവിന്റെ കുതിപ്പിന് കടിഞ്ഞാൺ വീണു . തൊട്ടുപിന്നാലെ വിരാട് കോലിയും ( 33 പന്തിൽ 31 ) മടങ്ങിയതോടെ ബംഗലൂരു 150 കടക്കില്ലെന്ന് തോന്നിച്ചു . എന്നാൽ അവസാന ഓവറുകളിൽ മൻദീപ് സിംഗ് ആളിക്കത്തിയതോടെ ബംഗലൂരു സ്കോർ 176ൽ എത്തി . കൊൽക്കത്തയ്ക്കായി നിതീഷ് റാണയും വിനയ്കുമാറും രണ്ട് വിക്കറ്റ് വീഴ്ത്തി .


ഡിജിറ്റൽ പണമിടപാടുകൾ വർധിച്ചതോടെ ബാങ്കുകൾ സൈബർ സുരക്ഷ വർധിപ്പിക്കുന്നു . നോട്ട് നിരോധനത്തെ തുടർന്ന് കറൻസി രഹിത രഹിത പണമിടപാടുകൾ കുത്തനെ ഉയർന്നതോടെയാണ് ഓൺലലൈൻ പണമിടപാടുകൾ കേന്ദ്രീകരിച്ച് തട്ടിപ്പുകൾ ഇല്ലാതാക്കുന്നതിനായി ബാങ്കുകൾ സൈബർ സുരക്ഷ വർധിപ്പിക്കുന്നതിന് മുൻഗണന നൽകുന്നത് . ഇതിന് പുറമേ ലയബിലിറ്റി ഇൻഷുറൻസും ഏർപ്പെടുത്താനുള്ള നീക്കം നടത്തിവരുന്നുണ്ട് . രാജ്യത്ത് വിവിധ തരത്തിലുള്ള സൈബർ ഇൻഷുറൻസ് കവറേജുകൾ ലഭ്യമാണെങ്കിലും ബാങ്കുകളാണ് ലയബിലിറ്റി ഇൻഷുറൻസ് സേവനങ്ങൾ ഉപയോഗപ്പെടുത്തുന്നത് . നോൺ ലൈഫ് ഇൻഷുറൻസ് ദാതാക്കളായ ന്യൂ ഇന്ത്യ , നാഷണൽ , ഐസിഐസിഐ ലോംബാർഡ് , ടാറ്റ എഐജി , എച്ച്ഡിഎഫ്സി എർഗോ , ബജാജ് അലിയൻസ് എന്നിവയാണ് സൈബർ ഇൻഷുറൻസ് സേവനദാതാക്കൾ . രാജ്യത്തെ 3.2 മില്യൺ ഡെബിറ്റ് കാർഡ് ഉപയോക്താക്കൾ നേരിട്ട സുരക്ഷാ വീഴ്ച ഇന്ത്യ നേരിട്ട ഏറ്റവും വലിയ സൈബർ തട്ടിപ്പിന്റെ പട്ടികയിൽപ്പെടുത്താവുന്നതാണ് . തുടർന്ന് രാജ്യത്തെ വിവിധ ബാങ്കുകൾ ഡെബിറ്റ് കാർഡുകൾ മാറ്റിനൽകിയാണ് പ്രശ്നത്തിന് പരിഹാരം കണ്ടെത് . എസ്ബിഐ , എച്ച്ഡിഎഫ്സി , ഐസിഐസിഐ , യെസ് ബാങ്ക് , ആക്സിസ് ബാങ്ക് എന്നിവയുടെ ഡെബിറ്റ് കാർഡ് ഉപയോക്താക്കളാണ് സുരക്ഷാ ഭീഷണി നേരിട്ടത് . രാജ്യത്തെ ഏറ്റവും വലിയ ബാങ്കിംഗ് ശൃംഖലയായ എസ്ബിഐ സൈബർ തട്ടിപ്പിന് ഇരയായതിനെ തുടർന്ന് 30 കോടി ഉപയോക്താക്കൾക്ക് സുരക്ഷ ഒരുക്കുന്നതിന് വേണ്ടി ഇൻഷുറൻസ് പരിരക്ഷ ഉറപ്പുവരുത്തുന്ന കാര്യം പരിഗണിച്ചിരുന്നു .


നിസാന്റെ ബജറ്റ് ലേബലാണ് ഡാറ്റ്സൻ അവതരിപ്പിച്ച റെഡിഗോ ദില്ലി എക്സ്ഷോറും 2.38ലക്ഷത്തിന് ഇക്കഴിഞ്ഞ ജൂൺ ഏഴിനാണ് വിപണിയിലെത്തിയത് . ഏപ്രിലായിയിരുന്നു ഈ വാഹനത്തിന്റെ ആദ്യ പ്രദർശനം . നാലു മാസത്തിനകം 17,000ലധികം റെഡി ഗോ കാറുകൾ വിറ്റുപോയി . ചെന്നൈയിലെ പ്ലാന്റിലാണ് കാറുകളുടെ നിർമ്മാണം . 53ബിഎച്ച്പിയും 72എൻഎം ടോർക്കും നൽകുന്ന 799സിസി ത്രീസിലിണ്ടർ പെട്രോൾ എൻജിനാണ് റെഡി - ഗോയ്ക്ക് കരുത്തേകുന്നത് . 5 സ്പീഡ് മാനുവൽ ഗിയർബോക്സാണ് എൻജിനിൽ ഘടിപ്പിച്ചിട്ടുള്ളത് . ലിറ്ററിന് 25.17 കിലോമീറ്റർ മൈലേജ് വാഗ്ദാനം ചെയ്യുന്ന റെഡി - ഗോയ്ക്ക് മണിക്കൂറിൽ 140 കിലോമീറ്റർ വേഗതയാണുള്ളത് . 15 . 9 സെക്കന്റ് എടുത്താണ് ഈ വാഹനം പൂജ്യത്തിൽ നിന്ന് നൂറ് കിലോമീറ്റർ വേഗത കൈവരിക്കുന്നത് . മറ്റ് സ്റ്റാൻന്റേഡ് സുരക്ഷാ ഫീച്ചറുകൾക്കൊപ്പം ടോപ് വേരിയന്റിൽ എയർബാഗും ഉൾപ്പെടുത്തിയിട്ടുണ്ട് . തകരാറിലായ ഫ്യുവൽ സിസ്റ്റം സൌജന്യമായിട്ടുതന്നെ മാറ്റി നൽകുമെന്നാണ് കമ്പനി അറിയിച്ചിരിക്കുന്നത് . ഇതിനു വേണ്ട പരിശോധനയും നടത്തികൊടുക്കുമെന്ന് പ്രഖ്യാപിച്ചിരിക്കുകയാണ് . സമാനമായ രീതിയിൽ ഹ്യുണ്ടായ് ഇന്ത്യയുടെ എൻട്രിലെവൽ ഹാച്ച്ബാക്ക് ഇയോണിന്റെ 7,000യൂണിറ്റുകൾ തിരിച്ചുവിളിച്ചിരുന്നു . ക്ലച്ച് കേബിളുകളും ബാറ്ററി കേബിളുകളും പരസ്പരം കുടുങ്ങി കിടക്കുന്നുണ്ടോയെന്ന സംശയമാണ് തിരിച്ചുവിളിക്കലിന്റെ കാരണമായി കമ്പനി ചൂണ്ടികാണിക്കുന്നത് . റെനോ ക്വിഡും സമാന പ്രശ്നങ്ങളാൽ തിരിച്ചു വിളിച്ചത് കഴിഞ്ഞ ദിവസമാണ് .


ഏറെക്കാലം വാർത്തകളിൽ നിറഞ്ഞുനിന്ന് ഒടുവിൽ സംവിധായകൻ പ്രിയദർശൻ പ്രഖ്യാപിച്ച സിനിമയാണ് മരക്കാർ - അറബിക്കടലിന്റെ സിംഹം . മോഹൻലാൽ കുഞ്ഞാലിമരയ്ക്കാറായി എത്തുന്നുവെന്ന വാർത്ത പുറത്തുവന്നതോടെ ആരാധകരും ആകാംക്ഷയിലാണ് . ആരൊക്കെയാകും കുഞ്ഞാലി മരയ്ക്കാറിനൊപ്പം ഉണ്ടായിരിക്കും എന്നറിയാൻ . ചിത്രത്തിൽ മധുവും ഒരു പ്രധാന കഥാപാത്രത്തെ അവതരിപ്പിക്കുന്നുണ്ടെന്ന് അണിയറപ്രവർത്തകർ അറിയിച്ചു . നാല് മരയ്ക്കാന്മാരിൽ കുഞ്ഞാലി ഒന്നാമനായാണ് മധു അഭിനയിക്കുന്നത് . ആശിർവാദ് സിനിമാസിനൊപ്പം കോൺഫിഡൻറ് ഗ്രൂപ്പും മൂൺഷോട്ട് എൻറർടെയ്ൻമെൻറും സംയുക്തമായാണ് നിർമ്മാണം . ആശിർവാദിൻറെ 25 - ാം നിർമ്മാണസംരംഭമാണിത് . 100 കോടിയാണ് ബജറ്റ് . നവംബർ ഒന്നിന് ഹൈദരാബാദിൽ ചിത്രീകരണം ആരംഭിക്കാനാണ് ആലോചനയെന്നും ചിത്രീകരണം മൂന്ന് മാസത്തോളം നീളുമെന്നും ടൈറ്റിൽ ലോഞ്ചിന് ശേഷം നടന്ന വാർത്താസമ്മേളനത്തിൽ പ്രിയദർശൻ പറഞ്ഞിരുന്നു .


ബുക്ക് ചെയ്ത സിനിമയ്ക്ക് പോകാൻ കഴിയാതെ പലപ്പോഴും ധർമ്മ സങ്കടത്തിലാവാറുണ്ട് നമ്മൾ . ടിക്കറ്റ് റദ്ദാക്കിയാൽ പണം തിരിച്ചുകിട്ടാറില്ല എന്നത് തന്നെയാണ് പ്രധാന കാരണം . എന്നാൽ ഈ നയത്തിന് മാറ്റം വരുത്തിയിരിക്കുകയാണ് ഡിജിറ്റൽ പേയ്മെന്റ് പ്ലാറ്റ്ഫോമായ പേടിഎം . പ്രസ്തുത സിനിമ തുടങ്ങുന്നതിന് മൂന്ന് മണിക്കൂർ മുമ്പെങ്കിലും ടിക്കറ്റ് കാൻസൽ ചെയ്താൽ മാത്രമാണ് തുക തിരികെ ലഭിക്കുക . വെറും 9 രൂപ മാത്രം കാൻസലേഷൻ ചാർജായി ഈടാക്കിയാണ് പണം അക്കൌണ്ടിലേക്ക് റീഫണ്ട് ആകുക . എന്നാൽ പേടിഎമ്മിന്റെ വെബ്സൈറ്റിൽ മാത്രമാണ് ഈ സംവിധാനം നിലവിൽ വന്നിട്ടുളളത് . ആപ്ലിക്കേഷനിലും താമസിയാതെ ലഭ്യമാകുമെന്നാണ് വിവരം . പേടിഎം തങ്ങളുടെ ഓൺലൈൻ പേമെന്റ് , മൊബീൽ വാലറ്റ് ബിസിനസുകളിലെ തുടർച്ചയായ വാങ്ങലുകളെ പ്രോത്സാഹിപ്പിക്കുന്നതിനു വേണ്ടി സിനിമ , ട്രാവൽ ടിക്കറ്റിംഗ് വിഭാഗത്തിലാണ് ഇപ്പോൾ ശ്രദ്ധകേന്ദ്രീകരിച്ചിട്ടുള്ളത് . ഈ മേഖലയിൽ ചുവടുറപ്പിക്കാൻ ബിഗ്ബാസ്ക്കറ്റുമായും പേടിഎം പങ്കാളിത്തം ഉറപ്പാക്കുന്നെന്ന വാർത്തയും കഴിഞ്ഞ ദിവസമാണ് പുറത്തുവന്നത് . ഫിനാൻഷ്യൻ ഇൻവെസ്റ്റേഴ്സിൽ നിന്നും നിക്ഷേപം സ്വീകരിക്കുന്നതിനുള്ള ചർച്ചകളും കമ്പനി നടത്തിയതായാണ് വിവരം . അതേസമയം , ചർച്ചകൾ സംബന്ധിച്ച് കമ്പനികൾ പ്രതികരിച്ചിട്ടില്ല .


സുരക്ഷാവീഴ്ചയെ തുടർന്ന് അഞ്ചു കോടി ഉപയോക്താക്കളുടെ വിവരങ്ങൾ ഹാക്ക് ചെയ്യപ്പെട്ടതായി ഫെയ്സ്ബുക്ക് . ഹാക്ക് ചെയ്യപ്പെട്ടവരുടേതു കൂടാതെ മുൻകരുതൽ എന്നോണം ബാക്കി നാല് കോടി പ്രൊഫൈലുകളുടെ വിവരങ്ങൾ കൂടി റീസെറ്റ് ചെയ്യുകയാണ് ഫെയ്സ്ബുക്ക് . ഈ അക്കൌണ്ടുകൾ ദുരുപയോഗപ്പെടുത്തിയിട്ടുണ്ടോ എന്ന് തങ്ങൾക്കറിയില്ലെന്നും കൂടുതൽ വിവരങ്ങൾ തേടിക്കൊണ്ടിരിക്കുകയാണെന്നും ഫെയ്സ്ബുക്ക് സിഇഒ മാർക്ക് സുക്കർബർഗ് അറയിച്ചു . 2017 ജൂലൈയിൽ വീഡിയോ അപ്ലോഡിങിനായി ഫെയ്സ്ബുക്ക് പുതിയൊരു ഫീച്ചർ ഒരുക്കിയിരുന്നു . ഈ മാറ്റത്തിനൊപ്പം ഇത് ഉപയോഗപ്പെടുത്തിയാകാം ഹാക്കർമാർ തങ്ങളുടെ കോഡിലേക്ക് കടന്നു കയറുകയറിയതെന്നാണ് ഫെയ്സ്ബുക്കിന്റെ വ്യാഖ്യാനം . പുതിയ മാറ്റം വ്യൂ ആസ് എന്ന ഫീച്ചറിനെ ബാധിച്ചിരിക്കാമെന്നും ഫെയ്സ്ബുക്ക് പ്രൊഡക്ട് മാനേജ്മെന്റ് വൈസ് പ്രസിഡന്റ് ഗയ് റോസൻ പറഞ്ഞു . ആരാണു ഹാക്കു ചെയ്തത് എന്നതിനെക്കുറിച്ചുള്ള വിവരങ്ങളും കമ്പനി പുറത്തു വിട്ടിട്ടില്ല . Read More : നിങ്ങളുടെ ഫേസ്ബുക്ക് അക്കൌണ്ട് ലോഗ്ഔട്ട് ചെയ്യപ്പെട്ടോ ? ; എങ്കിൽ അത് സുരക്ഷ വീഴ്ച കാരണമാണ് കഴിഞ്ഞ ചൊവ്വാഴ്ച ഉച്ചക്ക് ശേഷമാണ് ഹാക്കർമാർ അക്കൌണ്ടുകളിൽ നുഴഞ്ഞു കയറിയതായി ഫെയ്സ്ബുക്ക് സാങ്കേതിക വിദഗ്ധർ കണ്ടെത്തിയത് . ഫേസ്ബുക്ക് കോഡിലുണ്ടായ പ്രശ്നം ചൊവ്വാഴ്ച്ച കണ്ടെത്തുകയും വ്യാഴാഴ്ച്ച രാത്രിയോടെ അതു പരിഹരിക്കുകയും ചെയ്തതായി ഫേസ്ബുക്ക് സിഇഒ മാർക്ക് സുക്കർബർഗ്ഗ് വെള്ളിയാഴ്ച്ച മാധ്യമപ്രവർത്തകരോട് പറഞ്ഞിരുന്നു . എന്നാൽ ഹാക്കർമാർക്ക് യൂസർ അക്കൌണ്ടുകളിൽ നിന്നും വിവരങ്ങൾ ചോർത്താനായോ എന്നറിയില്ലെന്നാണ് സുക്കർബർഗ് വെള്ളിയാഴ്ച്ച പറഞ്ഞത് . ഈ സാഹചര്യത്തിൽ , ഏതെല്ലാം ഗാഡ്ജെറ്റുകളിലാണോ ഫെയ്സ്ബുക്ക് ഉപയോഗിക്കുന്നത് , അതെല്ലാം ലോഗ് ഔട്ട് ചെയ്ത് വീണ്ടും ലോഗ് ഇൻ ചെയ്യാനാണ് ഫെയ്സ്ബുക്ക് സഹസ്ഥാപകൻ സാകേത് മോഡി നിർദ്ദേശിക്കുന്നത് .


പുറത്തിറക്കി ദിവസങ്ങൾക്കുള്ളിൽ തന്നെ ഡിജിറ്റൽ പണമിടപാടുകൾക്കുള്ള കേന്ദ്രഗവൺമെൻറ് ആപ്പ് ഭീം ഗൂഗിൾ പ്ലേ സ്റ്റോറിൽ സൌജന്യ ആപ്പുകളുടെ ലിസ്റ്റിൽ ഒന്നാമതെത്തി . നിലവിൽ ഇന്ത്യയിൽ ഏറ്റവും കൂടുതൽ ഡൌൺലോഡ് ചെയ്യുന്ന ആപ്പുകളാണ് ടോപ്പ് ലിസ്റ്റിൽ ഉള്ളത് . ഡിസംബർ 30 നാണ് ആപ്പ് പ്രധാനമന്ത്രി ലോഞ്ച് ചെയ്തത് . ഇതിനോടകം തന്നെ പത്തുലക്ഷത്തിലധികം ആളുകളാണ് ഇത് ഡൌൺലോഡ് ചെയ്തിരിക്കുന്നത് . ട്രെൻഡിങ് ആപ്ലിക്കേഷനുകളുടെ പട്ടികയിലും ഭീം ആപ്പ് തന്നെയാണ് ഒന്നാമതു നിൽക്കുന്നത് . അഞ്ചിൽ 4.1 റേറ്റിങ് ആണ് ആപ്പിനുള്ളത് . മൈ ജിയോ , വാട്സ്ആപ്പ് , ഫെയ്സ്ബുക്ക് മെസഞ്ചർ , ഫെയ്സ്ബുക്ക് , എന്നീ ആപ്ലിക്കേഷനുകളാണ് സൌജന്യ ആപ്പുകളുടെ ലിസ്റ്റിൽ ഭീമിന് പിന്നിലുള്ളത് . പട്ടിായിലെ ടോപ് ഫൈവിലുള്ള മൈ ജിയോയ്ക്ക് 4.3 റേറ്റിംങ്ങും വാട്സ്ആപ്പിന് 4.4 റേറ്റിങ്ങും ഉണ്ട് . ആൻഡ്രോയിഡ് പതിപ്പ് മാത്രമാണ് നിലവിൽ ഭീമിന് ഉള്ളത് . അധികം വൈകാതെ തന്നെ ഐഒഎസ് പതിപ്പും എത്തുമെന്ന് സർക്കാർ അറിയിച്ചിട്ടുണ്ട് .


ഓസ്ട്രേലിയക്കെതിരായ രണ്ടാം ട്വന്റി - 20 മത്സരത്തിൽ ഇന്ത്യക്ക് ബാറ്റിംഗ് തകർച്ച . ടോസ് നഷ്ടപ്പെട്ട് ബാറ്റിംഗിനിറങ്ങിയ ഇന്ത്യക്ക് നാല് മുൻനിര വിക്കറ്റുകൾ നഷ്ടമായി . എട്ടു റൺസെടുത്ത രോഹിത് ശർമയുടെയും വിരാട് കോലിയുടെയും ( 0 ) , മനീഷ് പാണ്ഡെയുടെയും ( 6 ) രണ്ടു റൺസെടുത്ത ശീഖർ ധവാന്റെയും വിക്കറ്റുകളാണ് ഇന്ത്യക്ക് നഷ്ടമായത് . ഓസീസിനായി ബെഹൻഡ്രോഫാണ് നാലു വിക്കറ്റും വീഴ്ത്തിയത് . ഒടുവിൽ വിവരം ലഭിക്കുമ്പോൾ ഇന്ത്യ അഞ്ചോവറിൽ 31/4 എന്ന നിലയിലാണ് . 11 റൺസുമായി കേദാർ ജാദവും റൺസൊന്നുമെടുക്കാതെ ധോണിയുമാണ് ഇപ്പോൾ ക്രീസിൽ . ഇന്ത്യ കഴിഞ്ഞ മത്സരം കളിച്ച അതേ ടീമിനെ നിലനിർത്തിയപ്പോൾ ഓസീസ് മാർക്ക് സ്റ്റോയിനിസിന് പകരം ഡാൻ ക്രിസ്റ്റ്യനെ ടീമിലെടുത്തു . പരമ്പരയിലെ ആദ്യ മത്സരം ജയിച്ച ഇന്ത്യ 1 - 0ന് മുന്നിലാണ് .


കിടിലൻ പ്രമോഷണൽ ഓഫറുമായി ഇൻഡിഗോ എയർലൈൻസ് . തിരഞ്ഞെടുക്കപ്പെട്ട റൂട്ടുകളിൽ 899 രൂപ മുതലാണ് ടിക്കറ്റ് നിരക്ക് . അഹമ്മദാബാദ് , ബഗ്ദോഗ്ര , ബെംഗളൂരു , ദില്ലി , പട്ന , പോർട്ട് ബ്ലെയർ , ഹൈദരാബാദ് , കൊൽക്കത്ത , ഗുവാഹത്തി , ലഖ്നൊ , പൂനെ , റാഞ്ചി എന്നിവിടങ്ങളിലേയ്ക്കുള്ള അൺലിമിറ്റഡ് സർവ്വീസുകൾക്കാണ് ഓഫറിൽ ബുക്ക് ചെയ്യാൻ സാധിക്കുക . ജൂലൈ ഒന്നിനും സെപ്തംബർ 20നുലം ഇടയിലുയുള്ള കാലയളവിൽ യാത്ര ചെയ്യുന്നവർക്കാണ് ഓഫർ ഉപയോഗപ്പെടുത്താൻ കഴിയുക . ജൂൺ നാല് വരെ ഇൻഡിഗോ എയർലൈൻസിൻറെ വെബ്സൈറ്റ് വഴിയാണ് ടിക്കറ്റ് ബുക്ക് ചെയ്യാൻ കഴിയുക . വെബ്സൈറ്റിലാണ് ഇൻഡിഗോ ഇക്കാര്യം അറിയിച്ചിട്ടുള്ളത് . ചില വൺ വേ യാത്രകൾക്കും കമ്പനി ഓഫർ പ്രഖ്യാപിച്ചിട്ടുണ്ട് . ബഗ്ദോഗ്ര - ഗുവാഹത്തി ( 899 ) , പൂനെ - അഹമ്മദാബാദ് ( 1,494 മുതൽ ) , ദില്ലി - ലഖ്നൊ ( 1622 മുതൽ ) ദില്ലി - ഗോവ ( 3,190മുതൽ ) എന്നിങ്ങനെയാണ് വെബ്ബ്സൈറ്റിൽ പ്രസിദ്ധീകരിച്ചിട്ടുള്ള നിരക്കുകൾ . എന്നാൽ പ്രമോഷണൽ ഓഫർ എത്ര സീറ്റുകൾക്കാണ് പ്രഖ്യാപിച്ചിട്ടുള്ളതെന്ന കാര്യം വ്യക്തമല്ല . എന്നാൽ നേരിട്ടോ ഓൺലൈനിലോ എന്നുതുടങ്ങി ഏതുവിധേനയും ടിക്കറ്റ് ബുക്ക് ചെയ്യുന്നവർക്കും ഓഫർ ലഭിക്കുമെന്ന് കമ്പനി വ്യക്തമാക്കി . ഇതിന് പുറമേ ഗോ എയറും 999 രൂപ മുതൽ തിരഞ്ഞെടുക്കപ്പെട്ട റൂട്ടുകളിൽ മൺസൂൺ ഓഫർ അവതരിപ്പിച്ചിട്ടുണ്ട് . 48 മണിക്കൂറിനുള്ളിൽ ബുക്ക് ചെയ്യുന്ന വർക്കാണ് ഓഫർ ആനുകൂല്യം ലഭിക്കുക . ജൂലൈ ഒന്നുമുതൽ സെപ്തംബർ 31 വരെയുള്ള കാലയളവിലേയ്ക്കുള്ളതാണ് ഓഫർ . എയർ ഇന്ത്യ , എയർ ഏഷ്യ , ജെറ്റ് എയർവേയ്സ് , സ്പൈസ് ജെറ്റ് തുടങ്ങിയ എയർലൈനുകളും അത്യാകർഷക ഓഫറുകൾ പുറത്തിറക്കിയിട്ടുണ്ട് .


മലയാള സിനിമയുടെ അഭിനേതാക്കളുടെ സംഘടയ്ക്ക് ഇനി പുതിയ നേതൃത്വം . മോഹൻലാലാണ് ' അമ്മ ' യുടെ പ്രസിഡന്റ് ആകുക . ദീർഘകാലം പ്രസിഡന്റായിരുന്ന ഇന്നസെന്റ് ഒഴിഞ്ഞതോടെയാണ് മോഹൻലാൽ അധ്യക്ഷസ്ഥാനത്തേയ്ക്ക് എത്തുന്നത് . മമ്മൂട്ടിക്ക് പകരം ഇടവേള ബാബു സെക്രട്ടറിയായി എത്തും . കെ ബി ഗണേഷ് കുമാറും മുകേഷും വൈസ് പ്രസിഡന്റുമാർ . ജഗദീഷ് ട്രെഷറാകും . സിദ്ദിഖ് ജോയിന്റെ സെക്രട്ടറിയാകും . ഇന്ദ്രൻസ് , സുധീർ കരമന , ജയസൂര്യ , ബാബുരാജ് , ആസിഫ് അലി , ടിനി ടോം , അജു വർഗീസ് , ഹണി റോസ് , ശ്വേത മേനോൻ , രചന നാരായണൻ കുട്ടി , മുത്തുമണി എന്നിവർ എക്സിക്യൂട്ടീവ് കമ്മറ്റിയിലേക്കും നാമനിർദ്ദേശം നൽകിയിട്ടുണ്ട് . പ്രധാന പദവികളിലേക്കൊന്നും മത്സരമുണ്ടാകാൻ സാധ്യതയില്ലെന്നാണ് റിപ്പോർട്ട് . 14നാണ് തെരഞ്ഞെടുപ്പ് പ്രക്രിയകൾ പൂർത്തിയാകുക .


കെനിയക്കെതിരായ മത്സരത്തിൽ ത്രസിപ്പിക്കുന്ന ജയമാണ് ഇന്ത്യ പിടിച്ചെടുത്തത് . ഇരട്ട ഗോളുമായി നായകൻ സുനിൽ ഛേത്രി പടനയിച്ചപ്പോൾ ആഫ്രിക്കൻ ശക്തികൾ നിഷ്പ്രഭരായി . എണ്ണം പറഞ്ഞ രണ്ട് ഗോളുകൾ കൂടിയായതോടZ ലോകഫുട്ബോളിൽ ദേശീയ ടീമിനായി ഗോൾ നേടിയവരുടെ പട്ടികയിൽ ഛേത്രി കുതിപ്പ് തുടരുകയാണ് . ഫുട്ബോൾ ലോകത്തെ ഇതിഹാസങ്ങളായി മാറിക്കഴിഞ്ഞ അർജൻറീനയുടെയും പോർച്ചുഗലിൻറെയും നായകൻമാരെക്കാൾ ഒട്ടും പിന്നിലല്ല ഇന്ത്യൻ നായകനും . ഗോൾവേട്ടയുടെ കാര്യത്തിൽ ഇനിയും വിരമിച്ചിട്ടില്ലാത്ത കളിക്കാരുടെ പട്ടികയിൽ ലോകഫുട്ബോളിൽ മെസിയും ക്രിസ്റ്റ്യാനോയും മാത്രമാണ് ഛേത്രിക്ക് മുന്നിലുള്ളത് . ദേശീയ ടീമിനായി കൂടുതൽ ഗോൾ നേടിയവരുടെ പട്ടികയിൽ 25 - ാം സ്ഥാനത്താണ് ഛേത്രി . കഴിഞ്ഞ ദിവസം തായ്വാനെതിരെ നേടിയ ഹാട്രിക്കോടെ ഛേത്രിയുടെ ഗോൾ നേട്ടം 59 ആയിരുന്നു . ഇന്നത്തെ ഇരട്ടഗോളുകൾ കൂടിയായതോടെ നേട്ടം 61 ആയി . ക്രിസ്റ്റ്യാനോ 81 ഉം മെസി 64 ഉം ഗോളുകളാണ് ദേശീയ ടീമിനായി നേടിയിട്ടുള്ളത് . കൂടുതൽ ഗോൾനേടിയവരുടെ കാര്യത്തിൽ ക്രിസ്റ്റ്യാനോ മൂന്നാം സ്ഥാനത്തും മെസി ഇരുപത്തിയൊന്നാം സ്ഥാനത്തുമാണ് . ആധുനിക ഫുട്ബോളിൽ കൂടുതൽ ഗോൾ നേടിയവരുടെ പട്ടികയിൽ മെസിയെ പിന്നിലാക്കി രണ്ടാം സ്ഥാനത്തെത്താൻ ഛേത്രിക്ക് മൂന്ന് ഗോളുകൾ മാത്രം മതി . കുറവ് മത്സരങ്ങളുടെ ആനുകൂല്യമാണ് ഛേത്രിയെ തുണയ്ക്കുക . ഇറാൻറെ ഇതിഹാസ താരം അലി ദേയിയാണ് ലോകത്തെ മികച്ച ഗോൾവേട്ടക്കാരനെന്ന റെക്കോർഡ് സ്വന്തമാക്കിയിട്ടുള്ളത് . 109 തവണയാണ് അലി വലകുലുക്കിയിട്ടുള്ളത് . ഹംഗറിയ്ക്കും സ്പെയിനിനും വേണ്ടി കളിച്ചിട്ടുള്ള പുഷ്കാസാണ് 84 ഗോളുകളുമായി രണ്ടാം സ്ഥാനത്ത് . 77 ഗോൾ നേടിയിട്ടുള്ള പെലെ ഏഴാം സ്ഥാനത്താണ് .


വായനാ ദിനത്തിൽ പുതിയ ചരിത്രവുമായി 99 ലൈബ്രറി എത്തുന്നു . പുസ്തക വായനയ്ക് വളരെ സഹായകരമാവുന്ന പുതിയ സോഫ്റ്റ് വെയറുമായി യുവ എഞ്ചിനീയർ രംഗത്ത് . കണ്ണൂർ സ്വദേശിയായ എം സി അനൂപാണ് വായനാ ശീലം കൂട്ടുന്നതിന്റെ ഭാഗമായി ഓൺലൈൻ സോഫ്റ്റ്വെയർ ഡെവലപ് ചെയ്തത് . ഇപ്പോൾ കോപ്പിലെഫ്ററ് ആയ പുസ്തങ്ങളാണ് നമുക്ക് വായിക്കൻ കഴിയുക . ക്രമേണ നമ്മുടെ ഇഷ്ടാനുസരണമുള്ള പുസ്തകങ്ങൾ വായിക്കാൻ സാധിക്കും എഴുത്തുകാരൻ ടി . പത്മനാഭൻ ഈ സംരംഭത്തിന് തുടക്കം കുറിച്ചു . വിദ്യാർഥികൾക്കും അതുപോല വായനയെ ഇഷ്ടപ്പെടുന്നവർക്കും ഇതു കൂടുതൽ ഉപകാര പ്രദമായിരിക്കും . ആർട്ടിഫിഷ്യൽ ഇന്റലിജൻസ് , റോബോടിക് സാങ്കേതിക വിദ്യകൾ പരമാവധി ഭാവിയിൽ ഉപയോഗപ്പെടുത്താവുന്ന രീതിയിൽ ആണ് ആപ്ലിക്കേഷൻ അനൂപ് രൂപ കല്പന ചെയ്തിരിക്കുന്നത് . വ്യക്തികൾക്കും ലൈബ്രറികൾക്കും തികച്ചും സൌജന്യമായി ആണ് 99 ലൈബ്രറി ലഭ്യമാവുക


ആളോഹരി വളർച്ചനിരക്കിനെ ജിഡിപി നിരക്ക് ) ഉയർന്ന കടബാധ്യത തളർത്തുന്നെങ്കിലും ഇന്ത്യൻ സർക്കാരിൻറെ നല്ല നയങ്ങൾ അത് കുറയ്ക്കാൻ ഉപകാരപ്പെടുമെന്ന് അന്താരാഷ്ട്ര നാണയ നിധി ( ഐ . എം . എഫ് ) . ഇന്ത്യൻ സർക്കാരിൻറെ കടബാധ്യത 2017ൽ ജിഡിപിയുടെ 70 ശതമാനമായിരുന്നുവെന്ന് ഐ , എം . എഫിനെ ഉദ്ധരിച്ച് ടൈംസ് ഓഫ് ഇന്ത്യ റിപ്പോർട്ട് ചെയ്യുന്നു . കടത്തിൻറെ കാര്യത്തിൽ ഇന്ത്യ താരത്മ്യന്മേന അപകടകരമായ അവസ്ഥയിലാണെന്ന് പറയുന്ന റിപ്പോർട്ടിൽ പക്ഷേ ഇന്ത്യൻ സർക്കാരിൻറെ നയങ്ങളെ പുകഴ്ത്തുന്നുണ്ട് . ചൈനയ്ക്കും ഇന്ത്യ നേരിടുന്ന സമാനസാഹചര്യമായ കടബാധ്യത തന്നെയാണ് വിലങ്ങുതടിയായുളളത് . ചൈനീസ് സർക്കാരിൻറെ 85 ശതമാന വരുമാനവും തദ്ദേശ സ്ഥാപനങ്ങളിൽ നിന്നാണ് . പക്ഷേ ചൈനയിൽ കുമിഞ്ഞുകൂടുന്ന കടബാധ്യതയെ നിയന്ത്രിക്കാനുളള നയപരമായ നീക്കങ്ങൾ ചൈനീസ് സർക്കാരിൻറെ ഭാഗത്ത് നിന്നും ഉണ്ടാവുന്നില്ല . ഇത് നിയന്ത്രച്ചില്ലങ്കിൽ ചൈനയുടെ നിലപരുങ്ങലിലാവും . എന്നാൽ ചൈനയുടെ വളർച്ചയിൽ ഇത് തടസ്സം സൃഷ്ടിക്കാനുളള സാധ്യത കുറവാണെന്ന് സാമ്പത്തിക നിരീക്ഷകർ വിലയിരുത്തുന്നു . ഇന്ത്യ ചൈനയ്ക്ക് കടുത്ത വെല്ലുവിളിയുമായി വളരുന്ന സമ്പത്തിക വ്യവസ്ഥയായി മുന്നോട്ട് പോകുമെന്ന് സൂചനകൾ നൽകി റിപ്പോർട്ട് അവസാനിക്കുന്നു .


24 ബില്ല്യൺ ഡോളറാണ് മൈക്രോസോഫ്റ്റ് ഫേസ്ബുക്കിന് വാഗ്ദാനം ചെയ്തത് . അന്നത്തെ രീതിയിൽ ഇത്രയും ചെറിയ കമ്പനിക്ക് അത്രയും തുക മുടക്കുന്നത് ലാഭകരമല്ലായിരുന്നുവെങ്കിലും മൈക്രോസോഫ്റ്റ് അതിന് തയ്യാറായി . എങ്കിലും മാർക്ക് സുക്കർബർഗ് ഇതിൽ തൃപ്തനായിരുന്നില്ല , അതോ മാർക്കിൻറെ വാദം എല്ലാ ആദരവോടെയാണ് ഞാൻ കണ്ടത് . പിന്നീട് ആ വിൽപ്പന ചർച്ച അവസാനിച്ചു ബ്ലാമർ പറയുന്നു . എന്നാൽ മൈക്രോസോഫ്റ്റ് ഫേസ്ബുക്ക് വിൽപ്പന ശ്രമം വീണ്ടും ചർച്ചയിൽ കൊണ്ടുവന്നത് പുതിയ ഒരു പുസ്തകമാണ് . ഡേവിഡ് ക്രിക്ക്പാട്രിക്ക് എഴുതിയ ദ ഫേസ്ബുക്ക് ഇഫക്ട് എന്ന ബുക്ക് . അടുത്തിടെ ഇറങ്ങിയ പുസ്തകം ഫേസ്ബുക്കിൻറെ വളർച്ചയും സാമൂഹിക പ്രതിഫലനങ്ങളുമാണ് പരിശോധിക്കുന്നത് . ഡേവിഡ് ക്രിക്ക്പാട്രിക്കിൻറെ പുസ്തക പ്രകാരം ബ്ലാമർ പറയുന്നതല്ലായിരുന്നു മൈക്രോസോഫ്റ്റിൻറെ ഫേസ്ബുക്ക് ഏറ്റെടുക്കാനുള്ള നീക്കം . ആദ്യഘട്ടത്തിൽ തന്നെ മൈക്രോസോഫ്റ്റിൽ ഒരു ചെറിയ ശതമാനം ഷെയർ എടുത്ത് ഒരോ മാസത്തിലും ഷെയറുകളുടെ എണ്ണം വർദ്ധിപ്പിച്ച് ആറ് ഏഴു വർഷത്തിനുള്ളിൽ ഫേസ്ബുക്ക് തങ്ങളുടെ ഭാഗം ആക്കുവനായിരുന്നു മൈക്രോസോഫ്റ്റ് നീക്കം . വലിയ രീതിയിലെ സാമ്പത്തിക ബാധ്യത ഒഴിവാക്കാനാണ് മൈക്രോസോഫ്റ്റിൻറെ നീക്കം . എന്നാൽ പിന്നീട് ഫേസ്ബുക്കിൻറെ ഓഹരികൾക്ക് ലഭിച്ച വലിയ വിലകൾ ഈ നീക്കം ഇല്ലാതാക്കി എന്നാണ് പുസ്തകം പറയുന്നത് .


പയറു വർഗങ്ങളുടെ വിലക്കയറ്റം പിടിച്ചുനിർത്താൻ ഇന്ത്യ ആഫ്രിക്കയുടെ സഹായം തേടും . ജൂലായിൽ ആഫ്രിക്കൻ രാജ്യങ്ങൾ സന്ദർശിക്കുന്ന പ്രധാനമന്ത്രി നരേന്ദ്ര മോദി ഇതുസംബന്ധിച്ച ചർച്ചകൾ നടത്തും . പ്രതിവർഷം 230 മുതൽ 240 വരെ ടൺ പയറുവർഗ്ഗങ്ങളുടെ ആവശ്യമാണ് ഇന്ത്യയിലുള്ളത് . എന്നാൽ ഉത്പാദിപ്പിക്കുന്നത് 170 ടൺമാത്രം . ഇതാണ് പയറുവർഗ്ഗങ്ങളുടെ വിലക്കയറ്റം പിടിച്ചുനിർത്തുന്നതിനു പ്രധാന തടസം . ഈ പ്രതിസന്ധി മറികടക്കാനാണ് ആഫ്രിക്കൻ രാജ്യങ്ങളുടെ സഹായം ഇന്ത്യ തേടുന്നത് . ഉഴുന്നുപരിപ്പിന് കിലോക്ക് 196 രൂപയാണ് ഇന്ത്യൻ വിപണിയിലെ ഇപ്പോഴത്തെ വില . തുവരപരിപ്പിന് 166 രൂപയും , ചെറുപയറിന് 125 രൂപയും കടല പരിപ്പിന് 105 രൂപയും വിലയുണ്ട് . കാർഷിക ഉല്പാദന രംഗത്ത് പ്രതീക്ഷിച്ച വളർച്ച ഉണ്ടാക്കാൻ സാധിച്ചിട്ടില്ല . കുറഞ്ഞ വിലക്ക് ആഫ്രിക്കൻ രാജ്യങ്ങളിൽ നിന്ന് പയറുവർഗങ്ങൾ ഇറക്കുമതി ചെയ്യാൻ സാധിച്ചാൽ ഇപ്പോഴത്തെ പ്രതിസന്ധി മറികടക്കാനാകുമെന്നു കേന്ദ്ര സർക്കാർ പ്രതീക്ഷിക്കുന്നു . ജൂലായ് ആദ്യവാരത്തിൽ താൻസാനിയ , സൌത്ത്ആഫ്രിക , കെനിയ , മൊസാംബിക് എന്നീ രാഷ്ട്രങ്ങളാണു പ്രധാനമന്ത്രി സന്ദർശിക്കുന്നത് . പയറുവർഗ്ഗങ്ങളുടെ വില സംബന്ധിച്ചും ലഭ്യത സംബന്ധുമുള്ള വിവരങ്ങൾ മന്ത്രാലയങ്ങൾ പ്രധാനമന്ത്രിയുടെ ഓഫീസിന് കൈമാറിയിട്ടുണ്ട് . ഇതോടൊപ്പം മറ്റ് സാമ്പത്തിക സഹകരണം സംബന്ധിച്ച ചർച്ചകളും പ്രധാനമന്ത്രി ആഫ്രിക്കൻ രാഷ്ട്ര തലവന്മാരുമായി നടത്തും .


ബാഹുബലിയിലൂടെ ഇന്ത്യയിലെ മൊത്തം ആരാധകരുടെയും പ്രിയ ജോഡികളായി മാറിയ അനുഷ്ക ഷെട്ടിയുടെയും പ്രഭാസിൻറെയും വിവാഹ വാർത്ത വീണ്ടും ചർച്ചയാവുകയാണ് . തങ്ങൾ നല്ല സുഹൃത്തുക്കൾ മാത്രമാണെന്ന് ഇരുവരും ആവർത്തിക്കുമ്പോഴും ആരാധകർ ഇത് വിശ്വസിക്കാൻ തയ്യാറായിട്ടില്ല . വെള്ളിത്തിരയിലെ താര ജോഡികൾ ജീവിതത്തിലും ഒന്നിക്കുന്നത് കാണാനാണ് അവർ കാത്തിരിക്കുന്നത് . ഇതിനിടയിൽ അനുഷ്ക ഷെട്ടിയുടെ വിവാഹം ഈ വർഷം അവസാനത്തോടെയുണ്ടാകുമെന്നാണ് അടുത്ത വൃത്തങ്ങളിൽനിന്ന് അറിയുന്നത് . താരത്തിന് വരനെ കണ്ടെത്താനുള്ള ശ്രമത്തിലാണ് ബന്ധുക്കളെന്നാണ് സൂചന . ഇതിനിടയിൽ അനുഷ്ക തീർത്ഥാടനത്തിനായി ഹിമാലയത്തിലെത്തിൽ പോയതും വാർത്തയായിരുന്നു . മകൾക്കായി വഴിപാടുകളുമായി വിവിധ ക്ഷേത്രങ്ങൾ സന്ദർശിക്കുന്നതായി അനുഷ്കയുടെ കുടുംബവും വ്യക്തമാക്കിയിരുന്നു . അനുഷ്കയുടെ വിവാഹം ഉടൻ ഉണ്ടെങ്കിൽ വരൻ പ്രഭാസ് ആകുമോ എന്നാണ് ആരാധകർക്ക് അറിയേണ്ടത് . പ്രഭാസിൻറെ വിവാഹം ഈ വർഷം അവസാനത്തോടെ ഉണ്ടാകുമെന്ന് അമ്മാവൻ കൃഷ്ണം രാജു പറഞ്ഞിരുന്നു . ഇരുവരും തമ്മിൽ തന്നെയാകുമോ വിവാഹം എന്നും പ്രഭാസിന് വേണ്ടിയാകും അനുഷ്ക പൂജകൾ നടത്തുന്നതെന്നുമാണ് ആരാധകരുടെ പക്ഷം .


ഇൻറർ കോണ്ടിനെൻറൽ കപ്പിൽ ഇന്ത്യയുടെ കളികാണാൻ ഗാലറിയിലെത്തണമെന്ന നായകൻ സുനിൽ ഛേത്രിയുടെ അഭ്യർഥന ഫലിച്ചു . രാത്രി എട്ടിന് നടക്കുന്ന ഇന്ത്യ - കെനിയ മത്സരത്തിൻറെ മുഴുവൻ ടിക്കറ്റുകളും വിറ്റുതീർന്നു . ഇന്ത്യയുടെ ആദ്യ കളി കാണാൻ 2569 പേരാണ് മുംബൈ അറീനയിൽ എത്തിയത് . ഇതിന് പിന്നാലെയാണ് ഛേത്രി സോഷ്യൽ മീഡിയയിലൂടെ കളി കാണാൻ എത്തണമെന്ന് അഭ്യർഥിച്ചത് . ഛേത്രിക്ക് പിന്തുണയുമായി ഇന്ത്യൻ ക്യാപ്റ്റൻ വിരാട് കോലിയും സച്ചിൻ ടെൻഡുൽക്കറും രംഗത്തെത്തിയിരുന്നു . ഇതോടെയാണ് ഇന്ത്യൻ ടീമിന് പിന്തുണയുമായി ആരാധകർ രംഗത്തെത്തിയത് . ഇന്ത്യൻ നായകൻ സുനിൽ ഛേത്രിയുടെ 100 - ാം രാജ്യാന്തര മത്സരമാണിത് . സെഞ്ച്വറിത്തിളക്കത്തിലേക്ക് ഇറങ്ങുന്ന നായകന് വിജയത്തിളക്കം നൽകാനാകും സഹതാരങ്ങളുടെയും സ്റ്റേഡിയത്തിൽ നിറഞ്ഞുകവിയുന്ന ആരാധകരുടെയും ശ്രമം .


ലാൻഡ്ലൈൻ ഉപയോക്താക്കൾക്ക് കിടിലൻ വാ ഗ്ദാനങ്ങളുമായി ബിഎസ്എൻഎൽ . ലാൻഡ് ലൈനിൽ നിന്ന് ഏത് നെറ്റ് വർക്കിലേയ്ക്കും ഞായറാഴ്ചകളിലും രാത്രിയും നൽകിവരുന്ന ഓഫറിന്റെ ചാർജ്ജാണ് ബിഎസ്എൻഎൽ 99ൽ നിന്ന് 49ആയി കുറച്ചത് . തിങ്കളാഴ്ചയാണ് ബിഎസ്എൻഎല്ലിന്റെ പ്രഖ്യാപനം . പുതിയ ഉപയോക്താക്കളെ ആകർഷിക്കുന്നതിന് വേണ്ടിയാണ് ബിഎസ്എൻഎല്ലിന്റെ നീക്കം . പുതിയ ഉപയോക്താക്കൾക്ക് വയർലെസ് സേവനങ്ങൾ ലഭ്യമാക്കുന്നതിന് വേണ്ടിയാണ് എക്സ്പീരിയൻസ് എൽഎൽ 49 എന്ന പേരിൽ ആറ് മാസത്തേയ്ക്കാണ് പ്രമോഷണൽ ഓഫർ നൽകുന്നത് . ബിഎസ്എൻഎൽ പുറത്തിറക്കിയ ഓഫറിലാണ് ഇക്കാര്യം വ്യക്തമാക്കുന്നത് . പുതിയ പ്ലാനിന് കീഴിൽ 49 രൂപയ്ക്ക് ആറ് മാസത്തേയ്ക്കാണ് ഓഫർ . ഇതിന് പുറമേ ആ പ്രദേശത്തെ ജനറൽ പ്ലാനും ഉപയോക്താക്കൾക്ക് ബാധകമാണ് . ബിഎസ്എൻഎൽ ഉപയോക്താക്കൾക്ക് രാത്രി 9 മുതൽ രാവിലെ ഏഴ് വരെ ഉപയോ ഗിക്കാവുന്നതാണ് ഓഫർ . റിയലൻസ് ജിയോയുടെ ഹാപ്പി ന്യൂ ഇയർ ഓഫറിന് പച്ചക്കൊടി ലഭിച്ചതോടെ കഴിഞ്ഞ ആഴ്ച ബിഎസ്എൻഎൽ 3ജി ഇന്റർനെറ്റ് ചാർജ്ജ് മൂന്നിലൊന്നായി കുറച്ചിരുന്നു . 36 ജിബി ലഭ്യമാക്കിക്കൊണ്ടുള്ള പ്രഖ്യാപനവും ബിഎസ്എൻഎൽ നടത്തിയിരുന്നു . രാജ്യത്ത് ഏറ്റവും കുറഞ്ഞ നിരക്കിൽ ലാൻഡ് ലൈൻ സേവനങ്ങൾ നൽകുന്നത് ബിഎസ്എൻഎൽ ആണെന്ന് ബിഎസ്എൻഎൽ ബോർഡ് ഡയറക്ടർ എൻകെ ഗുപ്ത പറഞ്ഞു . നിലവിൽ വിപണിയിൽ ലഭ്യമായിട്ടുള്ള ഡാറ്റ എസ്ടിവിയിൽ നാലിരട്ടി അധികമാണ് ബിഎസ്എൻഎൽ മുന്നോട്ടുവയ്ക്കുന്നത് . 291 രൂപയുടെ പ്ലാനിൽ 28 ദിവസത്തേയ്ക്ക് എട്ട് ജിബിയാണ് ബിഎസ്എൻഎല്ലിന്റെ പുതിയ പ്ലാനിൽ നൽകുന്നത് . 78 രൂപയ്ക്ക് രണ്ട് ജിബിയുമാണ് നൽകുന്നത് .


സിനിമാ മേഖലയിൽ ഇപ്പോൾ ബയോപിക്കുകളുടെ കാലമാണ് . പ്രത്യേകിച്ച് ബോളിവുഡിൽ . പല നടൻമാരും ജീവിത കഥകൾ തേടി നടക്കുന്ന തിരക്കിലാണ് . എന്നാൽ സ്വന്തം ജീവിതം വെള്ളിത്തിരയിൽ എത്തിക്കാനുള്ള തത്രപ്പാടിലാണ് സണ്ണിലിയോൺ . കരൺജീത് കൌർ എന്ന് പേരിട്ടിരിക്കുന്ന വെബ്ബ് സീരിസാണ് സണ്ണിയുടെ ജീവിതകഥ നിർമിക്കുന്നത് . അമേരിക്കൻ പോൺ സിനിമാ രംഗത്ത് നിന്നും ബോളിവുഡിന്റെ ലോകത്തേക്കുള്ള സണ്ണിയുടെ യാത്രയാണ് സീരിസിലൂടെ അനാവൃതമാക്കുന്നത് . " സീരിസിന് വേണ്ടി തന്റെ ജീവിതത്തിലെ പല അനുഭവങ്ങളിലൂടെയും വീണ്ടും കടന്ന് പോകേണ്ടി വന്നു . സീരിസിനായി അണിയറ പ്രവർത്തകർ തന്നെ സമീപിച്ചപ്പോൾ എളുപ്പമുള്ള കാര്യമായിരിക്കുമെന്നാണ് കരുതിയിരുന്നതെന്നും എന്നാൽ അങ്ങനെയല്ല സംഭവിച്ചതെന്നും " സണ്ണിലിയോൺ പറയുന്നു . " ചിത്രീകരണം ആരംഭിച്ചതോടെ താൻ വികാരഭരികയായെന്നും ജീവിതത്തിൽ മറക്കാൻ ആഗ്രഹിക്കുന്ന പല കാര്യങ്ങളും വീണ്ടും അവതരിപ്പിക്കണമെന്നും നടി പറഞ്ഞു . അത്തരത്തിലുള്ള ഒരു രംഗത്തിൽ താൻ പൊട്ടിക്കരഞ്ഞെന്നും പോയെന്നും താരം പറഞ്ഞു . തന്റെ മുന്നിൽ നിന്നുകൊണ്ട് അച്ഛൻ പൊട്ടിക്കരയുന്ന രംഗമായിരുന്നു അത് . ആ രംഗം വീണ്ടും ആവർത്തിച്ചപ്പോൾ തന്റെ നിയന്ത്രണം നഷ്ടമായെന്നും പൊട്ടിക്കരഞ്ഞ തന്നെ ഭർത്താവ് ഡാനിയലാണ് സമാധാനിപ്പിച്ചത് . തന്റെ മാതാപിതാക്കൾ മരിച്ചു . അതുകൊണ്ട് തന്നൈ വളരെയധികം വേദനയോടെയാണ് ആ രംഗം ചിത്രീകരിച്ചതെന്നും " സണ്ണി പറഞ്ഞു .


റെയിൽവെ ബജറ്റ് പരാജയപ്പെട്ട പരീക്ഷണമാണെന്നും റെയിൽവേയ്ക്കായി പ്രത്യേക ബജറ്റ് അവതരിപ്പിക്കുന്നത് അവസാനിപ്പിക്കണമെന്നും നീതി ആയോഗിന്റെ നിർദ്ദേശം . കേവലം പുതിയ പ്രഖ്യാപനങ്ങൾക്കായി മാത്രം റെയിൽ ബജറ്റ് മാറുന്നുവെന്നും പൊതു ബജറ്റുമായി ഇതിനെ സംയോജിപ്പിക്കണമെന്നുമാണു പ്രധാനമന്ത്രിക്കു നീതി ആയോഗിന്റെ ശുപാർശ . റെയിൽ ബജറ്റ് ആവശ്യമാണോ എന്നത് സംബന്ധിച്ചും റിപ്പോർട്ട് നൽകാൻ നീതി ആയോഗിനോടു പ്രധാനമന്ത്രി ആവശ്യപ്പെട്ടിരുന്നു . ബ്രട്ടീഷ് രീതി പിന്തുടർന്നുകൊണ്ടുള്ള റെയിൽ ബജറ്റ് അനാവശ്യമെന്നാണ് ഇതേപ്പറ്റി പഠിച്ച നീതി ആയോഗ് പ്രത്യേക സമിതി ശുപാർശ ചെയ്തിരിക്കുന്നത് . സാമ്പത്തിക വിദഗ്ദ്ധരായ വിവേക് ദിബ്രോയ് , കിഷോർ ദേശായി എന്നിവരാണു റിപ്പോർട്ട് തയ്യാറാക്കിയത് . ഭരണഘടന അനുസരിച്ച് റെയിൽ ബജറ്റ് അവതരിപ്പിക്കുക എന്നതു നിർബന്ധിതമല്ലെന്നും റെയിൽവെയുടെ അടിസ്ഥാന പ്രശ്നങ്ങൾക്കു പരിഹാരം കാണാതെ ബജറ്റ് കേവലം പ്രഖ്യാപനങ്ങൾക്കു മാത്രം പ്രാധാന്യം നൽകുന്നുവെന്നും റിപ്പോർട്ടിൽ ചൂണ്ടികാട്ടുന്നു . റെയിൽവെയുടെ വാർഷിക റിപ്പോർട്ടും , വാർഷിക പദ്ധതികളും , നയ പ്രഖ്യാപനവും എല്ലാം പൊതു ബജറ്റിൽ ഉൾക്കൊള്ളിക്കാവുന്നതാണെന്നും നിർദ്ദേശമുണ്ട് . ധന കാര്യ മന്ത്രാലയവുമായും റെയിൽവെ ബോർഡുമായും റിപ്പോർട്ട് ചർച്ച ചെയ്തതിനു ശേഷമാകും കേന്ദ്ര സർക്കാർ അന്തിമ തീരുമാനം കൈകൊള്ളുക . റെയിൽ ബജറ്റ് നിർത്തലാക്കുന്നതിൽ റെയിൽ മന്ത്രാലയത്തിൽ ഉന്നത ഉദ്യോഗസ്ഥരുടെ ഭാഗത്തു നിന്നും എതിർപ്പു ശക്തമാണ് . റെയിൽവെ മേഖലയുടെ പരിഷ്ക്കരണം സംബന്ധിച്ച് വിവേക് ദിബ്രോയ് സമിതി കേന്ദ്ര സർക്കാരിനു നൽകിയ മറ്റൊരു റിപ്പോർട്ടിലും റെയിൽ ബജറ്റ് അനാവശ്യമെന്ന് ചൂണ്ടികാട്ടിയിരുന്നു .


അമേരിക്കൻ പ്രസിഡണ്ട് തെരഞ്ഞെടുപ്പും നോട്ട് പ്രതിസന്ധിയും കാരണം വൻ തിരിച്ചടി നേരിട്ട സ്വർണവിപണി ഉണരുന്നു . കഴിഞ്ഞ മാസത്തെ തളർച്ചയിൽ നിന്നും കരകയറിയ സ്വർണത്തിന്റെ വില ഓരോ ദിവസവും ഉയരുകയാണ് . പവന് 22,000 രൂപയാണ് നിലവിലെ വില . കഴിഞ്ഞ മാസം സ്വർണം പവന് 20,480 രൂപ വരെ വില ഇടിഞ്ഞിരുന്നു . ഈ മാസം തുടക്കത്തോടെ സ്വർണവിലയിൽ വർധനവ് രേഖപ്പെടുത്താൻ തുടങ്ങി . ജനുവരി ഒന്നിലെ സ്വർണവില 21,160 രൂപയായിരുന്നു . ഇതാണ് 840 രൂപ വർധിച്ച് 22,000ത്തിലെത്തിയിരിക്കുന്നത് . വിവാഹ സീസണായതിനാൽ ആഭ്യന്തര വിപണിയിൽ സ്വർണത്തിന് ആവശ്യക്കാർ ഏറിയിട്ടുണ്ട് . മാത്രമല്ല നോട്ട് നിരോധനത്തിന്റെ പ്രതിഫലനങ്ങളുടെ കാഠിന്യം കുറഞ്ഞുവരുന്നതും സ്വർണവിലയെ സഹായിച്ചു . വിദേശ വിപണിയിലെ വിലക്കയറ്റമാണ് ആഭ്യന്തര സ്വർണവിപണിയ്ക്കും മുന്നേറ്റമുണ്ടാക്കിയിരിക്കുന്നത് . രണ്ട് ദിവസത്തിന് ശേഷം അമേരിക്കൻ പ്രസിഡണ്ടായി ഡൊണാൾഡ് ട്രംപ് സ്ഥാനമേറ്റെടുക്കാൻ പോകുന്നതാണ് ആഗോളവിപണിയിലെ വിലക്കയറ്റത്തിനുള്ള പ്രധാന കാരണം . ട്രംപ് ഭരണം തുടങ്ങുന്നതോടെ ആഗോള സാമ്പത്തിക രംഗം പിന്നോട്ടടി നേരിട്ടേക്കാം എന്ന ആശങ്കയിലാണ് സ്വർണത്തിനടക്കം ഇപ്പോൾ വില കൂടുന്നത് .


നല്ല ഘട്ടത്തിലൂടെ പോകുകയും എന്നെ കുറിച്ച് നല്ലത് പറയുകയും ചെയ്യുന്നതിൽ സന്തോഷവാനാണ് . സംവിധായകരായ ശക്തി സൌന്ദർ രാജൻ ( ടിക് ടിക് ടാക് ) , കാർത്തിക് തങ്കവേൽ ( അടങ്ക മറു ) എന്നിവർ എന്നിൽ അർപ്പിച്ച വിശ്വാസത്തിനാണ് ഞാൻ ആദ്യം നന്ദി പറയുന്നത് . രാജ്യത്തെ ഏത് സൂപ്പർസ്റ്റാറും ആഗ്രഹിക്കുന്ന സിനിമകളാണ് അത് . അവർ എന്നെ നായകനാക്കിയതിൽ നന്ദി . സിനിമകളുടെ വിജയം വലിയ ഉത്തരവാദിത്തം കൂടിയാണ് . അടുത്ത സിനിമയും മികച്ചതായിരിക്കണമെല്ലോ ജയം രവി പറയുന്നു . ആദ്യന്തം ജിജ്ഞാസ ഭരിതമായ ആക്ഷൻ ത്രില്ലറായിട്ടാണ് ' അടങ്ക മറു ' ഒരുക്കിയിരിക്കുന്നത് . സ്റ്റണ്ട് ശിവയാണ് സംഘട്ടന രംഗങ്ങൾ ഒരുക്കിയിരിക്കുന്നത് . റാഷി ഖന്നയാണ് നായിക . പൊൻവണ്ണൻ , ബാബു ആന്റണി , സമ്പത്ത് രാജ് , മുനിഷ് കാന്ത് , അഴകം പെരുമാൾ , മീരാ വാസുദേവൻ എന്നിവരാണ് മറ്റു പ്രധാന താരങ്ങൾ . സത്യൻ സൂര്യൻ ഛായാഗ്രഹണവും , സാം സി എസ് സംഗീത സംവിധാനവും നിർവഹിച്ചിരിക്കുന്നു .


ആപ്പിൾ ഐഫോൺ 8 ഉം ഐഫോൺ 8 പ്ലസും സെപ്തംബർ 29 ന് ഇന്ത്യൻ വിപണിയിൽ എത്തും . ലോകത്ത് ഈ ഫോണുകൾ രണ്ടാം ഘട്ടത്തിൽ പുറത്തിറക്കുന്ന രാജ്യങ്ങളിലാണ് ഇന്ത്യയും ഉൾപ്പെട്ടത് . ആദ്യ ഘട്ട വിൽപ്പന ആരംഭിക്കുന്നത് സെപ്റ്റംബർ 22 നാണ് . ആപ്പിൾ ഐഫോൺ 8 ന്റെ ഇന്ത്യയിലെ വില 64,000 രൂപയിൽ ആരംഭിക്കുമെന്നാണ് കരുതുന്നത് . 64 ജിബി സ്റ്റോറേജുള്ള വിഭാഗത്തിനാണ് ഈ വില നൽകേണ്ടി വരിക . 256 ജിബി സ്റ്റോറേജ് കപ്പാസിറ്റിയുള്ള ഐഫോൺ 8 നായി 77,000 രൂപ നൽകേണ്ടി വരും . അതേസമയം 64 ജിബി സ്റ്റോറേജ് ഉള്ള ആപ്പിളിന്റെ ഐഫോൺ 8 പ്ലസിന് 73000 രൂപയാണ് വില . ഇതേ ഫോണിന്റെ 256 ജിബി ശേഷിയുള്ള വിഭാഗത്തിന് 86,000 രൂപയാണ് നൽകേണ്ടി വരിക . മുൻവർഷങ്ങളിലെ പോലെ 32 ജിബി സ്റ്റോറേജ് ഉള്ള ഫോണുകൾ ഇത്തവണ പുറത്തിറക്കിയിട്ടില്ല . അതേസമയം ആപ്പിൾ ഐഫോൺ X ( പത്ത് ) ന്റെ 64 ജിബി ഫോണിന് 89,000 രൂപയാണ് ഇന്ത്യൻ വിപണിയിലെ പ്രതീക്ഷിക്കുന്ന വില . 256 ജിബി ഫോണിന് അതേസമയം 1,02,000 രൂപ നൽകണം . ആപ്പിൾ ഐഫോൺ പത്തിന്റെ ഔദ്യോഗിക വിപണനം ഈ വർഷം നവംബർ മൂന്നിനാണ് ആരംഭിക്കുക . ലെതറിലും സിലിക്കണിലും നിർമ്മിച്ച ഈ ഫോണുകൾക്കായുള്ള ആപ്പിളിന്റെ തന്നെ കവറുകൾക്ക് 3100 മുതലാണ് വില . ഐഫോൺ 8 സീരീസിന്റെ പുറംചട്ട ഗ്ലാസിലും അലുമിനിയത്തിലുമാണ് തയാറാക്കിയിരിക്കുന്നത് . സിൽവർ , സ്പേസ് ഗ്രേ എന്നിവയ്ക്ക് പുറമേ ന്യൂ ഗോൾഡ് ഫിനിഷ് നിറങ്ങളിലാണ് ഫോണുകൾ ഡിസൈൻ ചെയ്തിരിക്കുന്നത് . ഇതേ നിറത്തിലുള്ള പുറംകവറുകളും ആപ്പിൾ തയാറാക്കിയിട്ടുണ്ട് . അവയ്ക്ക് 4700 രൂപ മുതലാണ് വില . ഐഫോൺ 8 പ്ലസിൽ മാത്രമാണ് ഡ്യൂവൽ ക്യാമറയുളളത് . ഐഫോൺ 8ന് 12 എംപി റിയർ ക്യാമറയാണുളളത് . പോർട്രയിറ്റ് ലൈറ്റിംഗ് മോഡിന്റെ ബീറ്റ പതിപ്പിലാണ് ഡ്യുവൽ ക്യാമറ വരുന്നത് . പോർട്രയിറ്റ് മോഡിൽ മികച്ച അനുഭവമായിരിക്കും ഇതെന്ന് ആപ്പിൾ വാഗ്ദാനം ചെയ്യുന്നു . എഫക്ടുകൾ തെരഞ്ഞെടുക്കാൻ പുതിയ ഓപ്ഷനും നൽകിയിട്ടുണ്ട് . ഫിൽട്ടറുകൾ അല്ലാതെ പ്രസ്തുത സമയത്ത് വെളിച്ചതെ അടിസ്ഥാനപ്പെടുത്തിയാണ് എഫക്ട് സാധ്യമാവുക .


ചാംപ്യൻസ് ലീഗിൽ നിലവിലെ ജേതാക്കളായ റയൽ മാഡ്രിഡിനെ ഒന്നിനെതിരെ മൂന്ന് ഗോളിന് ടോട്ടൺഹാം തകർത്തു . ഇതോടെ റയലിനെ പിന്തള്ളി ടോട്ടൻഹാം ഗ്രൂപ്പിൽ ഒന്നാം സ്ഥാനത്തെത്തി . ജയത്തോടെ ടോട്ടൻഹാം നോക്കൌട്ട് ഘട്ടത്തിലേക്കുള്ള പ്രവേശനം ഉറപ്പാക്കി . മറ്റൊരു മത്സരത്തിൽ ലിവർപൂൾ മാരിബോറിനെയും മാഞ്ചസ്റ്റർ സിറ്റി നാപ്പോളിയേും തോൽപ്പിച്ചു . എതിരില്ലാത്ത മൂന്ന് ഗോളിനാണ് ലിവർപൂൾ മാരിബോറിനെ തകർത്തത് . ജയത്തോടെ ലിവർപൂൾ നോക്കൌട്ട് സാധ്യതകൾ വർദ്ധിപ്പിച്ചു . രണ്ടിനെതിരെ നാലു ഗോളുകൾക്കാണ് മാഞ്ചസ്റ്റർ സിറ്റി നാപ്പോളിയെ തോൽപ്പിച്ചത് . ജയത്തോടെ സിറ്റി പോയിന്റ് പട്ടികയിലെ ഒന്നാം സ്ഥാനം അരക്കിട്ടുറപ്പിച്ചെങ്കിൽ തോൽവി നാപ്പോളിയുടെ നില പരുങ്ങലിലാക്കി . മത്സരത്തിൽ ഗോൾ നേടിയതോടെ സെർജിയോ അഗ്യൂറോ മാഞ്ചസ്റ്റർ സിറ്റിക്ക് വേണ്ടി ഏറ്റവും അധികം ഗോൾ നേടുന്ന താരമായി മാറി . 178 ഗോളുകളാണ് അഗ്യൂറോ ഇതുവരെ നേടിയത് .


പാൻകാർഡിൽ ഇനി പിതാവിൻറെ പേര് നിർബന്ധമാക്കില്ല . ഇതിൻറെ ഭാഗമായ ആദായനികുതി നിയമത്തിലെ 114 റൂൾ തിരുത്താനുള്ള കരട് തയ്യാറായി . സിംഗിൾ പാരേൻറായിട്ടുള്ളവർക്ക് പാൻ കാർഡിന് അപേക്ഷിക്കാൻ ബുദ്ധിമുട്ടാണ് എന്ന് കാണിച്ച് നിരവധി പരാതികൾ ആദായനികുതി വകുപ്പിന് ലഭിക്കുന്ന സാഹചര്യം പരിഗണിച്ചാണ് മാറ്റം . 1962 ലെ ആദായ നികുതി നിയമത്തിലെ 114 റൂൾ അനുസരിച്ച് പെർമെനൻറ് അക്കൌണ്ട് നമ്പർ ( പാൻ ) ലഭിക്കാൻ ഫോം 49എ , 49എഎ ഫോം വഴി അപേക്ഷ നൽകണം . ഇതിനാൽ തന്നെ പുതിയ പാൻ ലഭിക്കാൻ അച്ഛൻറെ പേര് നിർബന്ധമാണ് . ഇതിന് ഒപ്പം തന്നെ പാൻ ലഭിക്കാനുള്ള അപേക്ഷ നൽകേണ്ട സമയപരിധിയിലും വലിയ മാറ്റങ്ങൾ വന്നിട്ടുണ്ട് . പുതിയ ആദായനികുതി റൂളിലെ മാറ്റങ്ങൾ സെപ്തംബർ 17ന് ധനകാര്യ മന്ത്രാലയത്തിന് കൈമാറും . അടുത്ത സാമ്പത്തിക വർഷത്തോടെ ഈ മാറ്റങ്ങൾ നിലവിൽ വന്നേക്കും .


വിവാഹം കഴിഞ്ഞ് രണ്ടാഴ്ച പിന്നിട്ടിട്ടും ബോളിവുഡ് താരം പ്രിയങ്കയുടെയും നിക്ക് ജൊനാസിന്റെയും ആഘോഷങ്ങൾ അവസാനിക്കുന്നില്ല . സിനിമയിലെ സുഹൃത്തുക്കൾക്കായി വ്യാഴാഴ്ച മുംബൈയിൽ ഒരു വിവാഹ വിരുന്ന് സംഘടിപ്പിച്ചിരുന്നു . പ്രിയങ്ക - നിക്ക് വിവാഹവുമായി ബന്ധപ്പെട്ട് നടത്തുന്ന മൂന്നാമത്തെ വിരുന്നാണ് മുംബൈയിൽ സംഘടിപ്പിച്ചത് . സുഹൃത്തുക്കൾക്കായി സംഗീത - നൃത്ത നിശയായിരുന്നു നിക്കും പ്രിയങ്കയും ഒരുക്കിയത് . ബാജ്റാവു മസ്താനിയിലെ പ്രശസ്തമായ ഗാനത്തിന് പ്രിയങ്കയ്ക്കൊപ്പം ദീപിക പദുക്കോൺ ചുവടുവയ്ക്കുന്ന വീഡിയോ ഇതിനോടകം തന്നെ ആരാധകർ ഏറ്റെടുത്തു കഴിഞ്ഞു . പ്രിയങ്കയോടൊപ്പം നൃത്തം ചെയ്യുന്ന വീഡിയോ ദീപിക തന്നെയാണ് സാമൂഹ്യ മാധ്യമങ്ങളിൽ പങ്കുവച്ചത് . മുംബൈയിലെ താജ് ഹോട്ടലിൽ വച്ചായിരുന്നു വിരുന്ന് . അബു ജാനി സന്ദീപ് ഖോസ്ല ഡിസൈൻ ചെയ്ത വെള്ള നിറമുള്ള ലഹങ്കയിൽ വളരെ സുന്ദരിയായാണ് പ്രിയങ്ക എത്തിയത് . താരത്തിന്റെ വസ്ത്രത്തിന് ഇണങ്ങിയ സ്യൂട്ട് ആണ് നിക്ക് ധരിച്ചിരുന്നത് . രൺവീർ സിങ് , ദീപിക പദുക്കോൺ , അനുഷ്ക ശർമ , കത്രീന കെയ്ഫ് , സാറ അലിഖാൻ , വിദ്യാബാലൻ , കജോൾ , രവീണ ടെന്റൺ , ബോബി ഡിയോൾ , അനിൽ കപൂർ , ഹേമ മാലിനി , അമീഷ പട്ടേൽ , സഞ്ജയ് ലീല ബൻസാലി തുടങ്ങിയ ബോളിവുഡ് താരങ്ങൾ പങ്കെടുത്ത അതിഗംഭീര വിരുന്നയാരിന്നു ഇന്നലെ കഴിഞ്ഞത് . അടുത്ത ബന്ധുക്കൾക്കും സുഹൃത്തുക്കൾക്കും മാത്രമായി ഇരുവരും ഇതിന് മുമ്പും മുംബൈയിൽ ഒരു വിവാഹ വിരുന്നു സംഘടിപ്പിച്ചിരുന്നു . സബ്യാസാചി ഡിസൈനിൽ ഒരുങ്ങിയ നീല ലെഹങ്കയിൽ പൂർണ്ണമായും ഇന്ത്യൻ വധുവായാണ് വിരുന്നിൽ പ്രിയങ്ക എത്തിയത് . സബ്യാസാചി കളക്ഷനിൽ നിന്നുളള വസ്ത്രത്തിന് ഇണങ്ങിയ ആഭരണങ്ങളാണ് താരം അണിഞ്ഞത് . നെറ്റിയിൽ സിന്ദൂരമണിഞ്ഞ് നിറചിരിയോടെ എത്തിയ പ്രിയങ്കയുടെ ചിത്രങ്ങളും ആരാധകർ ഇരുകൈയ്യും നീട്ടിയാണ് സ്വീകരിച്ചത് . ജോധ്പൂരിലെ ഉമൈദ് ഭവൻ കൊട്ടാരത്തിൽ വച്ച് രണ്ട് ദിവസങ്ങളിലായാണ് വിവാഹം നടന്നത് . ഡിസംബർ ഒന്നിന് ക്രിസ്തീയ ആചാരപ്രകാരവും രണ്ടിന് ഹിന്ദുമത ആചാരപ്രകാരവുമായിരുന്നു വിവാഹം . ക്രിസ്തീയ ആചാരപ്രകാരമുള്ള വിവാഹത്തിന് നിക്കിന്റെ അച്ഛൻ പോൾ കെവിൻ ജോനാസായിരുന്നു കാർമികത്വം നൽകിയത് . ദില്ലിയിലെ താജ് പാലസ്സിൽ ഡിസംബർ നാലിന് നടന്ന വിവാഹ സൽക്കാരത്തിൽ പ്രധാനമന്ത്രി നരേന്ദ്ര മോദി പങ്കെടുത്തിരുന്നു .


അടുത്തു തന്നെ തിയേറ്ററുകളിൽ എത്തുന്ന ' ഒരു മലയാളം കളർ പടം ' ത്തിലെ " സ പ സ ഗോവിന്ദാ " എന്ന ഗാനത്തിൻറെ മേക്കിങ് വിഡിയോ റിലീസ് ചെയ്തു . മുരളീധരൻ പട്ടാന്നൂർ രചിച്ച വരികളിൽ മലയാള സിനിമാ നായികമാരുടെ പേരുകൾ വളരെ രസകരമായി കോർത്തിണക്കുന്നു എന്ന പ്രത്യേകത കൂടി ഈ ഗാനത്തിനുണ്ട് . ചിത്രത്തിൻറെ സംഗീത സംവിധായകൻ മിഥുൻ ഈശ്വറും നിത്യാ ബാലഗോപാലും ചേർന്നാണ് ആലാപനം . അജിത് നമ്പ്യാർ കഥയെഴുതി സംവിധാനം നിർവഹിക്കുന്ന ' ഒരു മലയാളം കളർ പടം ' , സിനിമാ നിർമ്മാണ മേഖലയിലെ ഏറ്റവും നൂതന സാങ്കേതിക വിദ്യയായ ഡിജിറ്റൽ ഇൻറർമീഡിയേറ്റിൻറെ ബേസ് ലൈറ്റ് കളർഗ്രേഡിങ് എന്ന ടെക്നോളജി ഉപയോഗിച്ച് തിരുവനന്തപുരത്തെ ചിത്രാജ്ഞലി സ്റ്റുഡിയോയിൽ നിന്നു പുറത്തിറങ്ങുന്ന ആദ്യ ചിത്രമാണ് . പുതുമുഖം മനു ഭദ്രൻ , പഴയകാല നടൻ ജോസ് , കേരള സംസ്ഥാന ചലച്ചിത്ര പുരസ്കാരം നേടിയ അഞ്ജലി ഉപാസന എന്നിവരും ശിൽപ്പ ജോസ് , മുരുകൻ , രജിത , ടീന , ലിൻസ് തോമസ് , യുവൻ ജോൺ തുടങ്ങിയവരുമാണ് ചിത്രത്തിൽ അഭിനയിക്കുന്നത് . ഛായാഗ്രഹണം ടി ഡി ശ്രീനിവാസും മിംഗിൾ മോഹനും ചിത്രസംയോജനം ഹരി രാജാക്കാടുമാണ് നിർവഹിച്ചിരിക്കുന്നത് . ബീമാ പ്രോഡക്ഷസിൻറെ ബാനറിൽ സഞ്ജു എസ് സാഹിബാണ് ' ഒരു മലയാളം കളർ പടം ' നിർമ്മിച്ചിട്ടുള്ളത് . ചിത്രത്തിൻറെ ഓഡിയോലോഞ്ച് ടീസറിന് ലഭിച്ച സ്വീകാര്യതയാണ് ഒരു മേയ്ക്കിംഗ് വീഡിയോ ഇറക്കാൻ അണിയറക്കാരെ പ്രേരിപ്പിച്ചത് .


വ്യജ സന്ദേശങ്ങൾ പ്രചരിപ്പിക്കുന്നത് കർശനമായി തടയുമെന്ന് വാട്ട്സ്ആപ്പ് . വ്യാജപ്രചരണങ്ങൾ തടയണമെന്ന കേന്ദ്രസർക്കാരിൻറെ നിർദ്ദേശത്തിനാണ് കമ്പനിയുടെ മറുപടി . ആൾക്കൂട്ട ആക്രമണങ്ങൾ കൂടുന്ന സാഹചര്യത്തിലാണ് കേന്ദ്രം വാട്ട്സ്ആപ്പിന് നോട്ടീസയച്ചത് . വ്യാജപ്രചരണം തടഞ്ഞില്ലെങ്കിൽ കർശന നടപടി എന്നായിരുന്നു കേന്ദ്രസർക്കാരിൻറെ മുന്നറിയിപ്പ് . അക്രമങ്ങൾ ഞെട്ടലുണ്ടാക്കിയെന്ന് വാട്ട്സ്ആപ്പ് മറുപടിയിൽ പറഞ്ഞു . സുരക്ഷാ മാനദണ്ഡങ്ങളും വിശദീകരിച്ചാണ് വാട്ട്സ്ആപ്പ് അധികൃതരുടെ മറുപടി . ഗ്രൂപ്പ് ചാറ്റുകൾക്ക് കർശന നിരീക്ഷണം ഏർപ്പെടുത്തി . അഡ്മിനുകൾക്ക് കൂടുതൽ അധികാരവും ഉത്തരവാദിത്വവും നൽകും . ഫോർവേഡ് സന്ദേശങ്ങൾ സൂചിപ്പിക്കുന്നതിന് പ്രത്യേകം ഫീച്ചർ ഏർപ്പെടുത്തും . സ്വകാര്യത സംരക്ഷിക്കാനുള്ള എൻക്രിപ്റ്റഡ് സംവിധാനം സന്ദേശങ്ങൾ പരിശോധിക്കുന്നതിന് തടസ്സമാണെന്നും വാട്ട്സ്ആപ്പ് കേന്ദ്രത്തോട് വിശദീകരിക്കുന്നു . വ്യാജവാർത്തകൾ തടയാൻ സർക്കാരും സാങ്കേതിക കമ്പനികളും , സമൂഹവും ഒന്നിച്ച് പ്രവർത്തിക്കണമെന്നും വാട്ട്സ്ആപ്പ് അധികൃതർ വ്യക്കമാക്കി . അടുത്തിടെ 17 ജീവനുകളാണ് വാട്ട്സ്ആപ്പ് വഴിയുള്ള വ്യാജപ്രചരണം കവർന്നത് . കുട്ടികളെ തട്ടിപ്പോകുന്നതായുള്ള വാട്ട്സ്ആപ്പ് സന്ദേശങ്ങളുടെ പേരിൽ മഹാരാഷ്ട്രയിൽ ജൂലൈ 1ന് അഞ്ച് പേരെയാണ് ആൾക്കൂട്ടം തല്ലിക്കൊന്നതോടെയാണ് കേന്ദ്രം ഇടപെട്ടത് .


' വിശ്വരൂപ ' ത്തിലെ ' ഉന്നെ കാണാത് നാൻ ' എന്നാരംഭിക്കുന്ന പാട്ട് പാടി സോഷ്യൽ മീഡിയയിൽ കഴിഞ്ഞ ദിവസങ്ങളിൽ തരംഗം സൃഷ്ടിച്ച രാകേഷ് ഉണ്ണിക്ക് സ്വപ്നസാഫല്യം . സുഹൃത്ത് ഷൂട്ട് ചെയ്ത വീഡിയോ കണ്ട് നേരത്തെ കമൽ ഹാസനും ശങ്കർ മഹാദേവനും ഗോപി സുന്ദറുമൊക്കെ രാകേഷിനെ നേരിട്ട് വിളിച്ചിരുന്നു . ഇപ്പോഴിതാ ഫേസ്ബുക്കിൽ വൈറലായ അതേഗാനം കമൽഹാസന് മുന്നിൽ നേരിട്ട് പാടിയിരിക്കുകയാണ് രാകേഷ് . ഇതിൻറെ വീഡിയോയാണ് സോഷ്യൽ മീഡിയാ പ്ലാറ്റ്ഫോമുകളിൽ ഇപ്പോൾ പ്രചരിക്കുന്നത് . തടിപ്പണിക്കാരനാണ് മാവേലിക്കര നൂറനാട് സ്വദേശിയായ രാകേഷ് ഉണ്ണി . കഴിഞ്ഞ ഒരു മഴദിവസം പണി തടസ്സപ്പെട്ട ഇടവേളയിൽ സുഹൃത്തുക്കളുടെ ആവശ്യപ്രകാരം പാടിയ പാട്ടാണ് ഫേസ്ബുക്കിലൂടെ ആയിരങ്ങൾ കണ്ടത് . സുഹൃത്ത് മൊബൈലിൽ ചിത്രീകരിച്ച വീഡിയോ സുഹൃത്തിൻറെ സഹോദരി ഫേസ്ബുക്കിൽ അപ്ലോഡ് ചെയ്യുകയായിരുന്നു . ശങ്കർ മഹാദേവനാണ് രാകേഷിനെ വിളിച്ച് കമൽഹാസൻ വിളിക്കുമെന്ന് അറിയിച്ചത് . ആദ്യം ഫോണിലും പിന്നീട് നേരിട്ടും രാകേഷിൻറെ പാട്ട് കമൽ കേട്ടു . അഭിനന്ദിക്കുകയും ചെയ്തു .


പൌരത്വം നൽകിയ ആദ്യ വനിതാ റോബോർട്ടിൻറെ തല സൌദി അറുത്തുവെന്ന വാർത്ത വ്യാജം . ആദ്യ വനിതാ റോബോർട്ട് പൌരയെ സൌദി തലയറുത്തു എന്ന തരത്തിലായിരുന്നു വാർത്തകൾ പ്രചരിച്ചിരുന്നത് . റിയാദിലെ പൊതുമൈതാനിയിൽ സോഫിയയുടെ തലയറുത്തതോടെ സൌദിയിലെ റോബോർട്ട് പൌരന്മാരുടെ എണ്ണം പൂജ്യമായി എന്നായിരുന്നു ചില മാധ്യമങ്ങൾ റിപ്പോർട്ടു ചെയ്തിരുന്നത് . ഇത്തരത്തിൽ മാധ്യമങ്ങൾ വാർത്ത പ്രചരിപ്പിച്ചതോടെ സോഷ്യൽ മീഡിയകളിലൂം ഈ വാർത്ത വ്യാപകമായി പ്രചരിച്ചു തുടങ്ങി . എന്നാൽ വാർത്ത വ്യാജമാണെന്നാണ് ദേശീയ മാധ്യമങ്ങൾ റിപ്പോർട്ടു ചെയ്യുന്നത് . 2017 ഒകേ്ടാബർ 26നാണ് സോഫിയ എന്ന റോബോർട്ടിന് സൌദി പൌരത്വം നൽകിയത് . ആർട്ടിഫിഷ്യൻ ഇൻറലിജൻസിൽ ( നിർമിത ബുദ്ധി ) പ്രവർത്തിക്കുന്ന യന്ത്ര മനുഷ്യനാണ് സോഫിയ . ചോദ്യങ്ങൾക്ക് മറുപടി നൽകാനും സംസാരത്തിനനുസരിച്ച് മുഖഭാവങ്ങളിൽ മാറ്റം വരുത്താനും സോഫിയക്കു കഴിയും . റിയാദിൽ നടന്ന ഫ്യൂച്ചർ ഇൻവെസ്റ്റ്മെന്റ് ഇനീഷ്യേറ്റീവ് സമ്മേളനത്തിൽ സോഫിയയെ അവതരിപ്പിച്ചത് . ഈ യന്ത്രമനുഷ്യൻറെ ലൈവ് അഭിമുഖവും ഉണ്ടായിരുന്നു . സൌദി പരത്വം ലഭിച്ചതിൽ അഭിമാനമുണ്ടെന്നും ലോകത്ത് ആദ്യമായി ഒരു റോബോട്ടിന് പൌരത്വം നൽകി അംഗീകരിച്ചത് ചരിത്രപരമാണെന്നും സോഫിയ പ്രതികരിച്ചിരുന്നു . ഭാവിയിൽ ഐഎ സാങ്കേതികതയുടെ പ്രധാന്യം വ്യക്തമാക്കാനാണ് പുതിയ നീക്കം എന്നാണ് സൌദി പറയുന്നത് .


റിപബ്ലിക് ഡേയ്ക്ക് പുത്തൻ ഓഫറുമായി സ്പൈസ് ജെറ്റ് . ഇത്തവണ ആഭ്യന്തര - അന്താരാഷ്ട്ര യാത്രകൾ സ്പൈസ് ജെറ്റിനൊപ്പം തിരഞ്ഞെടുക്കൂ . ആഭ്യന്തര യാത്രാ നിരക്കുകൾ 826 രൂപ മുതലാണ് ഓഫർ ആരംഭിക്കുന്നത് . അന്താരാഷ്ട്ര യാത്രകൾ 3026 രൂപ മുതലും . ജനുവരി 27 അർധരാത്രി മുതലാണ് ബുക്കിങ് ആരംഭിക്കുന്നത് . മൂന്ന് ദിവസത്തേക്ക് മാത്രമാണ് ബുക്കിങ് സൌകര്യം ഒരുക്കിയിരിക്കുന്നത് . ഫെബ്രുവരി 1 മുതൽ ഏപ്രിൽ 12 വരെയാണ് ഓഫർ ടിക്കറ്റിൽ യാത്ര ചെയ്യാൻ കഴിയുക . ആദ്യം ബുക്കിങ് ചെയ്യുന്നവർക്കാകും ടിക്കറ്റുകൾ ലഭിക്കുക . ഫ്ളൈറ്റുകളിൽ കുറച്ച് സീറ്റുകൾ മാത്രമാണ് ഇതിന് വേണ്ടി ഒരുക്കിയിരിക്കുന്നത് . ഓഫർ പ്രകാരം ബുക്ക് ചെയ്യുന്ന ടിക്കറ്റുകളുടെ തുക തിരികെ ലഭിക്കില്ലെന്ന് അധികൃതർ അറിയിച്ചു . www . spicejet . com എന്നതിലൂടെയും സ്പൈസ് ജെറ്റിന്റെ മൊബൈൽ ആപ്ലിക്കേഷൻ വഴിയും ട്രാവലിങ് ഏജൻസിയിലൂടെയും ടിക്കറ്റുകൾ ബുക്ക് ചെയ്യാവുന്നതാണ് .


ആപ്പിളിൻറെ ഏറ്റവും പുതിയ ഐ ഫോൺ എക്സ് ആർ വിൽപ്പന വെള്ളിയാഴ്ച്ച ആരംഭിച്ചു . 76 , 900 രൂപയിലാണ് വിൽപ്പന വില . ഇപ്പോൾ മുൻകൂർ ബുക്കിങ് മാത്രമാണ് ആരംഭിച്ചിരിക്കുന്നത് . എന്നാൽ , ഒക്ടോബർ 26 മുതൽ ആപ്പിളിൻറെ അംഗീകൃത വിൽപ്പന കേന്ദ്രങ്ങളിൽ നിന്ന് നിങ്ങൾക്ക് നേരിട്ട് ഫോൺ വാങ്ങുകയും ചെയ്യാം . കറുപ്പ് , വെളള , നീല , മഞ്ഞ കോറൽ നിറങ്ങളിൽ ഐ ഫോൺ ലഭ്യമാകും . 64 ജിബി , 128 ജിബി , 256 ജിബി എന്നീ മോഡലുകൾ ഇഷ്ടനുസരണം ഉപഭോക്താക്കൾക്ക് തിരഞ്ഞെടുക്കാം . എൽസിഡി സ്ക്രീനോടുകൂടിയെത്തുന്ന പുതിയ ഐ ഫോണിന് അലൂമിനിയം ഫിനിഷും നൽകിയിട്ടുണ്ട് . 6 . 1 " ഡിസ്പ്ലെയിലാണ് ഫോൺ ഉപഭോക്താക്കളിലേക്കെത്തുക .


കാടിറങ്ങിയ മുരുകൻ മുംബൈയിലുമെത്തി . ഷൂട്ടിംഗ്തിരക്കുകൾക്ക് ചെറിയൊരു ബ്രേക്കിട്ട് സുഹൃത്തുക്കളെ കാണാനെത്തിയ ലാലിന്റെ മുഖത്ത് കളിതമാശ . കൂട്ടുകാർക്കായി ഒരുക്കിയ പ്രത്യേക ഷോയിൽ വെള്ളിത്തിരയിലെ പുലിയിറക്കം ലാലും ആസ്വദിച്ചു . കേരളത്തിൽ റെക്കോർഡുകൾ ഭേദിച്ച് തകർത്തോടുന്ന പടം ഇനി കടലുകടക്കും . നാൽപതോളം സുഹൃത്തുക്കൾ പ്രദർശനത്തിന് എത്തി . സിനിമയിലെ തകർപ്പൻ ഇടി രംഗങ്ങളാണ് എല്ലാവർക്കും ഇഷ്ടമായത് . നടിമാരായ ഇഷാ തൽവാർ , നദിയ മൊയ്തു , ഏഷ്യാനെറ്റ് എംഡി കെ മാധവൻ , സ്റ്റീഫൻ ദേവസി തുടങ്ങി സിനിമാ സാംസ്കാരിക ബിസിനസ് മേഖലകളിലെ പ്രമുഖരും പടംകാണാനുണ്ടായിരുന്നു . പീറ്റർ ഹെയിൻ ഒരുക്കിയ , ഹോളിവുഡ് ചിത്രങ്ങളോട് കിടപിടിക്കുന്ന ആക്ഷൻ സീക്വൻസുകളാണ് പുലിമുരുകന്റെ ഹൈലൈറ്റ് .


ഏകദിനത്തിൽ ട്രിപ്പിൾ സെഞ്ചുറി നേടാൻ ശ്രമിക്കുമെന്ന് ഇന്ത്യൻ താരം രോഹിത് ശർമ്മ . ആരാധകർ ചോദിക്കുന്നു എപ്പോളാണ് 300 റൺസ് നേടുന്നതെന്ന് . ട്രിപ്പിൾ സെഞ്ചുറി നേടുന്നത് ഭക്ഷണം കഴിക്കുന്നതും പോലെ അനായാസ കാര്യമെന്നാണ് ആരാധകർ കരുതുന്നത് . കൂടുതൽ പ്രതീക്ഷകളർപ്പിക്കുന്ന ആളുകളാണ് ഇന്ത്യക്കാർ . അതിനാൽ ഏകദിനത്തിൽ ട്രിപ്പിൾ സെഞ്ചുറി നേടാൻ പരിശ്രമിക്കുമെന്നാണ് ഹിറ്റ്മാൻ വ്യക്തമാക്കിയത് . ഏകദിനത്തിൽ രണ്ട് ഡബിൾ സെഞ്ചുറികൾ നേടിയ ഏകതാരമാണ് രോഹിത് ശർമ്മ . അഞ്ച് താരങ്ങൾ മാത്രമാണ് ഏകദിനത്തിൽ ഇരട്ട സെഞ്ചുറി നേട്ടം കൈവരിച്ചിട്ടുള്ളത് . ഓസീസിനെതിരെ 209 റൺസ് നേടിയ രോഹിത് ശ്രീലങ്കയ്കക്കെതിരെ 264 അടിച്ച് ഏകദിനത്തിലെ ഉയർന്ന സ്കോർ സ്വന്തമാക്കി എന്നാൽ രണ്ട് ഇരട്ട സെഞ്ചുറികളും ഒരുപോലെ പ്രധാന്യമർഹിക്കുന്നതാണെന്നാണ് രോഹിതിൻറെ നിലപാട് .


ചരക്കുസേവന നികുതി പ്രാബല്യത്തിൽ വരുന്നതിന്റെ മുന്നോടിയായി കെട്ടിക്കിടക്കുന്ന ഉത്പന്നങ്ങൾ വിറ്റു തീർക്കാൻ ഇ കൊമേഴ്സ് സ്ഥാപനങ്ങൾ വൻ ഓഫറുകളുമായി രംഗത്തു വരുമെന്ന് സൂചന . ജൂലൈ 1 മുതൽ രാജ്യമാകെ ഒറ്റനികുതിക്ക് കീഴിൽ വരുന്നതോടെ തങ്ങളുടെ 20,000 കോടി രൂപയുടെ സ്റ്റോക്കുള്ള ഉത്പന്നങ്ങൾക്ക് നഷ്ടം വരുമെന്ന ഭയത്താലാണ് തിരക്കിട്ട് വിറ്റുതീർക്കാനുള്ള ശ്രമം . ഉപഭോക്താക്കളെ ആകർഷിക്കാൻ ഫ്ലിപ്കാർട്ടും ആമസോണും നിരവധി ഓഫറുകളുമായി രംഗത്തെത്താൻ സാധ്യതയുണ്ടെന്ന് വിപണി വിദഗ്ധർ വ്യക്തമാക്കുന്നു . ജൂലൈ 1ന് മുമ്പ് സ്റ്റോക്കുള്ള ഉത്പന്നങ്ങൾ വിറ്റുതീർന്നില്ലെങ്കിൽ തങ്ങൾക്ക് വൻതോതിലുള്ള നഷ്ടമുണ്ടാകുമെന്നാണ് ഇ കൊമേഴ്സ് സ്ഥാപനങ്ങൾ വ്യക്തമാക്കുന്നത് . 40 ശതമാനത്തിൽ നിന്നും 60 ആയി ഉയർത്തിയ ജിഎസ്ടി നികുതിഭാരം ഒഴിവാക്കണമെങ്കിൽ നിയമം പ്രാബല്യത്തിൽ വരും മുമ്പ് നിലവിലെ ഉത്പന്നങ്ങൾ വിറ്റുതീർക്കണം . വസ്ത്രങ്ങൾ , ചെരുപ്പ് , ഇലക്ട്രോണിക് ഉപകരണങ്ങൾ , മൊബൈൽ ഘടകഭാഗങ്ങൾ , വാച്ചുകൾ , ലേഡീസ് ബാഗ് , തുകൽ ഉത്പന്നങ്ങൾ , സൌന്ദര്യ വർദ്ധക വസ്തുക്കൾ തുടങ്ങിയവയൊക്കെയാണ് തിരക്കിട്ട് വിറ്റുതീർക്കാൻ നോക്കുന്നത് . പ്രത്യക്ഷത്തിൽ ജിഎസ്ടി കാരണം ഉണ്ടാകുന്ന നഷ്ടം മുൻനിർത്താതെ പ്രത്യേക ഓഫറുകൾ ഇ കൊമേഴ്സ് വമ്പൻമാർ മുന്നോട്ട് വെക്കുന്നുണ്ട് . ഫാദേഴ്സ് ഡേയുടെ മുന്നോടിയായി ഫ്ലിപ്കാർട്ട് ഇത്തരത്തിൽ ഒരു ഓഫർ പ്രഖ്യാപിച്ചു കഴിഞ്ഞു . 16 ജിബി സ്റ്റോറേജ് കപ്പാസിറ്റി ഉള്ള ഐ ഫോൺ 6 ഒരു പ്രത്യേക വിലയ്കക്കാണ് ഫ്ലിപ്കാർട്ട് വിൽപനയ്ക്ക് എത്തിക്കുന്നത് . 2 _ , 999 എന്നാണ് ഉത്പന്നത്തിന് വില പ്രഖ്യാപിച്ചിരിക്കുന്നത് . അതായത് 20,000 രൂപയ്ക്കും 20999 രൂപയ്ക്കും ഇടയിൽ എത്ര രൂപ വേണമെങ്കിലും ആകാമെന്ന് ചുരുക്കം . ജൂൺ എട്ട് മുതൽ 18 വരെയാണ് ഈ ഓഫർ നൽകുന്നത് .


4ജി വേഗതയിൽ റിലയൻസ് ജിയോയെ പിന്നിലാക്കി എയർടെൽ മുന്നിലെത്തിയെന്ന് റിപ്പോർട്ട് . ഓപ്പൺ സിഗ്നൽ പുറത്തുവിട്ട 3 ജി 4 ജി വേഗതാ പട്ടികയിലാണ് എയർടെൽ ഒന്നാമതെത്തിയത് . എന്നാൽ 4 ജി നെറ്റ്വർക്കുകളുടെ ലഭ്യതയുടെ കാര്യത്തിൽ ജിയോ തന്നെയാണ് മുന്നിൽ . 2017 ജൂൺ മുതൽ ആഗസ്റ്റ് 31 വരെ ഏഴ് ലക്ഷം മൊബൈൽ ഡിവൈസുകളിൽ നിന്നും ശേഖരിച്ച കണക്കുകളെ അടിസ്ഥാനമാക്കിയാണ് ഓപ്പൺ സിഗ്നൽ റിപ്പോർട്ട് തയ്യാറാക്കിയത് . എയർടെലിൻറെ 4 ജി വേഗത 9.2 എംബിപിഎസും 3ജി വേഗത 3.6 എംബിപിഎസുമാണ് . ദില്ലി , മുംബൈ , കൊൽകത്ത , തമിഴ്നാട് , കർണാടക , കേരളം , മധ്യപ്രദേശ് എന്നീ പ്രദേശങ്ങളെല്ലാം റിപ്പോർട്ടിൽ ഉൾപ്പെടുന്നുണ്ട് . എന്നാൽ , നെറ്റ് വർക്കിൽ വരുന്ന തിരക്കാണ് ജിയോയുടെ വേഗതയെ ബാധിക്കുന്നതെന്ന നിരീക്ഷണമുണ്ട് . ജിയോ നൽകിയ സൌജന്യ ഡാറ്റാ ഓഫറുകൾ അവസാനിച്ചതോടെ വേഗതയിൽ വർധനവുണ്ടായിട്ടുള്ളതായും ഓപ്പൺ സിഗ്നൽ പറയുന്നു . രാജ്യത്തെ 4 ജി സേവന രംഗത്ത് എയർടെലും ജിയോയും തമ്മിൽ ശക്തമായ പോരാട്ടം നടക്കുകയാണ് . ജിയോ പൂർണമായും 4 ജി സേവനങ്ങളാണ് നൽകുന്നതെങ്കിലും വേഗതയുടെ കാര്യത്തിൽ ഇരു കമ്പനികളും മത്സരത്തിലാണ് . ഐഡിയയും വൊഡാഫോണുമാണ് വേഗതയിൽ രണ്ടാമതുള്ളത് . എന്നാൽ , 4 ജി സേവനങ്ങളുടെ ആകെയുള്ള പരിശോധനയിൽ ജിയോ തന്നെയാണ് മുൻപന്തിയിൽ . ട്രായിയുടെ കഴിഞ്ഞ പരിശോധനയിൽ ജിയോ തന്നെയായിരുന്നു 4ജി വേഗതയിൽ മുൻപിലുണ്ടായിരുന്നത് .


2018 ൽ ഐടി മേഖലയിൽ തൊഴിലവസരങ്ങൾ 20 - 38 % കുറയുമെന്ന് റിപ്പോർട്ട് . 2018 ൽ 1.3 - 1.5 ലക്ഷം തൊഴിലവസരങ്ങൾ സൃഷ്ടിക്കപ്പെടാമെങ്കിലും . 2017നെ അപേക്ഷിച്ച് ഇത് കുറവായിരിക്കും . 1 . 8 ലക്ഷം തൊഴിലവസരങ്ങളാണ് 2017 ഐടി മേഖലയിൽ ഉള്ളത് ഇതിലാണ് കുറവ് വരുക . നാസ്കോം ആണ് ഇത് സംബന്ധിച്ച പഠനം പുറത്ത് വിട്ടത് . ഓട്ടോമേഷൻ മേഖലയിൽ തൊഴിലവസരങ്ങൾ കുറയുമ്പോൾ മറ്റു മേഖലകളിൽ പുതിയവ സൃഷ്ടിക്കപ്പെട്ടേക്കാമെന്ന് നാസ്കോം പ്രസിഡൻറ് ആർ ചന്ദ്രശേഖർ പറഞ്ഞു . ഈ മാസം ആദ്യം നോക്കുമ്പോൾ ഇന്ത്യയുടെ സോഫ്റ്റ്വെയർ കയറ്റുമതിയിൽ 116 ബില്ല്യൻ ഡോളർ ബിസിനസ് നടത്തിയ കമ്പനികൾ ടിസിഎസും വിപ്രോയുമായിരുന്നു . ഏപ്രിൽ - ജൂൺ പാദവർഷത്തിൽ ജോലിക്കാരുടെ എണ്ണം കുറഞ്ഞിട്ടുണ്ട് . എന്നാൽ വിപ്രോ വ്യാഴാഴ്ച പുറത്തുവിട്ട സാമ്പത്തികപാദവർഷ റിപ്പോർട്ടിൽ ജോലിക്കാരുടെ തലയെണ്ണം 1309 ആയി കൂടിയതായാണ് കാണിക്കുന്നത് . ടെക്നോളജി മേഖലയിൽ ജോലിക്കാരെ കുറച്ചു കൊണ്ടുവരികയാണ് . ഈ വർഷം ക്യാമ്പസ് പ്ലേസ്മെന്റുകൾ കുറയും . ചന്ദ്രശേഖർ പറഞ്ഞു . 30 , 000 ൽ അധികം വിദ്യാർഥികൾ ആണ് കഴിഞ്ഞ വർഷം തമിഴ്നാട്ടിൽ ക്യാമ്പസ് പ്ലേസ്മെന്റുകൾ വഴി ജോലി നേടിയത് .


അജിത്തിനെ നായകനാക്കി , സിരുത്തൈ ശിവ സംവിധാനം ചെയ്യുന്ന വിശ്വാസം റിലീസിന് ഒരുങ്ങുകയാണ് . ചിത്രത്തിൽ അജിത്തിന്റെ തകർപ്പൻ ഡാൻസും പാട്ടും ഉണ്ടാകുമെന്നാണ് പുതിയ റിപ്പോർട്ട് . കൊറിയോഗ്രാഫർ കല്യാൺ മാസ്റ്റർ ആണ് ഇക്കാര്യം പറയുന്നത് . അജിത്ത് പഴയ ഗെറ്റപ്പിലായിരിക്കും ഒരു ഗാനരംഗത്ത് ഉണ്ടാകുക . അജിത്തിന്റെ കരിയറിലെ ഏറ്റവും മികച്ച നൃത്തരംഗമായിരിക്കും ഇത് . പ്രേക്ഷകർ തീയേറ്ററിൽ നിന്ന് എഴുന്നേറ്റ് ഡാൻസ് ചെയ്യുന്ന തരത്തിലുള്ളതായിരിക്കും . അജിത്തിന്റെ ഹിറ്റ് പാട്ടായ ആലുമ ഡോലുമ എന്ന ഗാനത്തെയും മറികടക്കുന്നതായിരിക്കും വിശ്വാസത്തിലെ പാട്ട് . - കല്യാൺ മാസ്റ്റർ പറയുന്നു . ചിത്രത്തിൽ സാൾട് ആൻഡ് പെപ്പർ ലുക്കിലും തല നരയ്ക്കാത്ത ലുക്കിലും അജിത് അഭിനയിക്കുന്നുണ്ട് . ചിത്രത്തിൽ അജിത് ഇരട്ടവേഷത്തിലായിരിക്കും അഭിനയിക്കുക . പൊലീസ് ഉദ്യോഗസ്ഥനാണ് ഒരു കഥാപാത്രമെന്നായിരുന്നു റിപ്പോർട്ട് . നിരവധി ഷൂട്ടിംഗ് ആക്ഷൻ രംഗങ്ങൾ ചിത്രത്തിലുണ്ട് . ചിത്രത്തിനായി ചെന്നൈ റൈഫിൾ ക്ലബിൽ അജിത് ഷൂട്ടിംഗിൽ പരിശീലനം നേടിയിരുന്നു . അതേസമയം മധുര സ്വദേശിയായ കഥാപാത്രമായും അജിത് ചിത്രത്തിലുണ്ടാകും എന്നും റിപ്പോർട്ടുണ്ട് . വിശ്വാസത്തിൽ അജിത് ഒരു പാട്ടും ആലപിക്കുന്നുണ്ട് . നായികയായി അഭിനയിക്കുന്നത് നയൻതാരയാണ് . പൊങ്കലിന് ചിത്രം റിലീസ് ചെയ്യും . വീരം , വേതാളം , വിവേഗം എന്നീ ചിത്രങ്ങളാണ് ശിവയും അജിത്തും മുമ്പ് ഒന്നിച്ച ചിത്രങ്ങൾ .


കോഴിക്ക് വില കുറഞ്ഞെങ്കിലും ചില്ലറ വിൽപന കുറയ്ക്കാതെ കച്ചവടക്കാർ . മത്സ്യബന്ധന തൊഴിലാളികൾ അനിശ്ചിതകാലസമരം നടത്തുന്നതിനാൽ കോഴിക്ക് വിൽപന വർധിക്കും എന്ന പ്രതീക്ഷയിലാണ് വ്യാപാരികൾ വില ഉയർത്തി നിർത്തിയിരിക്കുന്നത് . ഒരു കിലോ ജീവനുള്ള കോഴിക്ക് കഴിഞ്ഞ ഒരു വർഷത്തെ ഏറ്റവും കുറഞ്ഞ വിലയാണ് ഇന്ന് രേഖപ്പെടുത്തിയത് . കിലോയ്ക്ക് 54 രൂപ . തമിഴ്നാട്ടിൽ ഇറച്ചിക്കോഴി ഉത്പാദനം വർധിച്ചതും കർണാടകയിൽ നിന്നുള്ള കോഴിവരവ് കൂടിയതും ഇറച്ചിക്കോഴിയുടെ മൊത്തവില കുറയാൻ കാരണമായിട്ടുണ്ട് . എന്നാൽ മൊത്തവിലയിൽ ഇത്രവലിയ ഇടിവുണ്ടായിട്ടും ചില്ലറ വിൽപനയിൽ ഈ മാറ്റം വന്നിട്ടില്ല . കോഴിയിറിച്ചക്ക് കിലോ 120 രൂപയാണ് ഇന്ന് കോഴിക്കോട്ടെ വില . 90 രൂപയ്ക്ക് വിറ്റാൽ പോലും കച്ചവടക്കാർക്ക് ലാഭമാണെങ്കിലും വില കുറയ്ക്കാൻ വ്യാപാരികൾ തയ്യാറല്ല .


വിമാന യാത്രാ പാക്കേജുകൾ പ്രഖ്യാപിച്ച് ഐആർസിടിസി . മാർച്ച് 18ന് കൊച്ചിയിൽ നിന്നും പുറപ്പെടുന്ന ബാലി രാജ്യാന്തര വിനോദയാത്രാ സംഘം 22ന് തിരിച്ചെത്തും . ടൂർ പാക്കേജുകളിൽ മടക്ക ടിക്കറ്റിന് പുറമേ ഇക്കോണമി ക്ലാസ് യാത്ര , ത്രീ സ്റ്റാർ ഹോട്ടലുകളിൽ താമസ സൌകര്യം , എസി വാഹനം , ഭക്ഷ്ണ , പ്രവേശന ടിക്കറ്റുകൾ , ടൂർ ഗൈഡ് , യാത്രാ ഇൻഷുറൻസ് എന്നിവയും ഉൾപ്പെടുന്നു . 44 , 652 രൂപയുടെ ടൂർ പാക്കേജിൽ തനാ ലോട്ട് ടെമ്പിൾ , ബാട്ടുബുലാൻ വില്ലേജിൽ ബറോങ് & കെരീസ് ഡാൻസ് തടികൊണ്ടുള്ള കൊത്തുപണികൾക്ക് പേരുകേട്ട മാസ് വില്ലേജ് , ബാട്ടൂർ അഗ്നിപർവ്വതമുഖം , വെള്ളി ആഭരണങ്ങൾക്ക് പേരുകേട്ട സെലൂക് വില്ലേജ് , ബാട്ടൂർ തടാകം , തീർത്ഥാ എംപൂൾ ടെമ്പിൾ , തൻജുങ് ബെനാവോ ബീച്ച് , ഉലുവാട്ടു ടെമ്പിൾ എന്നിവയാണ് സന്ദർശിക്കാൻ കഴിയുക . ഫെബ്രുവരി 25ന് കൊച്ചിയിൽ നിന്നും പുറപ്പെട്ട് മാർച്ച് രണ്ടിന് തിരിച്ചെത്തുന്ന ഗോൾഡൻ ട്രയാങ്കിൾ പാക്കേജിന് 26,525 രൂപയാണ് . ജയ്പൂർ , ആഗ്ര , മഥുര , ദില്ലി എന്നീ ഇന്ത്യൻ നഗരങ്ങളിലെ പ്രധാനവിനോദ സഞ്ചാര കേന്ദ്രങ്ങളാണ് ഇതിൽ ഉൾപ്പെടുന്നത് . ജയ്പൂരിൽ അംബർ കോട്ട , ബിർളാ മന്ദിർ , ജഹൽ മഹൽ , സിറ്റി പാലസ് , ആൽബർട്ട് ഹാൾ മ്യൂസിയം , ഹവാ മഹൽ , ജന്ദർ മന്ദർ എന്നീ സ്ഥലങ്ങളും ആഗ്ര മഥുര എന്നിവിടങ്ങളിലായി ഫത്തേപ്പൂർ സിക്രി , ആഗ്ര കോട്ട , താജ്മഹൽ , മഥുര ക്ഷേത്രം എന്നിവയും സന്ദർശിയ്ക്കാൻ അവസരം ലഭിയ്ക്കും . തലസ്ഥാന നഗരമായ ദില്ലിയിൽ അക്ഷർധാം ക്ഷേത്രം , ചെങ്കോട്ട , ഇന്ത്യാ ഗേറ്റ് , ലോട്ടസ് ടെമ്പിൾ , കുത്തബ് മിനാർ , ബിർളാ മന്ദിർ , ജുമാ മസ്ജിദ് , ഗാന്ധി മെമ്മോറിയൽ , രാജ്ഘട്ടും അനുബന്ധ സ്മാരകങ്ങളും സന്ദർശിയ്ക്കാനുള്ള അവസരം ലഭിയ്ക്കും . കൂടുതൽ വിവരങ്ങൾക്ക് ഫോൺഃ 9567863245 ( തിരുവനന്തപുരം ) , 0484 2382991 ( എറണാകുളം ) , 9746743047 ( കോഴിക്കോട് ) .


ശ്രീലങ്കക്കെതിരായ ടെസ്റ്റ് പരമ്പര തൂത്തുവാരിയതോടെ ഐസിസി ടെസ്റ്റ് റാങ്കിംഗിൽ എതിരാളികളെ ബഹുദൂരം പിന്നിലാക്കി ഇന്ത്യ . 125 റേറ്റിംഗ് പോയന്റുമായാണ് ഒന്നാം സ്ഥാനം ഇന്ത്യ നിലനിർത്തിയത് . രണ്ടാം സ്ഥാനത്തുള്ള ദക്ഷിണാഫ്രിക്ക ഇംഗ്ലണ്ടിനെതിരായ ടെസ്റ്റ് പരമ്പരയിൽ 1 - 3ന് തോറ്റതോടെ സമീപകാലത്തൊന്നും ഇന്ത്യയുടെ ഒന്നാം സ്ഥാനത്തിന് ഭീഷണിയില്ല . രണ്ടാം സ്ഥാനത്തുള്ള ദക്ഷിണാഫ്രിക്കയ്ക്ക് 110 റേറ്റിംഗ് പോയന്റാണുള്ളത് . 105 പോയന്റുള്ള ഇംഗ്ലണ്ട് ആണ് മൂന്നാം സ്ഥാനത്ത് . 100 റേറ്റിംഗ് പോയന്റുമായി ഓസ്ട്രേലിയ ആണ് നാലാമത് . ഇന്ത്യക്കെതിരായ സമ്പൂർണ തോൽവിയോടെ ശ്രീലങ്ക ഏഴാം സ്ഥാനത്തേക്ക് വീണു . 90 പോയന്റാണ് ശ്രീലങ്കയ്ക്കുള്ളത് . 93 പോയന്റുള്ള പാക്കിസ്ഥാൻ ആറാമതും 97 പോയന്റുള്ള ന്യൂസിലൻഡ് അഞ്ചാമതുമാണ് . ഇന്ത്യക്ക് ഇനി അടുത്തൊന്നും ടെസ്റ്റ് മത്സരങ്ങളില്ല . ഈ വർഷം അവസാനം ദക്ഷിണാഫ്രിക്കയിലാണ് ഇന്ത്യയുടെ അടുത്ത പരമ്പര . ഇതിന് മുന്നോടിയായി ശ്രീലങ്കയ്ക്കും ന്യൂസിലൻഡിനും ഓസ്ട്രേലിയക്കുമെതിരെ ഇന്ത്യ ഏകദിന പരമ്പരകളിൽ കളിക്കുന്നുണ്ട് . കഴിഞ്ഞ വർഷം ഒക്ടോബറിലാണ് ഓസ്ട്രേലിയയെ പിന്തള്ളി ഇന്ത്യ ടെസ്റ്റ് റാങ്കിംഗിൽ ഒന്നാം സ്ഥാനത്തെത്തിയത് .


മലയാളസിനിമാ ചരിത്രത്തിൽ ആദ്യമായി പ്രശസ്തിയുടെ അവകാശം ( right of pulicity ) കോടതിയിൽ തർക്കവിഷയമാകുന്നു . ജൻമനാ ബധിരനും മൂകനുമായ , ഏഴാം ക്ലാസ് വിദ്യാഭ്യാസം മാത്രമുള്ള തൊടുപുഴ സ്വദേശി സജി തോമസ് വിമാനമുണ്ടാക്കിപ്പറത്തിയ സംഭവം സിനിമയാകുമ്പോഴാണ് പ്രശസ്തിയുടെ അവകാശം എന്ന അപൂർവ്വ തർക്കത്തിന് സിനിമാ ലോകവും കോടതിയും സാക്ഷിയാകുന്നത് . സജിയുടെ ജീവിതത്തെ അധികരിച്ച് രണ്ട് സംവിധായകർ പൃഥ്വിരാജിനേയും വിനീത് ശ്രീനിവാസനേയും നായകരാക്കി രണ്ട് സിനിമകളുമായി ഒരേസമയം മുന്നോട്ടുപോകുന്നു എന്നൊരു അപൂർവ പ്രതിസന്ധിക്കും മലയാളസിനിമ സാക്ഷിയാകുന്നു . അതേസമയം സിനിമകളിലൊന്നിൻറെ തിരക്കഥ ഹാജരാക്കാൻ കോടതി ഉത്തരവിട്ടു . എറണാകുളം മുൻസിഫ് കോടതിയുടേതാണ് ഉത്തരവ് . സന്തോഷ് എച്ചിക്കാനം തിരക്കഥയെഴുതി ശ്രീകാന്ത് മുരളി സംവിധാനം ചെയ്യുന്ന എബി , പ്രദീപ് എം നായർ തിരക്കഥയെഴുതി സംവിധാനം ചെയ്യുന്ന വിമാനം എന്നീ സിനിമകൾ തമ്മിലാണ് തർക്കം . എബിയുടെ തിരക്കഥ തൻറെ ജീവിതമാണ് എന്ന് കാണിച്ചാണ് സജി തോമസ് കോടതിയെ സമീപിച്ചത് . പ്രദീപ് എം നായർ തിരക്കഥയെഴുതി സംവിധാനം ചെയ്യുന്ന വിമാനം സജിയുടെ ജീവിതത്തിൻറെ സ്വതന്ത്ര്യാഖ്യാനമാണ് . എന്നാൽ സിനിമക്കായി സജി അനുമതിപത്രം ഒപ്പിട്ട് നൽകിയിരുന്നു . ഓട്ടിസം ബാധിച്ച യുവാവ് വിമാനമുണ്ടാക്കി പറത്തുന്നതാണ് ' എബി ' യുടെ പ്രമേയമെന്നും എബിയിൽ വിനീത് ശ്രീനിവാസൻ അവതരിപ്പിക്കുന്ന കഥാപാത്രം താനാണെന്നും അവകാശപ്പെട്ടാണ് സജി എറണാകുളം മുൻസിഫ് കോടതിയെ സമീപിച്ചത് . എബിയുടെ ചിത്രീകരണം തടയണമെന്നും തിരക്കഥ കോടതിയിൽ ഹാജരാക്കണമെന്നും ഇത് ഒരു വിദഗ്ധസമിതി പരിശോധിച്ച് തീർപ്പാക്കണമെന്നും സജി ആവശ്യപ്പെട്ടു . ഹർജി സ്വീകരിച്ച കോടതി എബിയുടെ തിരക്കഥ ഈ മാസം 20ന് മുദ്രവച്ച കവറിൽ ഹാജരാക്കണമെന്ന് ഉത്തരവിട്ടു . ഇത്തരം സന്ദർഭങ്ങളിൽ സാധാരണ പകർപ്പവകാശം ( copy right ) അല്ലെങ്കിൽ അപകീർത്തി ( defamation ) ആണ് വ്യവഹാരവിഷയം ആകാറുള്ളത് . എന്നാൽ തൻറെ പ്രശസ്തി മറ്റൊരാൾ വാണിജ്യാവശ്യത്തിന് ദുരുപയോഗിക്കുന്നു എന്നാരോപിച്ചാണ് സജി കോടതിയെ സമീപിച്ചത് . പ്രശസ്തിയുടെ അവകാശം എന്തെന്ന് ഇന്ത്യൻ ഭരണഘടന കൃത്യമായി നിർവചിക്കുന്നില്ല . ഭരണഘടനയുടെ 21ആം അനുച്ഛേദത്തിലെ ജീവിക്കാനുള്ള അവകാശം ( right to live ) വിവിധ കോടതികൾ അന്തസ്സോടെ ജീവിക്കാനുളള അവകാശമായും , ജീവിതത്തിൻമേലുള്ള സ്വയം നിർണ്ണയാവകാശമായും ഒക്കെ വ്യാഖ്യാനിച്ചിട്ടുണ്ട് . വ്യക്തിത്വനിയമങ്ങൾ ( personality rights ) എന്നറിയപ്പെടുന്ന ഇവയിലെ പ്രശസ്തിയുടെ അവകാശത്തിൻറെ ലംഘനമാണ് തൻറെ കാര്യത്തിലുണ്ടായതെന്ന് സജി ഹർജിയിൽ പറയുന്നു . കഴിഞ്ഞവർഷം മേം ഹും രജനീകാന്ത് എന്ന പേരിൽ പുറത്തിറങ്ങാനിരുന്ന സിനിമക്കെതിരെ തൻറെ പ്രശസ്തിയിൽ തനിക്കുള്ള അവകാശം ലംഘിക്കുന്നു എന്നാരോപിച്ചാണ് സൂപ്പർതാരം രജനീകാന്ത് കോടതിയെ സമീപിച്ചത് . ഹർജി പരിഗണിച്ച മദ്രാസ് ഹൈക്കോടതി രജനീകാന്തിന് അനുകൂലമായി വിധിന്യായം പുറപ്പെടുവിച്ചിരുന്നു . എബി എന്ന സിനിമയുടെ ചിത്രീകരണം തുടങ്ങുന്നതിന് മുമ്പ് തൻറെ ജീവിതം സിനിമയാക്കാൻ അനുവദിക്കണം എന്നാവശ്യപ്പെട്ട് സംവിധായകൻ ശ്രീകാന്ത് മുരളിയും തിരക്കഥാകൃത്ത് സന്തോഷ് എച്ചിക്കാനവും തന്നെ സമീപിച്ചിരുന്നുവെന്ന് സജി പറയുന്നു . എന്നാൽ അതിനകം സജി തൻറെ ജീവിതം സിനിമയാക്കാനുളള അവകാശം പ്രദീപ് എം നായർക്ക് നൽകിയിരുന്നു . ഇതിന് ശേഷവും തൻറെ ജീവിതം സിനിമയാക്കുന്നുവെന്ന് ശ്രീകാന്ത് മുരളി പല മാധ്യമങ്ങൾക്കും വാർത്ത നൽകിയെന്ന് സജിയുടെ ഹർജിയിൽ പറയുന്നു . ചുരുക്കത്തിൽ സജിയുടെ ജീവിതം പൃഥ്വിരാജിനേയും വിനീത് ശ്രീനിവാസനേയും നായകൻമാരാക്കി സിനിമയാക്കാൻ രണ്ട് സംവിധായകർ ഒരേ സമയം മുന്നോട്ടുവന്നു . കൊച്ചിയിൽ ' ഡാർവിൻറെ പരിണാമം ' എന്ന സിനിമയുടെ ചിത്രീകരണത്തിനിടെ നടന്ന ചടങ്ങിൽ പൃഥ്വിരാജും സജിയും പ്രദീപ് നായരും ചേർന്ന് വിമാനം എന്നപേരിൽ സജിയുടെ ജീവിതം സിനിമയാകുന്നു എന്ന് പ്രഖ്യാപിക്കുകയും ചെയ്തു . ലിസ്റ്റിൻ സ്റ്റീഫൻ നിർമ്മിക്കുന്ന വിമാനം വൻമുതൽമുടക്കുള്ള ബിഗ് ബജറ്റ് ചിത്രമാണ് . സിനിമയിൽ ഉപയോഗിക്കുന്ന രണ്ട് ചെറുവിമാനങ്ങൾ നിർമ്മിച്ചുനൽകുന്നതും സജിയാണ് . ഇതിനായുള്ള ആദ്യഘട്ട തുക പൃത്ഥ്വിരാജ് ചടങ്ങിൽ സജിക്ക് കൈമാറുകയും ചെയ്തു . ബധിരനും മൂകനും ആയ സജി വിമാനമുണ്ടാക്കുന്നു എന്നുള്ളത് മാറ്റി ഓട്ടിസം ബാധിച്ച എബി വിമാനമുണ്ടാക്കുന്നു എന്നാക്കി ശ്രീകാന്ത് മുരളി തന്നെക്കുറിച്ചുള്ള സിനിമയുമായി മുന്നോട്ടുപോകുന്നു എന്നാണ് സജിയുടെ പരാതി . ഹർജിയിൽ സംവിധായകൻ പ്രദീപ് നായർ രണ്ടാം കക്ഷിയാണ് . അതേസമയം എബിക്ക് സജിയുടെ ജീവിതവുമായി യാതൊരു ബന്ധവുമില്ലെന്ന് ശ്രീകാന്ത് മുരളിയും തിരക്കഥാകൃത്ത് സന്തോഷ് എച്ചിക്കാനവും പറഞ്ഞു . എബിയുടെ ചിത്രീകരണം ഇടുക്കിയിൽ തുടങ്ങാനിരിക്കുകയാണ് . വിമാനത്തിൻറെ പ്രീ പ്രൊഡക്ഷൻ ജോലികൾ പൂർത്തിയായി . സിനിമയിൽ ഉപയോഗിക്കുന്ന വിമാനങ്ങളുടെ നിർമ്മാണവും നടന്നുവരുന്നു . ഒക്ടോബറിൽ മംഗലാപുരത്ത് ആദ്യഘട്ട ചിത്രീകരണം തുടങ്ങുമെന്ന് സംവിധായകൻ പ്രദീപ് നായർ പറഞ്ഞു . തർക്കം കോടതിയിലെത്തും മുമ്പ് പ്രദീപ് നായർ നൽകിയ പരാതിയിൽ ഫെഫ്ക ഇരുസംവിധായകരേയും നിർമ്മാതാക്കളേയും ഒത്തുതീർപ്പ് ചർച്ചക്ക് വിളിച്ചിരുന്നു . ചർച്ചയിൽ സമവായമാകാത്തതിനത്തുടർന്ന് എബി നിർമ്മിക്കാൻ ആദ്യം മുന്നോട്ടുവന്ന ഇറോസ് ഇൻറർനാഷണൽ പിൻമാറി . പിന്നീടാണ് കുഞ്ഞിരാമായണം നിർമ്മിച്ച സുബിൻ കെ വർക്കി എബിയുടെ നിർമ്മാണം ഏറ്റെടുത്തത് . തൻറെ പ്രശസ്തിയും പേരും ഉപയോഗപ്പെടുത്തി ജീവിതപരിസരങ്ങളിലും കഥാപാത്രസൃഷ്ടിയിലും നേരിയ മാറ്റങ്ങളോടെ സിനിമ നിർമ്മിക്കാനുള്ള നീക്കത്തെ എന്ത് വിലകൊടുത്തും നേരിടുമെന്നാണ് സജിയുടെ നിലപാട് . വിവാദങ്ങളിൽ താൽപ്പര്യമില്ലെന്നും എബി സജിയല്ലെന്നും ശ്രീകാന്ത് മുരളിയും സന്തോഷ് എച്ചിക്കാനവും ആവർത്തിക്കുകയും ചെയ്യുന്നു .


അനുഷ്ക ശർമ്മ നായികയായി എത്തുന്ന ചിത്രം പരിയുടെ രണ്ടാമത്തെ ടീസർ പുറത്തുവന്നു . സ്ക്രീമർ 2 എന്നാണ് അനുഷ്ക ടീസറിനെ വിശേഷിപ്പിച്ചത് . കഴിഞ്ഞ ജൂണിൽ ഫസ്റ്റ് ലുക്ക് പോസ്റ്റർ പുറത്തിറങ്ങിയതിന് ശേഷം ആരാധകർ കാത്തിരിക്കുകയായിരുന്നു . കാത്തിരിപ്പ് ഒരു മാസം കൂടിയെന്ന് പറഞ്ഞുകൊണ്ടാണ് പരിയുടെ രണ്ടാമത്തെ ടീസർ അനുഷ്ക ശർമ്മ പുറത്തുവിട്ടിരിക്കുന്നത് . ഇതു കണ്ടശേഷം നിങ്ങൾ നന്നായി ഉറങ്ങില്ല എന്നാണ് അനുഷ്ക ശർമ്മ ആദ്യ ടീസറിനൊപ്പം ട്വിറ്ററിൽ കുറിച്ചത് . ഷി വിൽ ഗ്രോ ഓൺ യു എന്നാണ് രണ്ടാമത്തെ ടീസറിന്റെ അടിക്കുറുപ്പ് . അത്ര കണ്ട് പേടിപ്പെടുത്തുന്ന കഥാപാത്രമായാണ് താരത്തിന്റെ വരവെന്ന് ചുരുക്കം . പ്രൊസിത് ആണ് ചിത്രം സംവിധാനം ചെയ്യുന്നത് . വിദ്യ ബാലൻ നായികയായ കഹാനിയിലൂടെ ശ്രദ്ധിക്കപ്പെട്ട ബംഗാളി നടൻ പരംബ്രത ചാറ്റർജി ചിത്രത്തിൽ പ്രധാന വേഷത്തിലെത്തുന്നു . ഹോളി റിലീസായി ചിത്രം തീയേറ്ററുകളിലെത്തും .


ശബരിമലയിലെ ' അയ്യപ്പൻറെ ' പുരാണം സിനിമാരൂപത്തിൽ എത്തുന്നു . ശങ്കർ രാമകൃഷ്ണൻ സംവിധാനം ചെയ്യുന്ന ചിത്രത്തിൽ പൃഥ്വിരാജ് ആണ് നായകൻ . ഓഗസ്റ്റ് സിനിമയാണ് നിർമ്മാണം . ചിത്രത്തിൻറെ ഫസ്റ്റ് ലുക്ക് പോസ്റ്ററിനൊപ്പം പൃഥ്വിരാജ് തന്നെയാണ് തൻറെ ഫേസ്ബുക്ക് പേജിലൂടെ ചിത്രം അനൌൺസ് ചെയ്തത് . ശങ്കർ രാമകൃഷ്ണൻ തന്നോട് ഈ സിനിമയെക്കുറിച്ച് സംസാരിച്ചിട്ട് വർഷങ്ങൾ ആയെന്നും ഒരു ദിവസം ഇത് നടക്കുമെന്ന് സ്വപ്നം കണ്ടിരുന്നുവെന്നും പൃഥ്വി ഫേസ്ബുക്കിൽ കുറിച്ചു . " പോരാളിയായ ഒരു രാജകുമാരൻറെ ഇതുവരെ പറയാത്ത കഥ . ഒരിക്കൽ ഈ മണ്ണിൽ ചവുട്ടി നടന്നിരുന്ന ഒരു വിപ്ലവകാരി . . " സിനിമയെ ശങ്കർ രാമകൃഷ്ണൻ ഇങ്ങനെ വിശേഷിപ്പിക്കുന്നു . പതിനെട്ടാം പടിക്ക് ശേഷം താൻ സംവിധാനം ചെയ്യുന്ന സിനിമ ഇതാണെന്നും ഓഗസ്റ്റ് സിനിമയ്ക്കും ഷാജി നടേശനും സന്തോഷ് ശിവനും പൃഥ്വിരാജിനും നന്ദിയുണ്ടെന്നും ശങ്കർ രാമകൃഷ്ണൻ ഫേസ്ബുക്കിൽ കുറിച്ചു .


രാജ്യത്ത് ഓരോ ദിവസവും സ്വർണ്ണവില ഉയരുകയാണ് . ഒക്ടോബർ മാസത്തിൽ ഏകദേശം ആയിരം രൂപയുടെ വർദ്ധനയാണ് പവന് സ്വർണ്ണവിലയിലുണ്ടായത് . സ്വർണ്ണവില ഇപ്പോഴത്തെ നിലയിൽ മുന്നോട്ട് പോയാൽ അധിക ദിനം കഴിയും മുൻപേ റെക്കോർഡുകൾ തകരുമെന്നാണ് ഈ മേഖലയിലുളളവരുടെ വിലയിരുത്തൽ . നിലവിൽ പവന് 23,760 രൂപയാണ് നിരക്ക് . എന്നാൽ , ദീപാവലിക്കാലം വരുന്നതിനാൽ വില ഇനിയും ഉയർന്നേക്കുമെന്നാണ് കണക്കുകൂട്ടൽ . ഒരു പവൻ സ്വർണ്ണത്തിന് ( എട്ട് ഗ്രാം ) 24,160 രൂപയാണ് ഇതുവരെയുളള റെക്കോർഡ് വില . ഇക്കഴിഞ്ഞ ഒക്ടോബർ 25 ന് 23,760 രൂപയിൽ എത്തിയ സ്വർണ്ണവില പിന്നീട് കുറഞ്ഞിട്ടില്ല . ഒക്ടോബർ ഒന്നാം തീയതി രേഖപ്പെടുത്തിയ 22,760 രൂപയായിരുന്നു ഈ മാസത്തെ ഏറ്റവും കുറഞ്ഞ നിരക്ക് . ഉത്സവ സീസണിലെ ആവശ്യകത വർദ്ധിച്ചതും വിവാഹവുമായി ബന്ധപ്പെട്ട വാങ്ങൽ കൂടിയതും ഇന്ത്യൻ ഓഹരി വിപണിയിലെ മോശം അവസ്ഥയുമാണ് സ്വർണ്ണവില റെക്കോർഡ് നിലവാരത്തിലേക്ക് ഉയരാൻ ഇടയാക്കിയ ഘടകങ്ങൾ . ഇന്ത്യയിലെ സ്വർണ്ണവില നിശ്ചയിക്കുന്നതിൽ വലിയ സ്വാധീനം ചെലത്തുന്നതുന്ന സിംഗപ്പൂർ സ്വർണ്ണവിലയും ഉയർന്ന നിലയിലാണ് . ഇതോടെ അടുത്തകാലത്ത് സ്വർണ്ണ വിലയിൽ കുറവുണ്ടാകാനുള്ള സാധ്യത മങ്ങി . ഒരു ഔൺസിന് ( 31.1 ഗ്രാം ) സിംഗപ്പൂരിലെ സ്വർണ്ണവിലയിൽ 0.27 ശതമാനത്തിൻറെ വർദ്ധനയാണുണ്ടായത് . ഇതോടെ സ്വർണ്ണവില ഗ്രാമിന് 1235.90 യുഎസ് ഡോളറിലെത്തിയിട്ടുണ്ട് . രാജ്യത്തെ മറ്റ് സംസ്ഥാനങ്ങളിലെ വിലയുമായി താരതമ്യം ചെയ്യുമ്പോൾ കേരളത്തിൽ നിരക്ക് കുറവാണ് . ഗ്രാമിന് 2,970 രൂപയാണ് സംസ്ഥാനത്തെ വില . മറ്റിടങ്ങളിൽ നിരക്ക് 2,995 മുതൽ 3,125 രൂപ വരെയാണ് . ഈ വർഷം നിക്ഷേപകർക്ക് മഞ്ഞ ലോഹത്തോട് താൽപര്യം വർദ്ധിക്കുമെന്നാണ് വിപണി നിരീക്ഷകരുടെ പ്രവചനം . ഇതോടെ ഇന്ത്യയിലേക്കുളള സ്വർണ്ണ ഇറക്കുമതി വർദ്ധിക്കുമെന്ന് ഏറെക്കുറെ ഉറപ്പായി . നിലവിൽ സ്വർണ്ണ ഇറക്കുമതിയിൽ ഇന്ത്യയാണ് ഏറ്റവും മുന്നിൽ വർഷം 850 മുതൽ 900 ടൺ വരെയാണ് ഇന്ത്യ ഇറക്കുമതി ചെയ്യുന്നത് . എന്നാൽ , യുഎസ് ഫെഡറൽ റിസർവ് പലിശ നിരക്കുകൾ ഇനിയും വർദ്ധിപ്പിച്ചാൽ സ്വർണ്ണത്തോട് നിക്ഷേപകർക്ക് വളർന്നുവരുന്ന താൽപര്യം കുറയാൻ സാധ്യയുളളതായും വിപണി നിരീക്ഷകർ വാദിക്കുന്നു .


തൊണ്ണൂറുകളുടെ അവസാനവും രണ്ടായിരത്തിൻറെ ആദ്യ വർഷങ്ങളിലും ഇന്ത്യയുടെ മനം കവർന്ന ശക്തിമാൻ തിരിച്ചുവരവിനൊരുങ്ങുന്നു . ഇന്ത്യയിലെ തന്നെ ആദ്യ തദ്ദേശീയ സൂപ്പർ ഹീറോ ആയിരുന്നു ശക്തിമാൻ . ദൂരദർശനിൽ സംപ്രേഷണം ചെയ്തിരുന്ന ശക്തിമാൻ സീരിയൽ വീണ്ടും സംപ്രേഷണം ചെയ്യാൻ തയ്യാറാകുന്നു എന്നാണ് പുതിയ റിപ്പോർട്ട് . ശക്തിമാനായി വേഷമിട്ട മുകേഷ് ഖന്ന തന്നെയാണ് ഇത് വ്യക്തമാക്കിയത് . നിരവധി ചാനലുകളുമായി ചർച്ച നടത്തുന്നുണ്ട് . ശക്തിമാനായി താൻ തന്നെ വീണ്ടും വേഷമിടുമെന്ന് മുകേഷ് ഖന്ന പറയുന്നു . എല്ലാവർക്കും ശക്തിമാൻ എന്നു പറയുമ്പോൾ തന്നെയാണ് ഓർമ്മ വരിക . അതിനാൽ ശക്തിമാനായി താൻ തന്നെ എത്തുന്നതായിരിക്കും എല്ലാവർക്കും ഇഷ്ടമെന്നും മുകേഷ് ഖന്നയുടെ അഭിപ്രായം . നേരത്തെ ശക്തിമാൻറെ പത്താം പതിനഞ്ചാം വാർഷികത്തിൽ പോഗോ ടിവിക്കായി ശക്തിമാൻറെ സ്പെഷ്യൽ എപ്പിസോഡ് ചെയ്തിരുന്നു . 15 വർഷങ്ങൾക്കു മുമ്പുള്ള ശക്തിമാനാകാൻ ഒരുപാട് കഠിനാധ്വാനം വേണ്ടിവരും . എട്ട് കിലോയോളം ഭാരം കുറയ്ക്കേണ്ടി വരും . ശക്തിമാൻ എന്ന കഥാപാത്രത്തെ മറ്റൊരു നായകനും അവതരിപ്പിക്കാൻ കഴിയില്ലെന്നും തനിക്ക് പ്രായം ഒരു തടസ്സമാകുകയില്ലെന്നും മുകേഷ് ഖന്ന പറയുന്നു . എന്നാൽ പുതിയ ഭാഗത്തെക്കുറിച്ച് കൂടുതൽ വ്യക്തമാക്കാൻ താരം തയ്യാറായില്ല .


ഫോൺ ബിസിനസിൽ നിന്നും വിട്ടുനിന്ന ശേഷം നോക്കിയ പുതിയ ആൻഡ്രോയ്ഡ് ഫോണുകളുമായി തിരിച്ചുവരുന്നത് കാത്തിരിക്കുകയാണ് ഫോൺ പ്രേമികൾ . അതിനിടയിൽ ഇതാ 3310 വിപണിയിലേക്ക് തിരിച്ചെത്തുന്നതായി നോക്കിയ പ്രഖ്യാപിച്ചിരിക്കുന്നു . ടാബ് ലെറ്റ്സും ആൻഡ്രോയിഡിൻറെ പുതിയ വേർഷന് വേണ്ടിയുള്ള കാത്തിരിപ്പിനിടയിലാണ് നോക്കിയ 3310ൻറെ തിരിച്ച് വരവ് വലിയ വാർത്തയാകുന്നത് പത്ത് അല്ല ഇരുപത് വർഷം കഴിഞ്ഞാൽ പോലും അനായാസം കൈകാര്യം ചെയ്യാൻ കഴിയുന്ന ഫോണാണ് നോക്കിയ 3310 എന്നാണ് ഉപയോഗിച്ചവർ പറയുന്നത് . ചാർജ് ചെയ്താൽ പിന്നെ പത്ത് ദിവസത്തേയ്ക്ക് ഫോൺ ചാർജ് ചെയ്യുന്നതിനെ കുറിച്ച് ചിന്തിക്കേണ്ടെന്നാണ് ഉപയോക്താക്കൾ പറയുന്നത് . ബാഴ്സിലോനയിൽ നടക്കുന്ന ലോക മൊബൈൽ കോൺഗ്രസിലായിരിക്കും ഫോൺ എത്തുക എന്നാണ് റിപ്പോർട്ട് . അടുത്തിടെ നോക്കിയയുടെ തിരിച്ച് വരവിനെ കുറിച്ച് വാർത്തകൾ പ്രചരിച്ചിരുന്നു . ടാബ് ലെറ്റുമായാണ് നോക്കിയയുടെ തിരിച്ച് വരവെന്നായിരുന്നു റിപ്പോർട്ട് . എന്നാൽ എങ്ങനെയായിരിക്കും പുതിയ നോക്കിയ 3310 ഇതാ ഇപ്പോൾ വൈറലാകുന്ന ഒരു കൺസെപ്റ്റ് വീഡിയോ കണ്ടുനോക്കൂ .


ബിറ്റ്കോയിൻ പോലുള്ള ക്രിപ്റ്റോ കറൻസികൾക്ക് എതിരെ അനുകൂലമായ നിലപാടല്ല ഇന്ത്യൻ സർക്കാറിന് എന്നത് വ്യക്തമായ കാര്യമാണ് . എന്നാൽ അനധികൃതമായി പോലും ക്രിപ്റ്റോകറൻസി നിധിവേട്ട് ഇന്ത്യയിൽ തടസമില്ലാതെ അരങ്ങേറുന്നു എന്നതും യാഥാർത്ഥ്യമാണ് . ക്രിപ്റ്റോ കറൻസി വേട്ട നടത്തുന്നവർ ഏറ്റവും കൂടുതൽ ലക്ഷ്യം വയ്ക്കുന്നതും കോടികൾ ഉണ്ടാക്കുന്നതും സർക്കാർ സൈറ്റുകൾ ഉപയോഗിച്ചാണ് എന്നതാണ് പുതിയ വാർത്ത . സൈബർ സുരക്ഷ വൃത്തങ്ങളുടെ റിപ്പോർട്ടുകൾ പ്രകാരം ടൈംസ് ഓഫ് ഇന്ത്യയാണ് വാർത്ത റിപ്പോർട്ട് ചെയ്യുന്നത് . ആന്ധ്രാപ്രദേശ് മുനിസിപ്പൽ വകുപ്പ് വെബ് സൈറ്റ് , തിരുപ്പതി മുനിസിപ്പൽ കോർപ്പറേഷൻ തുടങ്ങിയ സൈറ്റുകൾ ഹക്കർമാർ കോടിക്കണക്കിന് രൂപയുടെ ക്രിപ്റ്റോ നിധിവേട്ട നടത്തിയ ചുരുക്കം ചില സൈറ്റുകളുടെ പേരാണ് . ക്രിപ്റ്റോ ജാക്കിംഗ് എന്ന മാൽവെയർ ഉപയോഗിച്ച് സർക്കാർ സ്ഥാപനങ്ങളിലെ കമ്പ്യൂട്ടർ പിടിച്ചെടുക്കുകയും അത് ഉപയോഗിച്ച് സർക്കാർ സൈറ്റുകളുടെ നിയന്ത്രണം ഏറ്റെടുത്തു ക്രിപ്റ്റോ കറൻസി വേട്ട നടത്തുകയാണ് ഹാക്കർമാർ ചെയ്യുന്നത് . എന്താണ് സർക്കാർ സൈറ്റുകൾ ഇത്തരം ഹാക്കർമാർ തിരഞ്ഞെടുക്കാൻ കാരണം എന്നതിന് സൈബർ വിദഗ്ധർക്ക് വ്യക്തമായ ഉത്തരമുണ്ട് . ശക്തമായ സൈബർ സുരക്ഷകൾ ഒന്നും ഇല്ലാത്ത , എന്നാൽ വലിയ തോതിൽ ട്രാഫിക്കുള്ള സൈറ്റുകളാണ് ഇവ . ആന്ധ്രപ്രദേശ് സർക്കാറിൻറെ ഒരു മാസം 16 ലക്ഷത്തോളം പേർ കയറുന്ന വെബ് സൈറ്റിൻറെ സബ്ഡൊമൈനിലെ മൂന്ന് സൈറ്റുകളിൽ ക്രിപ്റ്റോ ജാക്കിംഗ് ഉപയോഗിച്ച് ആക്രമണം നടന്നതായി സൈബർ വിദഗ്ധർ കണ്ടെത്തി . ഇന്ത്യയിൽ എമ്പാടും സർക്കാർ അർദ്ധസർക്കാർ ബന്ധമുള്ള 119 സൈറ്റുകൾ ഇത്തരത്തിൽ സൈബർ ആക്രമണത്തിന് വിധേയമായാതായി റിപ്പോർട്ട് പറയുന്നു . ഇതേ സമയം ഇന്ത്യയിൽ എമ്പാടും 4000 സൈറ്റുകളിൽ ഈ പ്രശ്നം കണ്ടെത്തിയെന്നാണ് റിപ്പോർട്ടിൽ പറയുന്നത് .


' ഞാൻ മഹേഷിന്റെ പ്രതികാരം ഓൺലൈനിൽ കണ്ടുപോയി , ചേട്ടായി എന്നോട് ക്ഷമിക്കണം . സംവിധായകൻ ആഷിക് അബുവിനെ തേടിയാണ് അസാധാരണമായ ഈ മെസേജ് എത്തിയത് . ആഷിക് തന്നെയാണ് രസകരമായ ഈ മെസേജ് ഫേസ്ബുക്കിൽ ഷെയർ ചെയ്തത് കാനഡയിലുള്ള ഒരാളാണ് ഈ മെസേജ് അയച്ചത് . താൻ ഓൺലൈനിൽ മഹേഷിന്റെ പ്രതികാരം കണ്ടുവെന്നും ഈയടുത്തു കണ്ട ഏറ്റവും നല്ല ഈ സിനിമ കാശു മുടക്കാതെ കാണുന്നത് ശരിയല്ലെന്നു തോന്നുന്നതായുമാണ് മെസേജ് . ബാങ്ക് വിവരങ്ങൾ അയച്ചു കൊടുത്താൽ ഇതിനുള്ള തുക അയച്ചു തരാമെന്നും മെസേജിൽ പറയുന്നു . ഇതാണ് ആഷിക് ഷെയർ ചെയ്ത മെസേജ്ഃ The movie was awesome . ! ! Thank you Jerry . .